type: legislation

text:
 |
 52013PC0641
 Proposta għal REGOLAMENT TAL-PARLAMENT EWROPEW U TAL-KUNSILL dwar l-indiċi użati bħala parametri referenzjarji fi strumenti finanzjarji u kuntratti finanzjarji /* COM/2013/0641 final - 2013/0314 (COD) */
 MEMORANDUM TA’ SPJEGAZZJONI
 1. KUNTEST TAL-PROPOSTA
 1.1. Kuntest ġenerali, raġunijiet
 għal u għanijiet tal-proposta
 Indiċi huwa kejl, tipikament ta’ prezz jew
 kwantità, stabbilit minn żmien għal żmien minn sett rappreżentattiv ta’ dejta
 sottostanti. Meta indiċi jintuża bħala prezz ta’ referenza għal strument
 finanzjarju jew kuntratt isir parametru referenzjarju. Attwalment jiġu prodotti
 varjetà wiesgħa ta’ parametri referenzjarji bl-użu ta’ metodoloġiji differenti
 minn fornituri differenti, li jvarjaw minn entitajiet pubbliċi sa fornituri
 indipendenti dedikati għall-parametri referenzjarji.
 Ir-riżoluzzjonijiet li waslu għalihom diversi
 awtoritajiet kompetenti ma’ għadd ta’ banek dwar il-manipulazzjoni l-parametri
 referenzjarji tar-rati tal-imgħax LIBOR u EURIBOR enfasizzaw l-importanza
 tal-parametri referenzjarji u d-dgħufijiet tagħhom. Allegazzjonijiet reċenti
 ta’ tentattiv ta’ manipulazzjoni fil-valutazzjonijiet tal-prezzijiet
 tal-kommoditajiet fornuti minn aġenziji ta’ rappurtar tal-prezzijiet tal-kommoditajiet
 (PRAs) ukoll jinsabu taħt investigazzjoni mill-awtoritajiet kompetenti u
 l-IOSCO wettqet analiżi tal-valutazzjonijiet tal-prezz taż-żejt mill-PRAs.
 L-integrità tal-parametri referenzjarji hija ta' importanza kruċjali
 għall-ipprezzar ta’ bosta strumenti finanzjarji, bħal swaps tar-rati tal-imgħax
 u kuntratti kummerċjali u mhux kummerċjali, bħal ipoteki. Jekk parametru
 referenzjarju jiġi mmanipulat dan jikkawża telf sinifikanti għal xi investituri
 li jkollhom strumenti finanzjarji li l-valur tagħhom jiġi ddeterminat
 b’referenza mal-parametru referenzjarju. Meta jintbagħtu sinjali qarrieqa dwar
 l-istat tas-suq sottostanti tista’ tinħoloq distorsjoni tal-ekonomija reali.
 B'mod aktar ġenerali, tħassib dwar ir-riskju ta’ manipulazzjoni ta’ parametru
 referenzjarju jhedded il-fiduċja fis-suq. Il-parametri referenzjarji huma
 suxxettibbli għall-manipulazzjoni meta jkunu jeżistu kunflitti ta’ interess u
 diskrezzjoni fil-proċess tal-parametru referenzjarju u dawn ma jkunux soġġetti
 għal governanza u kontrolli adegwati.
 L-ewwel parti tar-reazzjoni tal-Kummissjoni
 għall-allegazzjoni tal-manipulazzjoni tal-LIBOR u l-EURIBOR kienet li temenda
 l-proposti eżistenti għal Regolament dwar l-abbuż tas-suq (MAR) u d-Direttiva
 tas-sanzjonijiet kriminali kontra l-abbuż tas-suq (CSMAD) biex tikkjarifika li
 kwalunkwe manipulazzjoni tal-parametri referenzjarji hija b’mod ċar u bla ebda
 ekwivoku illegali u soġġetti għal sanzjonijiet amministrattivi jew kriminali.
 Madankollu, il-bdil tar-reġim tas-sanzjonar
 waħdu mhux se jtejjeb il-mod li bih jiġu prodotti u użati l-parametri
 referenzjarji; is-sanzjonar ma jneħħix r-riskji ta’ manipulazzjoni li
 jirriżultaw minn governanza inadegwata tal-proċess tal-parametri referenzjarji
 fejn jeżistu kunflitti ta’ interess u diskrezzjoni. It-tieni nett, sabiex jiġu
 protetti l-investituri u l-konsumaturi, huwa meħtieġ li l-parametri
 referenzjarji jkunu robusti, kredibbli u tajbin għall-iskop użati għalih.
 Fid-dawl ta’ dawn il-kunsiderazzjonijiet, din il-proposta għal Regolament
 għandha erba’ għanijiet ewlenin li jimmiraw li jtejbu l-qafas li skontu jiġu
 fornuti, tingħatalhom kontribuzzjoni u jintużaw il-parametri referenzjarji:
 –
 li ttejjeb il-governanza u l-kontrolli fuq
 il-proċess tal-parametri referenzjarji u b’mod partikolari tiżgura li
 l-amministraturi jevitaw il-kunflitti ta’ interess, jew tal-anqas
 jimmaniġġawhom b’mod adegwat;
 –
 li jtejbu l-kwalità tad-dejta mdaħħla u
 l-metodoloġiji użati mill-amministraturi tal-parametri referenzjarji u b’mod
 partikolari tiżgura li tintuża dejta suffiċjenti u preċiża fid-determinazzjoni
 tal-parametri referenzjarji;
 –
 li tiżgura li l-kontributuri tal-parametri
 referenzjarji jkunu soġġetti għal kontrolli adegwati, b’mod partikolari biex
 jiġu evitati kunflitti ta’ interess u li l-kontribuzzjonijiet tagħhom
 għall-parametri referenzjarji jkunu soġġetti għal kontrolli adegwati. Fejn
 meħtieġ l-awtorità kompetenti rilevanti għandu jkollha s-setgħa li tobbliga
 lill-kontributuri jkomplu jikkontribwixxu għall-parametri referenzjarji; u
 –
 li tiżgura protezzjoni adegwata għall-konsumaturi u
 l-investituri li jużaw il-parametri referenzjarji billi żżid it-trasparenza,
 tiżgura drittijiet adegwati ta’ rimedju u tiżgura li fejn meħtieġ tiġi
 vvalutata l-adegwatezza.
 1.2. Dispożizzjonijiet eżistenti
 fil-qasam tal-proposta
 Il-liġi tal-Unjoni attwalment tindirizza ċerti
 aspetti tal-użu tal-parametri referenzjarji:
 –
 Il-proposti għal Regolament dwar l-Abbuż tas-Suq
 (MAR)[1]
 fl-Artikoli 2(3)(d) u 8(1)(d) u għal Direttiva dwar Sanzjonijiet Kriminali
 kontra l-Abbuż tas-Suq (CSMAD)[2]
 (il-MAR kienet is-soġġett ta' ftehim politiku bejn il-Parlament Ewropew u
 l-Kunsill f'Ġunju 2013) jikkjarifikaw li kwalunkwe manipulazzjoni
 tal-parametri referenzjarji hija b’mod ċar u bla ebda ekwivoku illegali u
 soġġetta għal sanzjonijiet amministrattivi jew kriminali.
 –
 Ir-Regolament dwar l-Integrità u t-Trasparenza
 tas-Suq tal-Enerġija (REMIT)[3]
 jipprovdi li l-manipulazzjoni tal-parametri referenzjarji li jintużaw għal
 bejgħ fil-livell ta' operaturi ta' prodotti tal-enerġija hija illegali.
 –
 Id-Direttiva dwar is-Swieq fl-Istrumenti
 Finanzjarji[4]
 teħtieġ li kwalunkwe strument finanzjarju ammess għall-kummerċ f’suq regolat
 ikun jista' jiġi nnegozjat b’mod ġust, ordnat u effiċjenti. Ir-Regolament ta’
 Implimentazzjoni[5]
 ta’ dik id-Direttiva jispeċifika wkoll li l-prezz jew kejl ieħor tal-valur
 tas-sottostanti jrid ikun kredibbli u disponibbli pubblikament.
 –
 L-Artikolu 30 tal-proposta tal-Kummissjoni
 Ewropea għal Regolament dwar is-Suq tal-Istrumenti Finanzjarji (MiFIR)[6] (li attwalment qed tiġi
 nnegozjata mill-Parlament Ewropew u l-Kunsill) fiha dispożizzjoni li tirrikjedi
 liċenzja mhux esklużiva tal-parametri referenzjarji għall-ikklerjar u finijiet
 kummerċjali.
 –
 Id-Direttiva dwar il-Prospett u r-Regolament ta’
 Implimentazzjoni[7]
 jiddisponu li fejn prospett jinkludi referenza għal indiċi, l-emittent għandu
 jistipula t-tip ta’ sottostanti u d-dettalji ta’ minn fejn tista' tinkiseb
 informazzjoni dwar is-sottostanti, indikazzjoni ta’ minn fejn tista' tinkiseb
 informazzjoni dwar il-passat u l-prestazzjoni ulterjuri tas-sottostanti u
 l-volatilità tiegħu, u isem l-indiċi. Jekk l-indiċi inkwistjoni jkun kompost
 mill-emittent, l-emittent jeħtieġlu wkoll jinkludi deskrizzjoni tal-indiċi.
 Jekk l-indiċi ma jkunx kompost mill-emittent, l-emittent jeħtieġlu jikkjarifika
 minn fejn tista’ tinkiseb informazzjoni dwar l-indiċi, u jekk is-sottostanti
 jkun rata ta’ imgħax l-emittent jeħtieġlu jipprovdi deskrizzjoni tar-rata
 tal-imgħax.
 –
 Id-Direttiva dwar l-Impriżi għall-Investiment
 Kollettiv fit-Titoli Trasferibbli[8]
 tiddisponi li l-fondi UCITS jista’ jkollhom biss sehem massimu ta' strumenti
 maħruġa mill-istess korp fil-portafoll tagħhom. L-Istati Membri jistgħu jgħollu
 l-limiti li japplikaw għal kemm mill-portafoll totali tagħha UCITS tista' żżomm
 sa massimu ta’ 20 % għal investiment f’ishma jew titoli ta’ dejn maħruġa
 mill-istess korp meta jkun jikkonċerna indiċi li l-UCITS tkun trid tirreplika,
 sakemm il-kompożizzjoni tal-indiċi tkun diversifikata biżżejjed, l-indiċi
 jirrappreżenta parametru referenzjarju adegwat għas-suq li jirreferi għalih u
 jiġi ppubblikat b’mod xieraq.
 2. IR-RIŻULTATI
 TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET
 TAL-IMPATT
 2.1. Konsultazzjonijiet
 Konsultazzjoni pubblika ta' tliet xhur tnediet
 fit-3 ta’ Settembru u ngħalqet
 fid-29 ta’ Novembru 2012. Waslu 84 kontribuzzjoni mingħand
 kontributuri, fornituri tal-parametri referenzjarji u utenti inklużi boroż,
 banek, investituri, gruppi tal-konsumaturi, korpi kummerċjali u korpi pubbliċi.
 Il-partijiet interessati rikonoxxew id-dgħufijiet fil-produzzjoni u l-użu
 tal-parametri referenzjarji, u jappoġġaw b’mod wiesa’ azzjoni fil-livell
 tal-UE. Ir-rispondenti enfasizzaw ukoll il-ħtieġa ta' koordinazzjoni
 internazzjonali, u kalibrazzjoni bir-reqqa tal-kamp ta' applikazzjoni ta’
 kwalunkwe inizjattiva.
 L-AETS u l-ABE investigaw flimkien
 in-nuqqasijiet fil-forniment tal-EURIBOR minn EBF-EURIBOR u
 fil-11 ta’ Jannar 2013 nedew konsultazzjoni dwar il-prinċipji
 tal-Proċessi tal-Istipular tal-parametri referenzjarji fl-UE[9]. F’ittra bid-data
 tas-7 ta’ Marzu 2013, l-ABE, l-AETS u l-AEAPX taw parir dwar
 il-kontenut ta’ din il-leġiżlazzjoni proposta fid-dawl ta’ din il-ħidma.
 Fit-13 ta’ Frar 2013 is-servizzi tal-Kummissjoni pparteċipaw
 f'seduta miftuħa tal-AETS u l-ABE[10]
 dwar dawn il-Prinċipji tal-Proċessi tal-Istipular tal-Parametri Referenzjarji.
 Is-servizzi tal-Kummissjoni pparteċipaw ukoll f'seduta pubblika dwar kif tiġi
 indirizzata l-kultura tal-manipulazzjoni tas-suq — azzjoni globali wara
 l-LIBOR/EURIBOR li organizzata mill-Parlament Ewropew
 fid-29 ta’ Settembru 2012.
 2.2. Valutazzjoni tal-Impatt
 B’konformità mal-politika tagħha ta’
 “Regolamentazzjoni Aħjar”, il-Kummissjoni wettqet valutazzjoni tal-impatt
 tal-alternattivi politiċi. L-alternattivi politiċi inkludew alternattivi biex
 jiġu limitati l-inċentivi għal manipulazzjoni, tiġi mminimizzata d-diskrezzjoni
 u jiġi żgurat li l-parametri referenzjarji jkunu bbażati fuq dejta suffiċjenti,
 kredibbli u rappreżentattiva, tiġi żgurata governanza interna u li l-kontrollli
 jindirizzaw ir-riskji, jiżguraw superviżjoni effettiva tal-parametri referenzjarji
 u jsaħħu t-trasparenza u l-protezzjoni tal-investituri. Kull alternattiva ta’
 politika ġiet ivvalutata fl-isfond tal-kriterji li ġejjin: l-impatt fuq
 il-partijiet interessati, l-effikaċja u l-effiċjenza.
 Id-drittijiet fundamentali li ġejjin tal-Karta
 tad-Drittijiet Fundamentali huma ta’ rilevanza partikolari: ir-rispett
 għall-ħajja privata u tal-familja, il-protezzjoni tad-dejta personali,
 il-libertà tal-espressjoni u tal-informazzjoni.
 Huma permessi limitazzjonijiet għal dawn
 id-drittijiet u l-libertajiet skont l-Artikolu 52 tal-Karta. L-għanijiet
 kif definiti hawn fuq huma konsistenti mal-obbligi tal-UE li tirrispetta
 d-drittijiet fundamentali. Madankollu, kwalunkwe limitazzjoni fuq l-eżerċizzju
 ta’ dawn id-drittijiet u l-libertajiet trid tkun prevista mil-liġi u tkun
 tirrispetta l-essenza ta’ dawn id-drittijiet u l-libertajiet. Suġġett
 għall-prinċipju ta' proporzjonalità, jistgħu jsiru limitazzjonijiet biss fejn
 ikun meħtieġ u jekk dawn ġenwinament jilħqu l-għanijiet ta' interess ġenerali
 rikonoxxuti mill-Unjoni jew il-ħtieġa li jiġu protetti d-drittijiet u
 l-libertajiet tal-oħrajn. Fil-każ ta’ parametri referenzjarji, l-objettiv ta’
 interess ġenerali li jiġġustifika ċerti limitazzjonijiet tad-drittijiet
 fundamentali huwa l-għan li tiġi żgurata l-integrità tas-suq. Il-ħtieġa li jiġi
 protett id-dritt għall-proprjetà (l-Artikolu 17 tal-Karta) jiġġustifika
 wkoll ċerti limitazzjonijiet tad-drittijiet fundamentali, billi l-investituri
 huma intitolati li l-valur tal-proprjetà tagħhom (pereż. self, derivattivi)
 ikun protett minn telf ikkawżat minn distorsjonijiet tas-suq.
 Id-dritt għal-libertà tal-espressjoni u
 għall-informazzjoni jirrikjedi li l-libertà tal-midja tkun rispettata. Dan
 ir-Regolament għandu jiġi interpretat u applikat b’rispett għal dan id-dritt
 fundamentali. Għalhekk meta persuna sempliċiment tippubblika jew tirreferi għal
 xi parametru referenzjarju bħala parti mill-attivitajiet ġurnalistiċi tagħha
 iżda ma jkollhiex kontroll fuq il-forniment ta’ dak il-parametru referenzjarju,
 dik il-persuna ma għandhiex tkun suġġetta għar-rekwiżiti imposti fuq
 l-amministraturi minn dan ir-Regolament. Dan għalhekk iħalli lill-ġurnalisti
 ħielsa meta jwettqu attivitajiet ġurnalistiċi ta' rappurtaġġ dwar is-swieq
 finanzjarji u tal-kommoditajiet. Għalhekk id-definizzjoni tal-amministratur ta’
 parametru referenzjarju ġiet definita b'mod strett biex jiġi żgurat li tinkludi
 l-forniment ta’ parametru referenzjarju iżda ma tinkludix fil-kamp ta’
 applikazzjoni tagħha l-attivitajiet ġurnalistiċi.
 3. L-ELEMENTI ĠURIDIĊI
 TAL-PROPOSTA
 3,1. Bażi ġuridika
 Il-proposta hija bbażata fuq
 l-Artikolu 114 tat-Trattat dwar il-Funzjonament tal-Unjoni Ewropea
 ("TFUE").
 3.2. Sussidjarjetà u
 proporzjonalità
 Il-proposta tal-Kummissjoni biex jiġu
 rregolati l-parametri referenzjarji hija konformi mal-prinċipju tas-sussidjarja
 stipulat fl-Artikoli 5(3) tat-Trattat dwar l-Unjoni Ewropea (TUE), li
 jitlob li l-Unjoni tieħu azzjoni biss jekk u sakemm l-għanijiet tal-azzjoni
 proposta ma jkunux jistgħu jinkisbu biżżejjed mill-Istati Membri u għalhekk
 ikunu jistgħu, minħabba l-iskala jew l-effetti tal-azzjoni proposta, jinkisbu
 aħjar mill-Unjoni.
 Filwaqt li ħafna parametri referenzjarji huma
 nazzjonali, l-industrija tal-parametri referenzjarji hija waħda internazzjonali
 kemm fil-produzzjoni kif ukoll fl-użu. Filwaqt li azzjoni fil-livell nazzjonali
 fir-rigward l-indiċijiet nazzjonali tista' tgħin biex jiġi żgurat li kwalunkwe
 intervent jiġi mfassal b’mod adegwat għall-problemi fil-livell nazzjonali, dan
 jista’ jwassal għal geġwiġija ta’ regoli diverġenti, jista’ joħloq
 kundizzjonijiet mhux ekwi fis-suq uniku u jwassal għal approċċ inkonsistenti u
 mhux koordinat. Parametri referenzjarji jintużaw biex jiġu pprezzati varjetà
 wiesgħa ta’ tranżazzjonijiet transfruntieri, b’mod partikolari fis-suq tal-finanzjament
 interbankarju u d-derivattivi. Geġwiġija ta’ regoli nazzjonali jtellfu
 l-opportunità li jiġu prodotti parametri referenzjarji transfruntieri u
 għaldaqstant jimpedixxu dawn it-tranżazzjonijiet transfruntieri. Din
 il-problema ġiet rikonoxxuta mill-G20 u l-FSB li qabbdu lill-IOSCO tipproduċi
 sett globali ta’ prinċipji li japplikaw għall-parametri referenzjarji
 finanzjarji. Inizjattiva tal-UE tgħin biex jissaħħaħ is-suq uniku billi toħloq
 qafas komuni għal parametri referenzjarji kredibbli u użati korrettament fi
 Stati Membri differenti.
 Filwaqt li fil-biċċa l-kbira tal-Istati Membri
 attwalment ma hemmx regolamentazzjoni fuq livell nazzjonali dwar il-produzzjoni
 tal-parametri referenzjarji, żewġ Stati Membri diġà adottaw leġiżlazzjoni
 nazzjonali dwar il-parametri referenzjarji tar-rata tal-imgħax fil-muniti
 nazzjonali tagħhom. Barra minn hekk, reċentement l-IOSCO qablet dwar prinċipji
 għall-parametri referenzjarji li għandhom jiġu implimentati mill-membri tagħha.
 Madankollu dawn il-prinċipji jipprovdu flessibbiltà dwar l-iskop u l-mezzi
 tal-implimentazzjoni tagħhom u b'rabta ma’ ċerti termini. Fin-nuqqas ta’ qafas
 armonizzat Ewropew għall-parametri referenzjarji, xi Stati Membri x'aktarx li
 jadottaw leġiżlazzjoni fuq livell nazzjonali li tkun diverġenti. Pereżempju,
 fil-preżent, l-ambitu tal-leġiżlazzjoni ta’ Stat Membru wieħed jidher wiesa'
 daqs tal-IOSCO, filwaqt li l-leġiżlazzjoni ta' Stat Membru ieħor li introduċa
 regoli dwar il-parametri referenzjarji tkopri biss il-parametri referenzjarji
 tar-rati tal-imgħax. Dawn l-approċċi diverġenti jirriżultaw fil-frammentazzjoni
 tas-suq intern, billi l-amministraturi u l-utenti tal-parametri referenzjarji
 jkunu suġġetti għal regoli differenti fi Stati Membri differenti. Fin-nuqqas
 ta’ qafas leġiżlattiv tal-Unjoni, azzjonijiet nazzjonali individwali jkunu
 wkoll ineffettivi, billi ma hemmx obbligu jew inċentiv għall-Istati Membri biex
 jikkooperaw ma’ xulxin u n-nuqqas ta’ din il-kooperazzjoni tħalli spazju għal
 arbitraġġ regolatorju.
 Ċerti aspetti tal-protezzjoni tal-investituri
 f’dan il-qasam huma ġeneralment koperti mill-MiFID. B’mod partikolari, hemm
 r-rekwiżit skont il-MiFID li d-ditti jwettqu valutazzjoni tal-adegwatezza. Dan
 it-test jiddetermina jekk il-klijent għandux l-esperjenza u l-għarfien
 neċessarji biex jifhem ir-riskji involuti f’rabta mal-prodott jew is-servizz
 ta’ investiment offrut jew mitlub. Għalhekk, jipprovdi livell suffiċjenti ta’
 protezzjoni lill-investituri.
 Fir-rigward tal-protezzjoni tal-konsumatur,
 id-Direttiva dwar il-Kreditu tal-Konsumatur tinkludi regoli dwar
 id-divulgazzjoni ta' informazzjoni adegwata, kif ukoll id-Direttiva dwar
 il-Kreditu Ipotekarju li dalwaqt se tiġi adottata li tinkludi r-rekwiżit li
 jiġu rakkomandati ftehimiet ta’ kreditu xierqa. Madankollu, dawk ir-regoli
 tal-protezzjoni tal-konsumaturi tal-UE ma jindirizzawx il-kwistjoni partikolari
 tal-adegwatezza tal-parametri referenzjarji fil-kuntratti finanzjarji. Barra
 minn hekk, saħħa mhux ugwali ta' negozjar u l-użu ta' termini standard ifissru
 li l-konsumaturi jista' jkollhom għażla limitata dwar il-parametru
 referenzjarju użat. Il-konsumaturi ma għandhomx l-għarfien jew l-esperjenza
 meħtieġa biex ikunu jistgħu jivvalutaw b’mod xieraq l-adegwatezza ta' parametru
 referenzjarju. Għalhekk din il-proposta għandha ttikkomplementa l-leġiżlazzjoni
 eżistenti tal-UE f’dan il-qasam billi tiżgura li r-responsabbiltà
 għall-valutazzjoni tal-adegwatezza ta’ parametru referenzjarju għal kuntratti
 fil-livell ta' konsumatur tkun fuq il-mutwanti jew il-kredituri. Dan se jiżgura
 wkoll regoli tal-protezzjoni tal-konsumatur tal-UE armonizzati dwar l-użu
 tal-parametri referenzjarji biex jiġu rreferenzjati kuntratti finanzjarji.
 Qafas regolatorju komuni għall-konsumaturi u l-kredituri f’dak li għandu
 x’jaqsam ma’ kuntratti finanzjarji huwa wkoll meħtieġ biex jippermetti l-użu
 ta’parametri referenzjarji transfruntieri minflok approċċ nazzjonali
 frammentat. B'riżultat tal-ilmenti u l-litigazzjoni tal-konsumaturi b'rabta
 mal-użu ta' parametri referenzjarji mhux adegwati f'diversi Stati Membri, huwa
 probabbli li jiġu adottati miżuri diverġenti dwar il-protezzjoni tal-konsumatur
 fil-livell nazzjonali. Dan jista’ jirriżulta fil-frammentazzjoni tas-suq
 intern.
 Ir-Regolament propost huma wkoll proporzjonat,
 kif mitlub mill-Artikolu 5(4) TUE. Jimmira biss lejn dawk l-indiċi li
 jintużaw biex jiġu referenzjati strumenti finanzjarji jew kuntratti finanzjarji
 bħal ipoteki, minħabba li dawn huma l-parametri referenzjarji li jista’
 jkollhom impatt ekonomiku dirett u ta' ċertu tip jekk jiġu mmanipulati. Barra
 minn hekk, ir-Regolament propost jinkludi dispożizzjonijiet biex ir-rekwiżiti
 tiegħu jkunu mfassla għal setturi differenti u t-tipi differenti ta’ parametri
 referenzjarji bħal tal-kommoditajiet, ir-rati tal-imgħax interbankarji u
 parametri referenzjarji li jużaw dejta tal-kambju. Qed jiġi żgurat approċċ
 proporzjonat billi l-maġġoranza vasta tal-obbligi qed jiġu imposti fuq
 l-amministratur tal-parametru referenzjarju. Ħafna amministraturi ta’ parametri
 referenzjarji diġà jikkonformaw ma’ mill-inqas uħud minn dawn ir-rekwiżiti u
 dan jimplika li l-piż amministrattiv ma għandux jiżdied b'mod sproporzjonat.
 Barra minn hekk, proċessi ta' governanza interna u kontroll huma meħtieġa biss
 minn kontributuri taħt superviżjoni, li jfisser li l-impatt fuq kontributuri,
 mhux taħt superviżjoni, ta' parametru referenzjarju, pereżempju negozjat mhux
 reġistrat, mhux se jkunu sostanzjali. Fl-aħħar nett, fil-partijiet importanti
 kollha tiegħu, dan ir-Regolament huwa allinjati mal-Prinċipji IOSCO miftehma
 internazzjonalment għall-parametri referenzjarji finanzjarji pubblikati
 fis-17 ta' Lulju 2013 u li fir-rigward tagħhom il-partijiet
 interessati ġew ikkonsultati estensivament. Din se jillimita l-kostijiet
 tal-adattament.
 F’dan l-isfond, azzjoni tal-UE hija xierqa
 f’termini tal-prinċipji tas-sussidjaretà u l-proporzjonalità.
 3.3. L-għażla ta’ strument
 Regolament huwa meqjus bħala l-aktar strument
 ġuridiku xieraq biex jiġu introdotti regoli uniformi marbuta mal-forniment
 tal-parametri referenzjarji, il-kontribuzzjoni tad-dejta tal-input għal dawk
 il-parametri referenzjarji, u l-użu tal-parametri referenzjarji fl-Unjoni.
 Id-dispożizzjonijiet ta’ din il-proposta qed jistabbilixxu ċerti rekwiżiti
 għall-amministraturi, il-kontributuri u l-utenti tal-parametri referenzjarji.
 In-natura transfruntiera ta’ ħafna parametri referenzjarji toħloq ħtieġa għal
 armonizzazzjoni massima ta’ dawn ir-rekwiżiti. Ladarba r-regolamentazzjoni
 tal-parametri referenzjarji tinvolvi miżuri li jispeċifikaw rekwiżiti preċiżi
 li għandhom x’jaqsmu mad-dejta u l-metodoloġiji, anki diverġenzi żgħar
 fl-approċċ segwit jistgħu jwasslu għal tfixkil sinifikanti fil-forniment
 transfruntier tal-parametri referenzjarji. L-użu ta’ Regolament, li huwa
 applikabbli direttament mingħajr il-ħtieġa ta’ leġiżlazzjoni nazzjonali, se
 jirrestrinġi l-possibilità li jittieħdu miżuri diverġenti mill-awtoritajiet
 kompetenti fil-livell nazzjonali, u se jiżgura approċċ konsistenti u ċertezza
 ġuridika akbar madwar l-UE kollha.
 3.4. Spjegazzjoni dettaljata
 tal-proposta
 3.4.1. Kamp ta' Applikazzjoni (l-Artikolu 2)
 Ir-Regolament propost japplika għal parametri
 referenzjarji pubblikati kollha li jintużaw biex jiġi rreferenzjat strument
 finanzjarju negozjat jew ammess f’ċentru regolat, jew f'kuntratt finanzjarju
 (bħall-ipoteki) jew parametri referenzjarji li jkejlu l-prestazzjoni ta' fond
 ta' investiment.
 Fin-nuqqas ta’ governanza u kontrolli adegwati
 u fejn hemm diskrezzjoni fil-proċess ta' parametru referenzjarju li huwa
 suġġett għal kunflitt ta’ interess, hemm ir-riskju ta’ manipulazzjoni. Għalhekk
 l-indiċijiet li jinvolvu diskrezzjoni għandhom ikunu soġġetti għal miżuri
 regolatorji. Filwaqt li l-grad ta’ diskrezzjoni jvarja, l-indiċijiet kollha
 jinvolvu xi diskrezzjoni. Għalhekk, l-ambitu għandu jinkludi l-parametri
 referenzjarji kollha, irrispettivament mill-metodu tal-kalkolu jew min-natura
 tal-kontribuzzjonijiet.
 L-ambitu għandu jinkludi l-indiċijiet kollha,
 inklużi l-indiċi pubblikati, billi kwalunkwe dubju dwar il-preċiżjoni u
 l-kredibbiltà ta’ dawn l-indiċi x'aktarx li jikkawża aktar ħsara fuq popolazzjoni
 usa’ milli jikkawżaw indiċijiet li mhumiex pubbliċi.
 Meta l-parametri referenzjarji jintużaw bħala
 prezz ta’ referenza għal strument finanzjarju jew kuntratt, kwalunkwe
 manipulazzjoni tikkawża telf ekonomiku. Fil-każ meta l-kontributur juża wkoll l-istrument
 finanzjarju li jirreferenzja mal-parametru referenzjarju, jeżisti kunflitt ta’
 interess inerenti u hemm inċentiv għal manipulazzjoni. Barra minn hekk, meta
 jintużaw parametri referenzjarji biex titkejjel il-prestazzjoni ta’ strumenti
 finanzjarji, dawn jistgħu jkunu suġġetti għal kunflitti ta’ interess u
 manipulazzjoni tagħhom twassal biex ma jsirux l-aħjar għażliet ta’ investiment
 mill-investituri. Għalhekk, huwa importanti li jiġu indirizzati l-parametri
 referenzjarji kollha li jipprezzaw strument finanzjarju jew kuntratt
 tal-konsumatur jew ikejlu l-prestazzjoni ta’ fondi ta' investiment.
 Għalparametri referenzjarji użati ħafna, anki
 manipulazzjoni minuri jista’ jkollha impatt sinifikanti iżda l-vulnerabbiltà u
 l-importanza ta’ parametru referenzjarju tvarja maż-żmien. Ir-restrizzjoni
 tal-ambitu b’referenza għal indiċi importanti jew vulnerabbli ma tindirizzax
 ir-riskji li kwalunkwe parametru referenzjarju jista' joħloq fil-ġejjieni.
 Minħabba dawn il-kunsiderazzjonijiet kollha u
 sabiex tiġi żgurata applikazzjoni tar-Regolament ċara u komprensiva, il-kamp
 ta' applikazzjoni lanqas mhuwa dipendenti fuq in-natura tad-dejta tal-input,
 jiġifieri jekk id-dejta ta’ input hijiex ekonomika (pereż. prezz tal-ishma) jew
 numru jew valur mhux ekonomiku (pereż. parametru tat-temp). Dan minħabba li
 element kritiku fid-determinazzjoni tal-kamp ta’ applikazzjoni huwa kif
 il-valur tal-output jiddetermina l-valur ta’ strument finanzjarju, kuntratt
 finanzjarju jew ikejjel il-prestazzjoni ta’ fond ta’ investiment. F’dan il-kuntest,
 ladarba valur jintuża biex jirreferenzja kuntratt jew strument finanzjarju,
 in-natura mhux ekonomika preċedenti tiegħu ssir irrelevanti.
 Fir-rigward tal-amministraturi tal-parametri
 referenzjarji, l-amministraturi kollha huma potenzjalment suġġetti
 għall-kunflitti ta’ interess, jeżerċitaw diskrezzjoni u jista’ jkollhom
 governanza u sistemi ta’ kontroll inadegwati fis-seħħ. Għalhekk, dawn jeħtieġ
 li jkunu soġġetti għal regolamentazzjoni xierqa. Barra minn hekk, billi huma
 jikkontrollaw il-proċess tal-parametru referenzjarju, qed jiġi impost rekwiżit
 ta' awtorizzazzjoni fuq l-amministraturi kollha tal-parametri referenzjarji
 billi s-superviżjoni hija l-aktar mod effettiv biex tkun żgurata l-integrità
 tal-parametri referenzjarji.
 Dwar il-kontributuri tal-parametri
 referenzjarji, dawn huma wkoll potenzjalment suġġetti għal kunflitti ta’
 interess, jeżerċitaw diskrezzjoni u għalhekk jisgħu jkunu sors ta’
 manipulazzjoni. Il-kontribuzzjoni għal parametru referenzjarju hija attività
 volontarja. Jekk kwalunkwe inizjattiva teħtieġ lill-kontributuri jinbidlu b’mod
 sinifikanti l-mudelli kummerċjali tagħhom, huma jistgħu ma jibqgħux
 jikkontribwixxu għall-parametru referenzjarju konċernata. Madankollu, fil-każ
 tal-entitajiet li diġà huma soġġetti għal regolamentazzjoni u superviżjoni,
 (l-hekk imsejħa kontributuri taħt superviżjoni), ir-rekwiżit ta' governanza u
 sistemi ta’ kontroll tajbin mhux mistenni jwassal għal spejjeż sostanzjali jew
 għal piż amministrattiv sproporzjonat. Huwa għalhekk xieraq li l-kontributuri
 taħt superviżjoni kollha jiġu inklużi fil-kamp ta' applikazzjoni ta’ dan
 ir-Regolament.
 Għall-kontributuri li mhumiex soġġetti għal
 regolamentazzjoni u superviżjoni (kontributuri li mhumiex taħt superviżjoni),
 awtorizzazzjoni jew li b'xi mod ieħor isiru soġġetti għal regoli jista' jimponi
 spejjeż u piż amministrattiv sinifikanti. Ir-regolaturi wkoll ma jkunux
 effettivi fis-superviżjoni ta' ditti li ma jkollhomx l-għarfien espert dwarhom.
 L-impożizzjoni ta' superviżjoni fuq entitajiet u persuni li attwalment mhumiex
 taħt superviżjoni timponi spejjeż sinifikanti u tipprovdi benefiċċji minimi.
 Madankollu, ċerti partijiet ta’ dan ir-Regolament, bħal pereżempju l-ħtieġa li
 tiġi pprovduta dejta tal-input preċiża u kredibbli huma indirettament rilevanti
 għall-kontributuri kollha billi dawn jibqgħu suġġetti għar-Regolament dwar
 l-Abbuż tas-Suq u skont dan ir-Regolament se jkunu marbutin kontrattwalment li
 jikkonformaw mar-rekwiżit tal-kodiċi ta’ kondotta tal-amministratur.
 Il-proposta teżenta mill-kamp ta' applikazzjoni
 tagħha lill-banek ċentrali li huma membri tas-Sistema Ewropea tal-Banek
 Ċentrali.
 Fl-aħħar nett, f’xi każijiet persuna tista’
 tipproduċi indiċi iżda ma tkunx konxja li dan l-indiċi huwa parametru
 referenzjarju minħabba li, pereżempju, ikun qed jintuża bħala referenza għal
 strument finanzjarju mingħajr ma l-produttur ikun jaf. Ir-Regolament għalhekk
 jipprevedi mekkaniżmu biex il-produtturi jiġu nnotifikati li l-indiċi tagħhom
 ikun sar, jew jista' jsir, parametru referenzjarju u jagħtihom is-setgħa jirrifjutaw
 li l-indiċi jintuża bħala parametru referenzjarju. Jekk il-produttur jagħti
 l-kunsens tiegħu, huwa jsir soġġett għar-Regolament propost fir-rigward ta’ dak
 il-parametru referenzjarju. Jekk jirrifjuta, l-indiċi ma jkunx jista' jintuża
 bħala parametru referenzjarju u r-rekwiżiti tal-amministratur f’dan
 ir-Regolament ma japplikawx.
 3.4.2. Governanza u Kontroll
 tal-Amministraturi (l-Artikoli 5-6)
 Il-proposta tiżgura li jiġu evitati
 l-kunflitti ta’ interess u tiżgura li l-governanza u l-kontrolli jkunu effettivi.
 Dawn huma indirizzati permezz ta' rekwiżiti dwar il-governanza u l-kontrolli,
 b'rekwiżiti aktar dettaljati inklużi fl-anness.
 3.4.3. Dejta tal-Input u Metodoloġija
 (l-Artikolu 7)
 Il-proposta tistabbilixxi tliet rekwiżiti, li
 d-dettalji tagħhom jinsabu fl-Anness, fir-rigward tad-dejta tal-input u
 l-metodoloġija użati biex jiġi prodott parametru referenzjarju ħalli titnaqqas
 id-diskrezzjoni u ttejjeb l-integrità u l-kredibbiltà:
 –
 id-dejta tal-input għandha tkun suffiċjenti u
 preċiża ħalli tkun tirrappreżenta s-suq reali jew ir-realtà ekonomika li
 l-parametru referenzjarju huwa maħsub biex ikejjel;
 –
 id-dejta tal-input għandha tinkiseb minn panil
 kredibbli u rappreżentattiv jew minn kampjun ta’ kontributuri; u
 –
 l-amministratur għandhom jużaw metodoloġija robusta
 u kredibbli għad-determinazzjoni l-parametru referenzjarju.
 3.4.4. Rekwiżiti tal-Kontributuri
 (l-Artikoli 9 u 11)
 L-amministratur huwa meħtieġ iħejji kodiċi ta’
 kondotta għall-kontributuri li tispeċifika b’mod ċar l-obbligi u
 r-responsabbiltajiet tal-kontributuri meta dawn jipprovdu dejta tal-input
 għad-determinazzjoni tal-parametru referenzjarju. Meta l-kontributuri diġà
 jkunu entitajiet regolati huma meħtieġa wkoll jevitaw il-kunflitti ta’ interess
 u jimplimentaw kontrolli adegwati.
 3.4.5. Rekwiżiti Settorjali
 (l-Artikoli 10 u 12-14)
 Sabiex tiġi żgurata l-proporzjonalità u li
 l-proposta tkun imfassla adegwatament għal tipi u setturi ta’ parametri
 referenzjarji differenti, l-Annessi II u III jinkludu dispożizzjonijiet
 iktar dettaljati dwar il-parametri referenzjarji tal-kommoditajiet u tar-rati
 tal-imgħax. Huma imposti rekwiżiti addizzjonali fuq parametri referenzjarji ta'
 importanza kritika, inkluża s-setgħa lill-awtorità kompetenti rilevanti li
 tobbliga kontribuzzjonijiet. Il-parametri referenzjarji li d-dejta tal-input
 tagħhom tkun ipprovduta minn ċentri regolati huma wkoll eżentati minn ċerti
 obbligi biex tiġi evitata r-regolamentazzjoni doppja.
 3.4.6. Trasparenza u Protezzjoni
 tal-Konsumatur (l-Artikoli 15-18)
 Il-protezzjoni tal-investitur qed tiġi msaħħa
 permezz ta' dispożizzjonijiet tat-trasparenza. L-amministraturi huma meħtieġa
 jipprovdu dikjarazzjoni li tistabbilixxi xi jkejjel il-parametru referenzjarju,
 il-vulnerabbiltajiet tiegħu, flimkien mal-pubblikazzjoni tad-dejta sottostanti
 ħalli l-utenti jkunu jistgħu jagħżlu l-parametru referenzjarju l-aktar xieraq u
 adattat. Din id-dikjarazzjoni tipprovdi wkoll l-avviż li l-utenti għandhom
 jaħsbulu b'mod adegwat f'każ li l-amministratur ma jibqax jipprovdi l-parametru
 referenzjarju. Fl-aħħar nett, hija imposta valutazzjoni tal-adegwatezza fuq
 il-banek meta jittrattaw mal-konsumaturi tagħhom f’kuntratti finanzjarji bħal
 selfiet iggarantiti b'ipoteki.
 3.4.7. Superviżjoni u Proċedura ta’
 Awtorizzazzjoni għall-Amministraturi (l-Artikoli 22-37)
 L-attività tal-forniment ta’ parametri
 referenzjarji se tkun soġġetta għal awtorizzazzjoni minn qabel u superviżjoni
 kontinwa. Il-proposta tistabbilixxi l-kundizzjonijiet u l-proċedura
 għall-amministraturi ta’ parametri referenzjarji li jinsabu fl-Unjoni biex jiksbu
 awtorizzazzjoni mingħand l-awtorità kompetenti rilevanti. Il-proposta toħloq
 mekkaniżmu biex tiżgura l-infurzar effettiv tar-Regolament. Tagħti s-setgħat
 meħtieġa lill-awtoritajiet kompetenti biex jiżguraw li l-amministraturi
 jikkonformaw mar-Regolament.
 Għal parametri referenzjarji ta' importanza
 kritika għandhom jiġu fformati kulleġġi ta' superviżuri biex jitjieb l-iskambju
 tal-informazzjoni u jiġu żgurati awtorizzazzjoni u superviżjoni uniformi.
 4. IMPLIKAZZJONI BAĠITARJA
 Il-proposta għandha implikazzjonijiet
 għall-baġit Komunitarju.
 L-implikazzjonijiet speċifiċi tal-proposta
 għall-baġit huma relatati mal-kompitu allokat lill-AETS kif speċifikat
 fid-dikjarazzjonijiet finanzjarji leġiżlattivi mehmuża ma’ din il-proposta.
 Il-kompiti l-ġodda se jitwettqu bir-riżorsi umani disponibbli fl-allokazzjoni
 tal-baġit annwali, fid-dawl tal-limiti baġitarji li huma applikabbli
 għall-korpi kollha tal-UE u f'konformità mal-ipprogrammar finanzjarju
 għall-aġenziji.
 Partikolarment, ir-riżorsi meħtieġa
 mill-aġenzija għall-kompiti l-ġodda se jkunu konsistenti u kompatibbli
 mal-ipprogrammar tar-riżorsi umani u finanzjarji għall-AETS, stabbilit permezz
 tal-Komunikazzjoni reċenti lill-Parlament Ewropew u lill-Kunsill - Programmar
 tar-riżorsi umani u finanzjarji għall-aġenziji deċentralizzati 2014-2020"
 (COM(2013) 519).
 Implikazzjonijiet baġitjarji speċifiċi
 għall-Kummissjoni huma wkoll valutati fid-dikjarazzjoni finanzjarja li
 takkumpanja din proposal. Fil-qosor, l-implikazzjonijiet baġitarji ewlenin
 tal-proposta huma:
 a) persunal tad-DĠ MARKT: membru tal-persunal
 AD (full-time) wieħed għall-abbozzar tal-atti delegati, kif ukoll
 għall-evalwazzjoni, il-monitoraġġ tal-implimentazzjoni u r-rieżami potenzjali
 tal-inizjattiva. L-ispejjeż totali stmati huma EUR 0,141 miljun fis-sena.
 b) AETS:
 (i) Spejjeż għall-persunal: żewġ aġenti
 temporanji biex jipparteċipaw u jimmedjaw fil-kulleġġi tas-superviżuri
 għall-parametri referenzjarji ta' importanza kritika, jagħtu pariri tekniċi
 lill-Kummissjoni dwar l-implimentazzjoni ta’ dan ir-Regolament, jikkoordinaw
 l-iżvilupp ta’ arranġamenti ta’ kooperazzjoni ma’ pajjiżi terzi, jabbozzaw
 linji gwida għall-promozzjoni tal-konverġenza u l-konsistenza bejn is-setturi
 tar-reġimi tal-penali u jżommu reġistri ta’ notifiki dwar l-użu tal-parametri
 referenzjarji u lista ta’ amministraturi reġistrati tal-parametri
 referenzjarji.
 L-ispiża annwali totali ta’ dawn iż-żewġ (2)
 aġenti temporanji tkun ta’ EUR 0,326 miljun, li minnhom il-Kummissjoni
 tikkontribwixxi 40 % (EUR 0,130 miljun) u l-Istati Membri 60 %
 (EUR 0,196 miljun) fis-sena.
 (ii) Spejjeż operattivi u infrastrutturali:
 nefqa inizjali ta’ EUR 0,25 miljun hija stmata għall-AETS, li
 minnha l-Kummissjoni tikkontribwixxi 40 % (EUR 0,1 miljun) u l-Istati
 Membri 60 % (EUR 0,15 miljun) fl-2015. Din in-nefqa tirrigwarda
 prinċipalment is-sistemi tal-IT għall-AETS biex jiġu ssodisfati r-rekwiżiti
 ta’:
 - Iż-żamma ta' lista ta’ amministraturi
 reġistrati skont dan ir-Regolament u d-ditti minn pajjiżi terzi li jfornu
 parametri referenzjarji fl-Unjoni.
 - Li tirċievi notifiki tal-użu ta’ parametru
 referenzjarju fi strument finanzjarju jew kuntratt finanzjarju fl-Unjoni, u
 żżomm reġistru u tiżgura li l-amministraturi jkunu konxji minn dan l-użu.
 L-AETS se tkun meħtieġa wkoll tipproduċi
 rapport dwar l-applikazzjoni ta’ dan ir-Regolament
 sal-1 ta’ Jannar 2018, bi spiża totali ta’ EUR 0,3 miljun
 li minnhom il-Kummissjoni tikkontribwixxi 40 % (EUR 0,12 miljun) u
 l-Istati Membri 60 % (EUR 0,18 miljun) fl-2017.
 2013/0314 (COD)
 Proposta għal
 REGOLAMENT TAL-PARLAMENT EWROPEW U TAL-KUNSILL
 dwar l-indiċi użati bħala parametri
 referenzjarji fi strumenti finanzjarji u kuntratti finanzjarji
 (Test b’rilevanza għaż-ŻEE)
 IL-PARLAMENT EWROPEW U L-KUNSILL
 TAL-UNJONI EWROPEA,
 Wara li kkunsidraw it-Trattat dwar
 il-Funzjonament tal-Unjoni Ewropea, u b’mod partikolari l-Artikolu 114
 tiegħu,
 Wara li kkunsidraw il-proposta
 mill-Kummissjoni Erwopea,
 Wara li l-abbozz tal-att leġiżlattiv intbagħat
 lill-Parlamenti nazzjonali,
 Wara li kkunsidraw l-opinjoni tal-Kumitat
 Ekonomiku u Soċjali Ewropew[11],
 Wara li kkunsidraw l-opinjoni tal-Bank
 Ċentrali Ewropew,
 Waqt li jaġixxu skont il-proċedura
 leġiżlattiva ordinarja,
 Billi:
 (1) L-ipprezzar ta’ bosta
 strumenti u kuntratti finanzjarji jiddependi fuq il-preċiżjoni u l-integrità
 tal-parametri referenzjarji. Każijiet ta’ manipulazzjoni ta’ parametri
 referenzjarji tar-rati tal-imgħax bħal-LIBOR u l-EURIBOR, kif ukoll
 allegazzjonijiet li parametri referenzjarji tal-enerġija, iż-żejt u l-kambju
 ġew immanipulati, urew li l-parametri referenzjarji li l-proċessi tal-istipular
 tagħhom jikkondividu ċerti karatteristiċi, bħal li jkunu soġġetti għal
 kunflitti ta’ interess, l-użu ta’ diskrezzjoni u governanza dgħajfa jistgħu
 jkunu vulnerabbli għall-manipulazzjoni. Nuqqasijiet fi, jew dubji dwar
 il-preċiżjoni u l-integrità tal-indiċi użati bħala parametri referenzjarji
 jistgħu jheddu l-fiduċja fis-suq, jikkawżaw telf għall-konsumaturi u
 l-investituri u joħolqu distorsjoni tal-ekonomija reali. Huwa għalhekk meħtieġ
 li jiġu żgurati l-preċiżjoni, ir-robustezza u l-integrità tal-parametri
 referenzjarji u l-proċess tal-istipular tal-parametri referenzjarji.
 (2) Id-Direttiva 2004/39/KE
 tal-Parlament Ewropew u tal-Kunsill tal-21 ta’ April 2004 dwar
 is-swieq fl-istrumenti finanzjarji[12]
 fiha ċerti rekwiżiti fir-rigward tal-kredibbiltà tal-parametri referenzjarji
 użati għall-ipprezzar ta' strument finanzjarju elenkat. Id-Direttiva 2003/71/KE
 tal-Parlament Ewropew u tal-Kunsill tal-4 ta’ Novembru 2003 dwar
 il-prospett li għandu jiġi ppubblikat meta titoli jiġu offruti lill-pubbliku
 jew jiġu ammessi għall-kummerċ[13]
 fiha ċerti rekwiżiti dwar il-parametri referenzjarji użati mill-emittenti.
 Id-Direttiva 2009/65/KE tal-Parlament Ewropew u tal-Kunsill
 tat-13 ta’ Lulju 2009 dwar il-koordinazzjoni ta’ liġijiet,
 regolamenti u dispożizzjonijiet amministrattivi fir-rigward tal-impriżi ta’
 investiment kollettiv f’titoli trasferibbli (UCITS)[14] fiha ċerti rekwiżiti dwar
 l-użu tal-parametri referenzjarji mill-fondi ta' investiment UCITS.
 Ir-Regolament (UE) Nru 1227/2011 tal-Parlament Ewropew u tal-Kunsill tal-25 ta’ Ottubru 2011
 dwar l-integrità u t-trasparenza tas-swieq tal-enerġija bl-ingrossa[15] fih ċerti dispożizzjonijiet li
 jipprojbixxu l-manipulazzjoni tal-parametri referenzjarji li jintużaw għal
 prodotti tal-enerġija fil-livell ta' operatur. Madankollu dawn l-atti
 leġiżlattivi jkopru biss ċerti aspetti ta’ ċerti parametri referenzjarji u ma
 jindirizzawx il-vulnerabbiltajiet kollha fil-proċess tal-produzzjoni
 tal-parametri referenzjarji kollha.
 (3) Il-parametri referenzjarji
 huma ta' importanza vitali għall-ipprezzar tat-tranżazzjonijiet transfruntieri
 u għalhekk jiffaċilitaw il-funzjonament effettiv tas-suq intern f’varjetà
 wiesgħa ta’ strumenti u servizzi finanzjarji. Ħafna parametri referenzjarji li
 jintużaw bħala rati ta' referenza f’kuntratti finanzjarji, parikolarment
 ipoteki, jiġu prodotti fi Stat Membru wieħed iżda użati minn istituzzjonijiet
 ta’ kreditu u konsumaturi fi Stati Membri oħra. Barra minn hekk, dawn
 l-istituzzjonijiet ta’ kreditu ta' spiss jiħħeġġaw ir-riskji tagħhom jew jiksbu
 l-fondi biex jagħtu dawn il-kuntratti finanzjarji fis-suq interbankarju
 transfruntier. Żewġ Stati Membri biss adottaw leġiżlazzjoni nazzjonali dwar
 il-parametri referenzjarji, iżda l-oqfsa ġuridiċi rispettivi tagħhom dwar
 il-parametri referenzjarji diġà qed juru diverġenzi dwar aspetti bħall-kamp ta'
 applikazzjoni. Barra minn hekk, l-Organizzazzjoni Internazzjonali
 tal-Kummissjonijiet tat-Titoli (IOSCO) reċentement qablet dwar prinċipji
 għall-parametri referenzjarji u, billi dawn il-prinċipji jipprovdu ċerta flessibbiltà
 fil-kamp ta' applikazzjoni preċiż tagħhom u l-mezzi tal-implimentazzjoni
 tagħhom u f’relazzjoni ma’ ċerti termini, l-Istati Membri x’aktarx li jadottaw
 leġiżlazzjoni fuq livell nazzjonali li timplimenta dawn il-prinċipji b’mod
 diverġenti.
 (4) Dawn l-approċċi diverġenti
 jirriżultaw fil-frammentazzjoni tas-suq intern billi l-amministraturi u
 l-utenti tal-parametri referenzjarji jkunu suġġetti għal regoli differenti fi
 Stati Membri differenti u l-parametri referenzjarji prodotti fi Stat Membru
 jkunu jistgħu jinżammu milli jintużaw fi Stati Membri oħra. Fin-nuqqas ta’
 qafas armonizzat biex tiġi żgurata l-preċiżjoni u l-integrità tal-parametri
 referenzjarji użati fl-istrumenti finanzjarji u l-kuntratti finanzjarji
 fl-Unjoni, huwa probabbli li d-differenzi fil-leġiżlazzjoni tal-Istati Membri
 se joħolqu ostakoli għall-funzjonament mingħajr intoppi tas-suq intern
 għall-forniment tal-parametri referenzjarji.
 (5) Ir-regoli tal-protezzjoni
 tal-konsumaturi tal-UE ma jkoprux il-kwistjoni partikolari tal-adegwatezza tal-parametri
 referenzjarji fil-kuntratti finanzjarji. B'riżultat tal-ilmenti u
 l-litigazzjoni tal-konsumaturi b'rabta mal-użu ta' parametri referenzjarji mhux
 adegwati f'diversi Stati Membri, huwa probabbli li jiġu adottati miżuri
 diverġenti fil-livell nazzjonali, minħabba t-tħassib leġittimu dwar
 il-protezzjoni tal-konsumatur, u dan jista’ jirriżulta fil-frammentazzjoni
 tas-suq intern minħabba l-kundizzjonijiet diverġenti tal-kompetizzjoni marbuta
 ma' livelli differenti ta' protezzjoni tal-konsumatur.
 (6) Għalhekk biex jiġi żgurat
 il-funzjonament tajjeb tas-suq intern u jittejbu l-kundizzjonijiet
 tal-funzjonament tiegħu, b’mod partikolari f’dak li għandu x’jaqsam mas-swieq
 finanzjarji, u biex jiġi żgurat livell għoli ta’ protezzjoni għall-konsumatur u
 għall-investituri, huwa għalhekk xieraq li jiġi stipulat qafas regolatorju
 għall-parametri referenzjarji fil-livell tal-Unjoni.
 (7) Huwa xieraq u meħtieġ li dawk
 ir-regoli jieħdu l-forma leġiżlattiva ta’ Regolament sabiex jiġi żgurat li
 dispożizzjonijiet li jimponu direttament obbligi fuq il-persuni involuti
 fil-produzzjoni, il-kontribuzzjoni u l-użu ta’ parametri referenzjarji jiġu
 applikati b’mod uniformi fl-Unjoni kollha. Billi qafas ġuridiku għall-forniment
 tal-parametri referenzjarji bilfors jinvolvi miżuri li jispeċifikaw rekwiżiti
 preċiżi dwar l-aspetti differenti inerenti fil-forniment tal-parametri
 referenzjarji, anki diverġenzi żgħar fl-approċċ lejn wieħed minn dawn l-aspetti
 jistgħu jwasslu għal tfixkil sinifikanti fil-forniment transfruntier tal-parametri
 referenzjarji. Għalhekk l-użu ta’ Regolament, li huwa applikabbli direttament
 mingħajr il-ħtieġa ta’ leġiżlazzjoni nazzjonali, inaqqas il-possibilità li
 jittieħdu miżuri diverġenti fil-livell nazzjonali, u jiżgura approċċ
 konsistenti, ċertezza ġuridika akbar u jimpedixxi li jinħoloq tfixkil
 sinifikanti fil-forniment transfruntier tal-parametri referenzjarji.
 (8) Il-kamp ta’ applikazzjoni ta’
 dan ir-Regolament għandu jkun wiesa’ kemm meħtieġ biex jinħoloq qafas
 regolatorju preventiv. Il-produzzjoni ta’parametri referenzjarji tinvolvi
 diskrezzjoni fid-determinizzjoni tagħhom u hija soġġetta, b'mod inerenti għal
 ċerti tipi ta’ kunflitti ta’ interess, li jimplikaw l-eżistenza ta’
 opportunitajiet u inċentivi għall-manipulazzjoni ta' dawk il-parametri referenzjarji.
 Dawn il-fatturi ta’ riskju huma komuni għall-parametri referenzjarji kollha, u
 kollha kemm huma għandhom ikunu soġġetti għal rekwiżiti xierqa ta’ governanza u
 ta’ kontroll. Minħabba li l-vulnerabbiltà u l-importanza ta' parametru
 referenzjarju tvarja maż-żmien, ir-restrizzjoni tal-kamp ta' applikazzjoni
 b’referenza għal indiċi li attwalment huma importanti jew vulnerabbli ma
 tindirizzax ir-riskji li kwalunkwe parametru referenzjarju jista' joħloq
 fil-ġejjieni. B’mod partikolari, il-parametri referenzjarji li attwalment
 mhumiex użati ħafna jistgħu jibdew jintużaw tant fil-futur, b'mod li
 fir-rigward tagħhom, anki manipulazzjoni żgħira jkun jista' jkollha impatt
 sinifikanti.
 (9) Id-determinazzjoni kritika
 tal-kamp ta' applikazzjoni ta’ dan ir-Regolament għandha tkun jekk il-valur
 tal-output ta’parametru referenzjarju jiddeterminax il-valur ta’ strument
 finanzjarju, kuntratt finanzjarju jew ikejjilx il-prestazzjoni ta’ fond ta’
 investiment. Għalhekk il-kamp ta' applikazzjoni ma għandux jiddipendi fuq in-natura
 tad-dejta tal-input. Għalhekk għandhom jiġu inklużi l-parametri referenzjarji
 kalkulati minn dejta tal-input ekonomika, bħal prezzijiet tal-ishma kif ukoll
 minn numru jew valuri mhux ekonomiċi bħal parametri tat-temp. Il-qafas għandu
 jkopri dawk il-parametri referenzjarji soġġetti għal dawn ir-riskji, iżda
 għandu wkoll jipprovdi għal rispons proporzjonat għar-riskji li joħolqu
 parametri referenzjarji differenti. Dan ir-Regolament għandu għaldaqstant
 ikopri l-parametri referenzjarji kollha li jintużaw għall-ipprezzar ta'
 strumenti finanzjarji elenkati jew negozjati f'ċentri regolati.
 (10) Għadd kbir ta’ konsumaturi
 huma partijiet f'kuntratti finanzjarji, b’mod partikolari ftehimiet ta’ kreditu
 lill-konsumatur garantit b'ipoteki, li jagħmlu referenza għal parametri
 referenzjarji li huma soġġetti għall-istess riskji. Dan ir-Regolament għandu
 għaldaqstant ikopri l-indiċijiet jew ir-rati ta’ referenza msemmija
 f’[id-Direttiva 2013/.../UE tal-Parlament Ewropew u tal-Kunsill dwar
 il-ftehimiet ta’ kreditu għall-konsumaturi marbuta ma’ proprjetà immobbli
 residenzjali u li temenda d-Direttiva 2008/48/KE.]
 (11) Ħafna indiċijiet
 tal-investiment jinvolvu kunflitti ta’ interess sinifikanti u jintużaw biex
 titkejjel il-prestazzjoni ta’ fond bħal fond UCITS. Xi wħud minn dawn
 il-parametri referenzjarji jiġu ppubblikati u oħrajn jitqiegħdu
 għad-dispożizzjoni tal-pubbliku, jew ta’ sezzjoni tal-pubbliku, b’xejn jew bi
 ħlas ta’ tariffa u l-manipulazzjoni tagħhom tista' taffettwa ħażin
 lill-investituri. Dan ir-Regolament għandu għaldaqstant ikopri l-indiċijiet jew
 ir-rati ta’ referenza li jintużaw biex titkejjel il-prestazzjoni ta’ fond ta'
 investiment.
 (12) L-amministraturi tal-parametri
 referenzjarji kollha huma potenzjalment suġġetti għall-kunflitti ta’ interess,
 jeżerċitaw diskrezzjoni u jista’ jkollhom governanza u sistemi ta’ kontroll
 inadegwati fis-seħħ. Barra minn hekk, billi l-amministraturi jikkontrollaw
 il-proċess tal-parametru referenzjarju, ir-rekwiżit li l-amministraturi jiġu
 awtorizzati u ssirilhom superviżjoni huwa l-aktar mod effettiv biex tiġi
 żgurata l-integrità tal-parametri referenzjarji.
 (13) Il-kontributuri huma suġġetti
 għal kunflitti ta’ interess potenzjali, jeżerċitaw diskrezzjoni u għalhekk
 jisgħtu jkunu sors ta’ manipulazzjoni. Il-kontribuzzjoni għal parametru
 referenzjarju hija attività volontarja. Jekk kwalunkwe inizjattiva teħtieġ
 lill-kontributuri jinbdlu b’mod sinifikanti l-mudelli kummerċjali tagħhom, huma
 jistgħu ma jibqgħux jikkontribwixxu. Madankollu, fil-każ tal-entitajiet li diġà
 huma soġġetti għal regolamentazzjoni u superviżjoni, ir-rekwiżit ta' governanza
 u sistemi ta’ kontroll tajbin mhux mistenni jwassal għal spejjeż sostanzjali
 jew għal piż amministrattiv sproporzjonat. Għalhekk dan ir-Regolament jimponi
 ċertu obbligu fuq il-kontributuri taħt superviżjoni.
 (14) Amministratur huwa l-persuna
 fiżika jew ġuridika li jkollha kontroll fuq il-forniment ta’ parametru
 referenzjarju, b’mod partikolari li tamministra l-parametru referenzjarju,
 tiġbor u tanalizza d-dejta tal-input, tiddetermina l-parametru referenzjarju u
 f’xi każijiet tippubblika l-parametru referenzjarju. Madankollu, meta persuna
 sempliċiment tippubblika jew tirreferi għal xi parametru referenzjarju bħala
 parti mill-attivitajiet ġurnalistiċi tagħha iżda ma jkollhiex kontroll fuq il-forniment
 ta’ dak il-parametru referenzjarju, dik il-persuna ma għandhiex tkun suġġetta
 għar-rekwiżiti imposti fuq l-amministraturi minn dan ir-Regolament.
 (15) Indiċi jiġi kkalkulat bl-użu
 ta’ formula jew xi metodoloġija oħra fuq il-bażi ta’ valuri sottostanti.
 Teżisti diskrezzjoni fil-kostruzzjoni ta’ din il-formula, fit-twettiq
 tal-kalkolu jew fid-determinazzjoni tad-dejta tal-input. Din id-diskrezzjoni
 toħloq riskju ta’ manipulazzjoni u għalhekk il-parametri referenzjarji kollha
 li jikkondividu din il-karatteristika għandhom ikunu koperti minn dan
 ir-Regolament. Madankollu meta jintuża prezz jew valur wieħed bħala referenza
 għal strument finanzjarju, pereżempju meta l-prezz ta' titolu wieħed ikun
 il-prezz ta’ referenza għal opzjoni, ma jkun hemm l-ebda kalkolu, dejta
 tal-input jew diskrezzjoni. Għalhekk il-prezzijiet ta' referenza bi prezz uniku
 jew valur uniku ma għandhomx jitqiesu bħala parametri referenzjarji
 għall-finijiet ta’ dan ir-Regolament. Il-prezzijiet ta’ referenza jew
 prezzijiet tas-saldu prodotti minn Kontropartijiet Ċentrali (CCPs) ma għandhomx
 jitqiesu bħala parametri referenzjarji għax jintużaw biex jiġu ddeterminati
 saldu, marġni u mmaniġġar tar-riskju u għalhekk ma jiddeterminawx l-ammont
 pagabbli skont strument finanzjarju jew il-valur ta’ strument finanzjarju.
 (16) Parametri referenzjarji li
 huma fornuti minn banek ċentrali fl-Unjoni huma suġġetti għall-kontroll
 mill-awtoritajiet pubbliċi u jissodisfaw prinċipji, standards u proċeduri li
 jiżguraw il-preċiżjoni, l-integrità u l-indipendenza tal-parametri
 referenzjarji tagħhom kif previst minn dan ir-Regolament. Għalhekk mhuwiex
 neċessarju li dawn il-parametri referenzjarji jkunu suġġetti għal dan
 ir-Regolament. Madankollu banek ċentrali ta’ pajjiżi terzi wkoll jistgħu jfornu
 parametri referenzjarji li jintużaw fl-Unjoni. Huwa neċessarju li jiġi
 stabbilit li dawk il-banek ċentrali ta’ pajjiżi terzi li jipproduċu parametri
 referenzjarji huma soġġetti għal standards simili għal dawk stabbiliti minn dan
 ir-Regolament biss, jiġu eżentati mill-obbligi skont dan ir-Regolament.
 (17) Il-vulnerabbiltajiet
 fil-proċess tal-forniment ta' parametru referenzjarju li mhumiex suġġetti għal
 governanza adegwata joħlqu l-possibbiltà ta' manipulazzjoni ta' parametru
 referenzjarju. Meta l-parametri referenzjarji jkunu disponibbli għall-pubbliku,
 jista' jkun li ma titqiesx id-dimensjoni sħiħa ta' dawn ir-riskji u għalhekk
 jista' jkun li ma jiġux implimentati kontrolli u governanza suffiċjenti. Sabiex
 tkun żgurata l-integrità tal-parametri referenzjarji, l-amministraturi
 tal-parametri referenzjarji għandhom ikunu meħtieġa jimplimentaw arranġamenti
 ta’ governanza adegwati biex jikkontrollaw dawn il-kunflitti ta’ interess u
 biex jissalvagwardjaw il-fiduċja fl-integrità tal-parametri referenzjarji. Anki
 meta jkunu mmaniġġati b’mod effikaċi, il-biċċa l-kbira tal-amministraturi jkunu
 soġġetti għal xi kunflitt ta’ interess u jista’ jkun li jkollhom jiġġudikaw u
 jieħdu deċiżjonijiet li jaffettwaw grupp diversifikat ta’ partijiet
 interessati. Huwa għalhekk meħtieġ li l-amminsitraturi jkollhom funzjoni
 indipendenti li tissorvelja l-implimentazzjoni u l-effettività tal-arranġamenti
 ta’ governanza li jipprovdu sorveljanza effettiva.
 (18) Il-manipulazzjoni jew
 in-nuqqas tal-kredibbiltà tal-parametri referenzjarji tista’ tikkawża ħsara
 lill-investituri u lill-konsumaturi. Għalhekk dan ir-Regolament jistabbilixxi
 qafas għaż-żamma tar-reġistri mill-amministraturi u l-kontributuri kif ukoll
 jipprovdi trasparenza dwar l-għan tal-parametru referenzjarju u d-dejta
 tal-input li tiffaċilita b'mod iktar effikaċi u ġust ir-riżoluzzjoni ta’
 kwalunkwe pretensjoni potenzjali skont il-liġi nazzjonali jew tal-Unjoni.
 (19) L-awditjar u l-infurzar
 effettiv ta’ dan ir-Regolament jeħtieġu analiżi u evidenza ex post u
 għalhekk huwa meħtieġ li l-amministraturi tal-parametri referenzjarji jżommu
 rekords adegwati b'rabta mal-kalkolu tal-parametru referenzjarju għal perjodu
 suffiċjenti ta’ żmien. Ir-realtà li parametru referenzjarju jipprova jkejjel u
 l-ambjent li titkejjel fih x’aktarx li jinbidlu matul iż-żmien. Għalhekk huwa
 meħtieġ li l-proċess u l-metodoloġija tal-forniment tal-parametri referenzjarji
 jiġu awditjati jew analizzati fuq bażi perjodika biex jiġu identifikati
 n-nuqqasijiet u t-titjib possibbli. Ħafna partijiet interessati jistgħu jiġu affettwati
 minħabba nuqqasijiet fil-forniment ta' parametru referenzjarju u jistgħu jgħinu
 biex dawn in-nuqqasijiet jiġu jidentifikati. Għalhekk huwa meħtieġ li tiġi
 stabbilita proċedura tal-ilmenti indipendenti biex jiġi żgurat li dawn
 il-partijiet interessati jkunu jistgħu jinnotifikaw lill-amministratur
 tal-parametru referenzjarju bl-ilmenti u li l-amministratur tal-parametru
 referenzjarju jevalwa oġġettivament il-meriti ta’ kull ilmenti.
 (20) Il-forniment ta’ parametri
 referenzjarji ta’ spiss jinvolvi l-esternalizzazzjoni ta’ funzjonijiet
 importanti bħall-kalkolu tal-parametru referenzjarju, il-ġbir tad-dejta
 tal-input u t-tqassim tal-parametru referenzjarju. Sabiex tiġi żgurata
 l-effikaċja tal-arranġamenti tal-governanza, huwa meħtieġ li jkun żgurat li kull
 tali esternalizzazzjoni ma tneħħi l-ebda obbligu u responsabbiltà minn fuq
 l-amministratur tal-parametru referenzjarju, u ssir b’tali mod li ma
 tinterferixxi la mal-ħila tal-amministraturi li jindirizzaw dawn l-obbligi jew
 ir-responsabbiltajiet, u lanqas mal-ħila tal-awtorità kompetenti li tagħmel
 superviżjoni tagħhom.
 (21) L-amministratur tal-parametru
 referenzjarju huwa r-riċevituri ċentrali tad-dejta tal-input u jista' jevalwa
 l-integrità u l-preċiżjoni ta’ din id-dejta tal-input fuq bażi konsistenti.
 Huwa għalhekk meħtieġ li l-amministratur tal-parametru referenzjarju jkollu
 kontrolli xierqa biex jivvaluta l-preċiżjoni tad-dejta tal-input u jinnotifika
 lill-awtorità kompetenti rilevanti dwar dejta suspettuża.
 (22) L-impjegati tal-amministratur
 jistgħu jidentifikaw ksur possibbli ta’ dan ir-Regolament jew vulnerabbiltajiet
 potenzjali li jistgħu jwasslu għal manipulazzjoni jew tentattiv ta'
 manipulazzjoni. Dan ir-Regolament għandu għalhekk jiżgura li jkun hemm fis-seħħ
 arranġamenti adegwati biex l-impjegati jkunu jistgħu jiġbdu l-attenzjoni b’mod
 kunfidenzjali tal-amministraturi dwar ksur possibbli ta’ dan ir-Regolament.
 (23) Kwalunkwe diskrezzjoni li
 tista’ tiġi eżerċitata fil-forniment tad-dejta tal-input toħloq opportunità li
 jiġi jimmanipulat il-parametru referenzjarju. Meta d-dejta tal-input tkun dejta
 bbażata fuq it-tranżazzjonijiet, hemm inqas diskrezzjoni u għalhekk
 l-opportunità li d-dejta tiġi mmanipulata tonqos. Għalhekk, bħala regola
 ġenerali u meta possibbli, l-amministraturi tal-parametri referenzjarji
 għandhom jużaw dejta tal-input ta' tranżazzjonijiet reali iżda jistgħu jużaw
 dejta oħra f'dawk il-każijiet meta d-dejta tat-tranżazzjonijiet ma tkunx
 suffiċjenti biex tiżgura l-integrità u l-preċiżjoni tal-parametri
 referenzjarji.
 (24) Il-preċiżjoni u l-kredibbiltà
 ta’ parametru referenzjarju fil-kejl tar-realtà ekonomika li huwa maħsub li
 jsegwi jiddependi fuq il-metodoloġija u d-dejta tal-input użati. Huwa għalhekk
 neċessarju li tiġi adottata metodoloġija li tiżgura l-kredibbiltà u l-preċiżjoni
 tal-parametru referenzjarju.
 (25) Jista’ jkun meħtieġ li
 tinbidel il-metodoloġija biex tiġi żgurata l-preċiżjoni kontinwa tal-parametru
 referenzjarju, iżda kwalunkwe bidla fil-metodoloġija jkollha impatt fuq
 il-partijiet interessati u l-utenti tal-parametru referenzjarju. Huwa għalhekk
 meħtieġ li jiġu speċifikati l-proċeduri li għandhom jiġu segwiti meta tinbidel
 il-metodoloġija ta' parametru referenzjarju, inkluża l-ħtieġa għal
 konsultazzjoni, sabiex l-utenti u l-partijiet interessati jkunu jistgħu jieħdu
 l-azzjonijiet neċessarji fid-dawl ta’ dawn il-bidliet jew jinnotifikaw
 lill-amministratur jekk ikollhom tħassib dwar dawn il-bidliet.
 (26) L-integrità u l-preċiżjoni
 tal-parametri referenzjarji jiddependu fuq l-integrità u l-preċiżjoni tad-dejta
 tal-input provduta mill-kontributuri. Huwa essenzjali li l-obbligi
 tal-kontributuri fir-rigward ta’ din id-dejta tal-input ikunu speċifikati b’mod
 ċar, ikunu kredibbli u jkunu konsistenti mal-kontrolli u l-metodoloġija
 tal-amministratur tal-parametru referenzjarju. Huwa għalhekk meħtieġ li
 l-amministratur tal-parametru referenzjarju jipproduċi kodiċi ta’ kondotta li
 jispeċifika dawn ir-rekwiżiti u li l-kontributuri jkunu marbuta b’dan il-kodiċi
 tal-kondotta.
 (27) Ħafna parametri referenzjarji
 jiġu ddeterminati minn dejta tal-input li tiġi pprovduta minn ċentri regolati,
 skambji tal-enerġija u rkantijiet tal-kwoti tal-emissjonijiet. Dawn iċ-ċentri
 huma soġġetti għal regolamentazzjoni u superviżjoni li jiżguraw l-integrità
 tad-dejta tal-input, jipprovdu għar-rekwiżiti tal-governanza u l-proċeduri
 għan-notifika tal-ksur. Għalhekk dawn il-parametri referenzjarji huma meħlusa
 minn ċerti obbligi sabiex tiġi evitata regolamentazzjoni doppja u minħabba li
 s-superviżjoni tiżgura l-integrità tad-dejta tal-input użata.
 (28) Il-kontributuri jistgħu jkunu
 soġġetti għal kunflitt ta’ interess u jistgħu jeżerċitaw diskrezzjoni
 fid-determinazzjoni tad-dejta tal-input. Għalhekk huwa meħtieġ li kontributuri
 jkunu soġġetti għal arranġamenti ta’ governanza sabiex ikun żgurat li dawn il-kunflitti
 jkunu mmaniġġati u li d-dejta tal-input tkun preċiża, tikkonforma mar-rekwiżiti
 tal-amministratur u tista’ tiġi vvalidata.
 (29) Tipi differenti ta’ parametri
 referenzjarji u setturi differenti ta' parametri referenzjarji għandhom
 karatteristiċi, vulnerabbiltajiet u r-riskji differenti. Id-dispożizzjonijiet
 ta’ dan ir-Regolament għandhom ikunu speċifikati aktar fil-fond għal setturi u
 tipi partikolari ta' parametri referenzjarji. Il-parametri referenzjarji
 tar-rati tal-imgħax interbankarji huma parametri referenzjarji li jaqdu rwol
 importanti fit-trażmissjoni tal-politika monetarja u għalhekk huwa meħtieġ li
 jiġi speċifikat kif dawn id-dispożizzjonijiet japplikaw għal dawn il-parametri
 referenzjarji f’dan ir-Regolament. Il-parametri referenzjarji tal-kommoditajiet
 jintużaw ħafna u għandhom karatteristiċi speċifiċi għas-settur u għalhekk
 jeħtieġ li f’dan ir-Regolament jiġi speċifikat kif dawn id-dispożizzjonijiet
 japplikaw għal dawn il-parametri referenzjarji.
 (30) Il-falliment ta’ ċerti
 parametri referenzjarji ta' importanza kritika jista’ jkollu impatt sinifikanti
 fuq l-istabbiltà finanzjarja, l-ordni fis-suq jew tal-investituri u huwa
 għalhekk meħtieġ li jiġu applikati rekwiżiti addizzjonali biex jiżguraw
 l-integrità u r-robustezza ta’ dawn il-parametri referenzjarji ta' importanza
 kritika. Meta parametru referenzjarju jirreferenzja valur sinifikanti ta'
 strumenti finanzjarji jkollu tali impatt. Huwa għalhekk meħtieġ li
 l-Kummissjoni tiddetermina dawk il-parametri referenzjarji li jirreferenzjaw
 strumenti finanzjarji 'l fuq minn ċertu limitu massimu u li għandhom jitqiesu
 bħala parametri referenzjarji ta' importanza kritika.
 (31) Il-kontributuri li ma jibqgħux
 jikkontribwixxu jistgħu jheddu l-kredibbiltà tal-parametri referenzjarji ta'
 importanza kritika. Sabiex tiġi indirizzata din il-vulnerabbiltà, huwa meħtieġ
 li tkun inkluża setgħa għall-awtorità kompetenti rilevanti li titlob
 kontribuzzjonijiet obbligatorji għall-parametri referenzjarji ta' importanza
 kritika.
 (32) Sabiex l-utenti tal-parametri
 referenzjarji jkunu jistgħu jagħmlu għażliet adegwati dwar il-parametri
 referenzjarji u jifhmu r-riskji tagħhom, huma għandhom bżonn ikunu jafu
 x'ikejjel il-parametru referenzjarju u x'inhuma l-vulnerabblitajiet tiegħu.
 Għalhekk l-amministratur tal-parametru referenzjarju għandu jippubblika rapport
 li jispeċifika dawn l-elementi kif ukoll jippubblika d-dejta tal-input użata
 biex jiġi ddeterminat il-parametru referenzjarju.
 (33) Konsumaturi jistgħu jidħlu
 f’kuntratti finanzjarji, partikolarment ipoteki u kuntratti ta' kreditu li huma
 riferenzjati ma' parametru referenzjarju, iżda saħħa inugwali ta' negozjar u
 l-użu ta' termini standard ifissru li huma ftit li xejn ikollhom għażla dwar
 il-parametru referenzjarju użat. Għalhekk huwa meħtieġ li jiġi żgurat li r-responsabbiltà
 għall-valutazzjoni tal-idoneità ta’ tali parametru referenzjarju
 għall-konsumatur taqa’ fuq il-mutwanti jew il-kredituri, li huma entitajiet
 taħt superviżjoni, minħabba li dawn għandhom kapaċità ikbar jagħżlu l-parametru
 referenzjarju. Madankollu, f'dan ir-Regolament ma għandhiex tkun meħtieġa
 l-valutazzjoni tal-adegwatezza għal strumenti finanzjarji li jirreferenzjaw ma'
 parametru referenzjarju, billi dan diġà huwa previst fid-Direttiva [MiFID].
 (34) Dan ir-Regolament għandu jqis
 il-Prinċipji tal-parametri referenzjarji maħruġa mill-Organizzazzjoni
 Internazzjonali tal-Kummissjonijiet tat-Titoli (IOSCO) (minn hawn ’il quddiem
 imsejħa “il-prinċipji IOSCO”) fis-17 ta’ Lulju 2013 li jservu
 bħala standard globali għar-rekwiżiti regolatorji tal-parametri referenzjarji.
 Huwa meħtieġ għall-protezzjoni tal-investituri li ssir valutazzjoni li
 s-superviżuri u r-regolamentazzjoni f’kwalunkwe pajjiż terz huma ekwivalenti
 għas-superviżjoni u r-regolamentazzjoni tal-parametri referenzjarji fl-Unjoni
 qabel kwalunkwe parametru referenzjarju fornut mill-pajjiż terz ikun jista’
 jintuża fl-Unjoni.
 (35) L-amministratur għandu jiġi
 awotrizzat u superviżat mill-awtorità kompetenti tal-Istat Membru fejn ikun
 jinsab dak l-amministratur.
 (36) F’xi ċirkostanzi persuna
 tista’ tforni indiċi iżda ma tkunx konxja li dan l-indiċi qed jintuża bħala
 referenza għal strument finanzjarju. Dan huwa partikolarment il-każ meta
 l-utenti u amministratur tal-parametru referenzjarju jkunu jinsabu fi Stati
 Membri differenti. Għaldaqstant huwa neċessarju li l-awtoritajiet kompetenti,
 kull meta jsiru konxji mill-użu ta’ parametru referenzjarju fi strument
 finanzjarju jinnotifikaw awtorità ċentrali ta' koordinazzjoni bħall-AETS, li
 mbagħad għandha tinnotifika lill-amministratur.
 (37) Sett ta’ għodod u setgħat u
 riżorsi effettivi għall-awtoritajiet kompetenti ta’ kull Stat Membru
 jiggarantixxi l-effettività tas-superviżjoni. Dan ir-Regolament għalhekk b’mod
 partikolari jipprevedi sett minimu ta’ setgħat superviżorji u investigattivi li
 għandhom jingħataw lill-awtoritajiet kompetenti tal-Istati Membri f'konformità
 mal-liġi nazzjonali. Meta jeżerċitaw is-setgħat tagħhom skont dan ir-Regolament
 l-awtoritajiet kompetenti u l-AETS għandhom jaġixxu b’mod oġġettiv u imparzjali
 u jibqgħu awtonomi fit-teħid tad-deċiżjoni tagħhom.
 (38) Għall-finijiet ta' skoperta
 ta’ ksur ta’ dan ir-Regolament, huwa meħtieġ li l-awtoritajiet kompetenti
 jkollhom aċċess, skont il-liġi nazzjonali, għal siti ta’ persuni fiżiċi u
 ġuridiċi sabiex jikkonfiskaw dokumenti. L-aċċess għal dawn is-siti huwa meħtieġ
 meta jkun hemm suspett raġonevoli li jeżistu dokumenti u dejta oħra relatata
 mas-suġġett ta’ spezzjoni jew investigazzjoni u jistgħu jkunu relevanti biex
 jippruvaw ksur ta’ dan ir-Regolament. Barra minn hekk, l-aċċess għal tali bini
 huwa meħtieġ meta: il-persuna li għaliha tkun diġà saret talba għal
 informazzjoni tonqos milli tikkonforma magħha; jew meta hemm raġunijiet
 ġustifikabbli biex wieħed jemmen li, kieku kellha ssir talba, ma tiġix
 milqugħa, jew id-dokumenti jew l-informazzjoni li t-talba għal informazzjoni
 tkun marbuta magħhom jitneħħew, jiġu mmanipulati jew jinqerdu. Jekk tkun
 meħtieġa awtorizzazzjoni minn qabel minn awtorità ġudizzjarja tal-Istat Membru
 konċernat, f’konformità mal-liġi nazzjonali, tali setgħa ta' aċċess għal siti
 għandha tintuża wara li tkun kisbet awtorizzazzjoni ġudizzjarja minn qabel.
 (39) Reġistrazzjonijiet eżistenti
 ta’ konverżazzjonijiet telefoniċi u reġistri tat-traffiku tad-dejta mingħand
 entitajiet taħt superviżjoni jistgħu jikkostitwixxu evidenza kruċjali, u
 kultant anki l-unika evidenza biex tiġi identifikata u provata l-eżistenza ta’
 ksur ta’ dan ir-Regolament, b’mod partikolari l-konformità mar-rekwiżiti
 tal-governanza u l-kontroll. Tali reġistri u r-reġistrazzjonijiet jistgħu
 jgħinu biex tiġi vverifikata l-identità tal-persuna responsabbli
 għas-sottomissjoni, dawk responsabbli għall-approvazzjoni tagħha, u jekk hemmx
 separazzjoni fiżika tal-impjegati. Għalhekk, l-awtoritajiet kompetenti għandhom
 ikunu jistgħu jitolbu r-reġistrazzjonijiet eżistenti ta' konverżazzjonijiet
 telefoniċi, komunikazzjonijiet elettroniċi u reġistri tat-traffiku tad-dejta li
 jkollha entità taħt superviżjoni, fejn ikun hemm suspett raġonevoli li dawn
 ir-reġistri jew reġistrazzjonijiet b’rabta mas-suġġett tal-ispezzjoni jew
 l-investigazzjoni jistgħu jkunu relevanti biex jevidenzjaw ksur ta’ dan
 ir-Regolament.
 (40) Xi dispożizzjonijiet ta’ dan
 ir-Regolament japplikaw għal persuni fiżiċi jew ġuridiċi f’pajjiżi terzi li
 jistgħu jużaw parametri referenzjarji jew ikunu kontributuri għal parametri
 referenzjarji jew jistgħu ikunu involuti b’xi mod ieħor fil-proċess ta'
 parametru referenzjarju. L-awtoritajiet kompetenti għandhom għalhekk jidħlu
 f'arranġamenti ma’ awtoritajiet superviżorji f’pajjiżi terzi. L-AETS għandha
 tikkoordina l-iżvilupp ta’ dawn l-arranġamenti ta’ kooperazzjoni u l-iskambju
 ta’ informazzjoni rċevuta minn pajjiżi terzi bejn l-awtoritajiet kompetenti.
 (41) Dan ir-Regolament jirrispetta
 d-drittijiet fundamentali u josserva l-prinċipji rikonoxxuti fit-Trattat dwar il-Funzjonament
 tal-Unjoni Ewropea (TFUE) u fil-Karta tad-Drittijiet Fundamentali tal-Unjoni
 Ewropea, b’mod partikolari d-dritt tar-rispett tal-ħajja privata u tal-familja,
 il-protezzjoni tad-dejta personali, id-dritt tal-libertà tal-espressjoni u
 tal-informazzjoni, il-libertà li wieħed ikollu negozju, id-dritt għal
 proprjetà, id-dritt għal protezzjoni tal-konsumatur, id-dritt għal rimedju
 effettiv, id-dritt għal difiża. Għalhekk dan ir-Regolament għandu jiġi
 interpretat u applikat b’rispett għal dawk id-drittijiet u l-prinċipji.
 (42) Id-drittijiet tad-difiża
 tal-persuni konċernati jiġu rrispettati bis-sħiħ. B’mod partikolari, persuni
 soġġetti għal proċedimenti jingħataw aċċess għas-sejbiet li fuqhom
 l-awtoritajiet kompetenti jkunu bbażaw id-deċiżjoni u jingħataw id-dritt li
 jinstemgħu.
 (43) Trasparenza fir-rigward
 tal-parametri referenzjarji hija neċessarja għal raġunijiet ta’ stabbiltà
 tas-suq finanzjarju u protezzjoni tal-investituri. Kwalunkwe skambju jew
 trażmissjoni ta’ informazzjoni minn awtoritajiet kompetenti għandha ssir skont
 ir-regoli tat-trasferiment tad-dejta personali stipulati fid-Direttiva 95/46/KE
 tal-Parlament Ewropew u tal-Kunsill tal-24 ta’ Ottubru 1995 dwar
 il-protezzjoni ta’ individwi fir-rigward tal-ipproċessar ta’ dejta personali u
 dwar il-moviment liberu ta’ dik id-dejta[16].
 Kwalunkwe skambju jew trasmissjoni ta’ informazzjoni mill-AETS għandha ssir
 skont ir-regoli tat-trasferiment tad-dejta personali stipulati fir-Regolament
 (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000
 dwar il-protezzjoni ta' individwu fir-rigward tal-ipproċessar ta' dejta
 personali mill-istituzzjonijiet u l-korpi tal-Komunità u dwar il-moviment
 liberu ta' dak id-dejta[17].
 (44) Filwaqt li jitqiesu
 l-prinċipji stipulati fil-komunikazzjoni tal-Kummissjoni dwar it-tisħiħ
 tar-reġimi ta’ sanzjoni fis-settur tas-servizzi finanzjarji u atti legali
 tal-Unjoni adottati bħala segwitu għal dik il-Komunikazzjoni, l-Istati Membri
 għandhom jistabbilixxu regoli dwar penali u miżuri amministrattivi applikabbli
 għal ksur tad-dispożizzjonijiet ta’ dan ir-Regolament u jiżguraw li jiġu
 implimentati. Dawk il-penali u l-miżuri amministrattivi għandhom ikunu
 effikaċi, proporzjonati u dissważivi.
 (45) Għalhekk, għandu jkun previst
 sett ta’ miżuri, sanzjonijiet u multi amministrattivi sabiex jiġi żgurat
 approċċ komuni fl-Istati Membri u sabiex jiġi mtejjeb l-effett deterrenti
 tagħhom. Is-sanzjonijiet applikati f’każijiet speċifiċi għandhom jiġu
 determinati filwaqt li jitqiesu fejn xieraq fatturi bħall-ħlas lura ta’ kwalunkwe
 benefiċċju finanzjarju identifikat, il-gravità u t-tul taż-żmien tal-ksur,
 kwalunkwe fattur li jaggrava jew jimmitiga, il-ħtieġa li l-multi jkollhom
 effett deterrenti u, fejn xieraq, jinkludu tnaqqis għall-kooperazzjoni
 mal-awtorità kompetenti. B’mod partikolari, l-ammont attwali ta’ multi
 amministrattivi li għandhom jiġu imposti f’każ speċifiku jista’ jilħaq
 il-livell massimu previst f’dan ir-Regolament, jew l-ogħla livell previst
 fil-liġi nazzjonali, għal ksur serju ħafna, filwaqt li multi li jkunu
 sinifikattivament inqas mil-livell massimu jistgħu jiġu applikati għal ksur
 minuri jew fil-każ ta’ soluzzjoni. Għandha tkun disponibbli għall-awtorità
 kompetenti l-possibbiltà li timponi projbizzjoni temporanja fuq il-funzjonijiet
 tal-maniġment tal-amministraturi jew il-kontributuri tal-parametri
 referenzjarji. Dan ir-Regolament ma għandux jillimita l-Istati Membri
 fil-kapaċità tagħhom li jipprevedu sanzjonijiet amministrattivi ta' livelli
 ogħla.
 (46) Sabiex jiġi żgurat li
 d-deċiżjonijiet li jieħdu l-awtoritajiet kompetenti jkollhom effett ta’
 deterrent fuq il-pubbliku inġenerali, huma normalment għandhom jiġu
 ppubblikati. Il-pubblikazzjoni ta’ deċiżjonijiet hija wkoll għodda importanti
 għall-awtoritajiet kompetenti biex jinfurmaw lill-parteċipanti tas-suq liema
 mġiba titqies li tikkostitwixxi ksur ta’ dan ir-Regolament u biex tiġi promossa
 mġiba tajba usa’ fost il-parteċipanti tas-suq. Jekk tali pubblikazzjoni
 tirriskja li tikkawża ħsara sproporzjonata lil persuni involuti, tipperikola
 l-istabbiltà tas-swieq finanzjarji jew ta' investigazzjoni fis-seħħ, l-awtorità
 kompetenti għandha tippubblika s-sanzjonijiet u l-miżuri fuq bażi anonima jew
 iddewwem il-pubblikazzjoni. L-awtoritajiet kompetenti għandu jkollhom l-għażla
 li ma jippubblikawx sanzjonijiet fejn pubblikazzjoni anonima jew imdewma
 titqies insuffiċjenti biex tiżgura li ma tiġix ipperikolata l-istabbiltà
 tas-swieq finanzjarji. Bl-istess mod, l-awtoritajiet kompetenti mhumiex
 meħtieġa jippubblikaw miżuri meqjusa ta’ natura minuri meta l-pubblikazzjoni
 tkun sproporzjonata.
 (47) Parametri referenzjarji ta'
 importanza kritika jistgħu jinvolvu kontributuri, amministraturi u l-utenti
 f’aktar minn Stat Membru wieħed. Għalhekk, il-waqfien tal-forniment ta' tali
 parametru referenzjarju jew kwalunkwe avveniment li jista' jhedded b'mod
 sinifikanti l-intgerità tiegħu jista' jkollu impatt f’aktar minn Stat Membru
 wieħed, li jfisser li s-superviżjoni ta’ tali parametru referenzjarju
 mill-awtorità kompetenti tal-Istat Membru li fih ikun jinsab biss, mhux se tkun
 effiċjenti u effikaċi f’termini ta' indirizzar tar-riskji li joħloq parametru
 referenzjarju ta' importanza kritika. Sabiex ikun żgurat l-iskambju effettiv
 ta’ informazzjoni superviżorja bejn l-awtoritajiet kompetenti,
 il-koordinazzjoni tal-attivitajiet tagħhom u l-miżuri superviżorji, għandhom
 jiġu ffurmati kulleġġi tal-awtoritajiet kompetenti. L-attivitajiet tal-kulleġġi
 għandhom jikkontribwixxu għall-applikazzjoni armonizzata tar-regoli f’dan
 ir-Regolament u għall-konverġenza tal-prassi ta’ superviżjoni. Il-medjazzjoni
 legalment vinkolanti tal-AETS hija element ewlieni biex jinkisbu
 l-koordinazzjoni, il-konsistenza superviżorja u l-konverġenza tal-prassi
 tas-superviżorji. Il-parametri referenzjarji jistgħu jirreferenzjaw strumenti
 finanzjarji u kuntratti finanzjarji b'duratura twila. F’ċerti każijiet
 il-forniment ta' dawn il-parametri referenzjarji jista' ma jkunx għadu permess
 ladarba dan ir-Regolament jidħol fis-seħħ għaliex ikollhom karatteristiċi li ma
 jistgħux jiġu aġġustati biex jikkonformaw mar-rekwiżiti ta’ dan ir-Regolament.
 Madankollu, il-projbizzjoni li jitkompla l-forniment ta’ dawn il-parametri
 referenzjarji tista’ tirriżulta wkoll fit-terminazzjoni jew it-tfixkil
 tal-istrumenti finanzjarji jew il-kuntratti finanzjarji u għalhekk tagħmel
 ħsara lill-investituri. Għalhekk huwa neċessarju li ssir dispożizzjoni li
 tippermetti l-issoktar tal-forniment ta’ dawn il-parametri referenzjarji tul
 perjodu tranżizzjonali.
 (48) Sabiex jiġu żgurati
 kundizzjonijiet uniformi għall-implimentazzjoni ta’ dan ir-Regolament u jiġu
 speċifikati aktar l-elementi tekniċi tal-proposta, għandha tiġi ddelegata
 lill-Kummissjoni s-setgħa li tadotta atti f’konformità mal-Artikolu 290
 TFUE fir-rigward tal-ispeċifikazzjoni tal-elementi tekniċi
 tad-definizzjonijiet, ir-rekwiżiti tal-governanza u l-kontroll applikati
 lill-amministraturi u lill-kontributuri taħt superviżjoni, ir-rekwiżiti dwar
 id-dejta tal-input u l-metodoloġija, il-kodiċi ta’ kondotta, rekwiżiti
 speċifiċi għal tipi u setturi differenti ta’ parametri referenzjarji kif ukoll
 dwar l-informazzjoni li għandha tingħata fl-applikazzjonijiet
 għall-awtorizzazzjoni tal-amministraturi.
 (49) Il-Kummissjoni għandha tadotta
 l-abbozzi ta’ standards tekniċi regolatorji żviluppati mill-AETS li
 jistabbilixxu l-kontenut minimu tal-arranġamenti ta’ kooperazzjoni
 mal-awtoritajiet kompetenti ta’ pajjiżi terzi, permezz ta’ atti delegati skont
 l-Artikolu 290 TFUE u skont l-Artikoli minn 10 sa 14 tar-Regolament (UE)
 Nru 1095/2010.
 (50) Sabiex jiġu żgurati
 kundizzjonijiet uniformi għall-implimentazzjoni ta’ dan ir-Regolament,
 fir-rigward ta' ċerti aspetti tiegħu, il-Kummissjoni għandha tingħata setgħat
 ta’ implimentazzjoni. Dawk l-aspetti jikkonċernaw l-aċċertazzjoni
 tal-ekwivalenza tal-qafas ġuridiku li huma soġġetti għalih il-banek ċentrali u
 l-fornituri ta’ parametri referenzjarji minn pajjiżi terzi, kif ukoll tal-fatt
 li parametru referenzjarju għandu natura kritika. Dawn is-setgħat għandhom
 ikunu eżerċitati skont ir-Regolament (UE) Nru 182/2011 tal-Parlament
 Ewropew u tal-Kunsill tas-16 ta’ Frar 2011[18] li jistabbilixxi r-regoli u
 l-prinċipji ġenerali dwar il-modalitajiet ta’ kontroll mill-Istati Membri
 tal-eżerċizzju mill-Kummissjoni tas-setgħat ta’ implimentazzjoni.
 (51) Il-Kummissjoni għandha wkoll
 tingħata s-setgħa tadotta l-istandards tekniċi ta' implimentazzjoni żviluppati
 mill-AETS li jistabbilixxu l-proċeduri u l-forom tal-iskambju ta' informazzjoni
 bejn l-awtoritajiet kompetenti u l-AETS permezz ta’ atti ta' implimentazzjoni
 skont l-Artikolu 291 TFUE u skont l-Artikolu 15 tar-Regolament (UE)
 Nru 1095/2010. Billi l-għanijiet ta’ dan ir-Regolament, jiġifieri li jiġi
 stabbilit reġim konsistenti u effettiv biex jiġu indirizzati d-dgħufijiet li
 jippreżentaw il-parametri referenzjarji, ma jistgħux jinkisbu suffiċjentement
 mill-Istati Membri, billi l-impatt kumplessiv tal-problemi relatati
 mal-parametri referenzjarji jista’ jkun ipperċepit b’mod sħiħ biss f’kuntest
 tal-Unjoni u għalhekk jista’ jintlaħaq aħjar fil-livell tal-Unjoni, l-Unjoni
 tista’ tadotta miżuri skont il-prinċipju tas-sussidjarjetà kif stabbilit
 fl-Artikolu 5 tat-Trattat dwar l-Unjoni Ewropea. Skont il-prinċipju
 tal-proporzjonalità, kif stipulat f’dak l-Artikolu, dan ir-Regolament ma jmurx
 lil hinn minn dak li huwa meħtieġ sabiex jinkisbu dawk l-għanijiet,
 ADOTTAW DAN IR-REGOLAMENT:
 TITOLU 1:
 SUĠĠETT, KAMP TA’ APPLIKAZZJONI U DEFINIZZJONIJIET
 Artikolu 1
 Suġġett
 Dan ir-Regolament jintroduċi qafas komuni biex
 tiġi żgurta l-preċiżjoni u l-integrità tal-indiċijiet użati bħala parametri
 referenzjarji fi strumenti finanzjarji u kuntratti finanzjarji fl-Unjoni.
 Ir-Regolament b’hekk jikkontribwixxi għal funzjonament xieraq tas-suq intern
 filwaqt li jinkiseb livell għoli ta’ protezzjoni tal-konsumatur u l-investitur.
 Artikolu 2
 Kamp ta' applikazzjoni
 1. Dan ir-Regolament japplika
 għall-forniment ta’ parametri referenzjarji, il-kontribuzzjoni ta’ dejta
 tal-input għal parametru referenzjarju u l-użu ta' parametru referenzjarju
 fl-Unjoni.
 2. Dan ir-Regolament ma għandux
 japplika għal:
 (a)
 Il-Membri tas-Sistema Ewropea ta’ Banek Ċentrali
 (SEBĊ).
 (b)
 Banek ċentrali ta’ pajjiżi terzi li l-qafas
 ġuridiku tagħhom huwa rikonoxxut mill-Kummissjoni li jipprovdi għal prinċipji,
 standards u proċeduri ekwivalenti għar-rekwiżiti dwar il-preċiżjoni,
 l-integrità u l-indipendenza tal-forniment ta’ parametri referenzjarji previsti
 minn dan ir-Regolament.
 3. Il-Kummissjoni tistabbilixxi
 lista ta’ banek ċentrali ta’ pajjiżi terzi msemmija fil-paragrafu 2(b).
 Dawk l-atti ta’ implimentazzjoni jiġu adottati
 skont il-proċedura ta’ eżami msemmija fl-Artikolu 38(2).
 Artikolu 3
 Definizzjonijiet
 1. Għall-finijiet ta’ dan
 ir-Regolament, japplikaw id-definizzjonijiet li ġejjin:
 (1)
 “indiċi” tfisser kwalunkwe ċifra:
 (a)
 li tiġi ppubblikata jew titpoġġa għad-dispożizzjoni
 tal-pubbliku;
 (b)
 li tiġi ddeterminata regolarment, totalment jew
 parzjalment, bl-applikazzjoni ta’ formula jew kwalunkwe metodu ieħor ta’
 kalkolu, jew permezz ta' valutazzjoni;
 (c)
 meta din id-determinazzjoni ssir fuq il-bażi
 tal-valur ta’ assi sottostanti wieħed jew aktar, jew ta' prezzijiet, inklużi
 stimi ta' prezzijiet, jew valuri oħra.
 (2)
 "parametru referenzjarju" tfisser
 kwalunkwe indiċi li b’referenza għalih jiġi ddeterminat l-ammont pagabbli skont
 strument finanzjarju jew kuntratt finanzjarju jew il-valur ta’ strument
 finanzjarju jew indiċi li jintuża biex titkejjel il-prestazzjoni ta’ fond ta'
 investiment;
 (3)
 “forniment ta’ parametru referenzjarju” tfisser:
 (a)
 l-amministrazzjoni tal-arranġamenti
 għad-determinazzjoni ta' parametru referenzjarju; u
 (b)
 il-ġbir, l-analiżi jew l-ipproċessar tad-dejta
 tal-input għall-iskop tad-determinazzjoni ta’ parametru referenzjarju; u
 (c)
 d-determinazzjoni ta' parametru referenzjarju
 permezz tal-applikazzjoni ta’ formula jew metodu ieħor ta’ kalkolu jew
 b’valutazzjoni tad-dejta tal-input ipprovduta għal dan l-għan.
 (4)
 “amministratur” tfisser persuna fiżika jew ġuridika
 li jkollha kontroll fuq il-forniment ta’ parametru referenzjarju;
 (5)
 "utent ta’ parametru referenzjarju"
 tfisser kwalunkwe persuna li toħroġ jew tippossjedi strument finanzjarju jew li
 hija parti f'kuntratt finanzjarju li jirreferenzja ma' parametru referenzjarju;
 (6)
 “kontribuzzjoni ta' dejta tal-input” tfisser
 il-forniment ta' kwalunkwe dejta lill-amministratur, jew lil persuna oħra
 għall-finijiet li tgħaddi għand amministratur, li hija meħtieġa f’konnessjoni
 mad-determinazzjoni ta’ dak il-parametru referenzjarju, u li hija fornuta għal
 dak l-għan;
 (7)
 “kontributur” tfisser persuna fiżika jew ġuridika
 li tikkontribwixxi dejta tal-input;
 (8)
 “kontributur taħt superviżjoni” tfisser entità taħt
 superviżjoni li tikkontribwixxi dejta tal-input lill-amministratur li jinsab
 fl-Unjoni;
 (9)
 “sottomententi” tfisser persuna fiżika impjegata
 mill-kontributur għall-iskop li tikkontribwixxi dejta tal-input;
 (10)
 "dejta tal-input" tfisser id-dejta dwar
 il-valur ta’ assi sottostanti wieħed jew aktar, jew il-prezzijiet, inklużi
 stimi tal-prezzijiet jew valuri oħra użati mill-amministratur biex jiddetermina
 l-parametru referenzjarju;
 (11)
 “dejta regolat” tfisser dejta tal-input li tiġi
 kkontribwita direttament minn ċentru tan-negozjar kif definit
 fil-punt (25) tal-paragrafu 1 tal-Artikolu 2 ta’ [il-MIFIR] jew
 arranġament approvata ta’ pubblikazzjoni kif definit fil-punt (18)
 tal-paragrafu 1 tal-Artikolu 2 ta’ [il-MIFIR] jew arranġament ta’
 rapportar approvat definit fil-punt (20) tal-paragrafu 1
 tal-Artikolu 2 ta’ [il-MIFIR] skont ir-rekwiżiti obbligatorji tad-dejta
 ta' wara n-negozjar jew ta’ skambju elettriku kif imsemmi fil-punt (j)
 tal-paragrafu 1 tal-Artikolu 37 tad-Direttiva 2009/72/KE[19] jew skambju ta’ gass naturali
 kif imsemmi fil-punt (j) tal-paragrafu 1 tal-Artikolu 41
 tad-Direttiva 2009/73/KE[20]
 jew pjattaforma tal-irkant imsemmija fl-Artikolu 26 jew
 fl-Artikolu 30 tar-Regolament (UE) Nru 1031/2010 tal-Parlament
 Ewropew u tal-Kunsill;
 (12)
 “dejta tat-tranżazzjoni” tfisser il-prezzijiet,
 ir-rati, l-indiċi jew il-valuri osservabbli li jirrappreżentaw tranżazzjonijiet
 bejn kontropartijiet mhux affiljati f’suq attiv soġġett għal forzi kompetittivi
 tal-provviżjoni u d-domanda;
 (13)
 “strument finanzjarju” tfisser kwalunkwe strument
 elenkat fit-Taqsima C tal-Anness I tad-Direttiva 2004/39/KE li għalih
 saret talba għal ammissjoni għan-negozjar f’ċentru tan-negozjar jew li jiġi
 nnegozjat f’ċentru tan-negozjar;
 (14)
 “entità taħt superviżjoni” tfisser l-entitajiet li
 ġejjin:
 (a)
 istituzzjonijiet tal-kreditu kif definit fil-punt
 (1) tal-Artikolu 3 tad-Direttiva 2013/36/UE[21];
 (b)
 ditti tal-investiment kif definit fil-punt (1)
 tal-paragrafu 1 tal-Artikolu 2 ta’ [il-MIFIR];
 (c)
 impriżi tal-assigurazzjoni kif definit fil-punt (1)
 tal-Artikolu 13 tad-Direttiva 2009/138/KE[22];
 (d)
 impriżi tar-riassigurazzjoni kif definit fil-punt
 (1) tal-Artikolu 13 tad-Direttiva 2009/138/KE;
 (e)
 impriżi tal-investiment kollettiv f’titoli
 trasferibbli (UCITS) kif definit fl-Artikolu 1(2) tad-Direttiva 2009/65/UE[23];
 (f)
 maniġers ta' fundi ta’ investiment alternattiv
 (AIFMs) kif definit fil-punt (b) tal-Artikolu 4(1) tad-Direttiva
 2011/61/UE tal-Parlament Ewropew u tal-Kunsill[24];
 (g)
 kontropartijiet ċentrali kif definit
 fil-punt 1 tal-Artikolu 2 tar-Regolament (UE) Nru 648/2012
 tal-Parlament Ewropew u tal-Kunsill[25];
 (h)
 repożitorji tat-tranżazzjonijiet kif definit
 fil-punt (2) tal-Artikolu 2 tar-Regolament (UE) Nru 648/2012;
 (i)
 amministratur;
 (15)
 “kuntratt finanzjarju” tfisser:
 (a)
 kwalunkwe ftehim ta’ kreditu kif definit
 fil-punt (c) tal-Artikolu 3 tad-Direttiva 2008/48/KE tal-Parlament
 Ewropew u tal-Kunsill[26];
 (b)
 kwalunkwe ftehim ta’ kreditu kif definit
 fil-punt 3 tal-Artikolu 3 ta' [id-Direttiva [2013/...//]
 tal-Parlament Ewropew u tal-Kunsill dwar il-ftehimiet ta' kreditu marbuta ma'
 proprjetà residenzjali];
 (16)
 “fond ta’ investiment” tfisser AIFs kif definit
 fil-punt (a) tal-paragrafu 1 tal-Artikolu 4 tad-Direttiva
 2011/61/UE tal-Parlament Ewropew u tal-Kunsill, jew intrapriża ta' investiment
 kollettiv li taqa' fil-kamp ta' applikazzjoni tad-Direttiva 2009/65/UE
 tal-Parlament Ewropew u tal-Kunsill;
 (17)
 "korp maniġerjali" tfisser il-korp
 governattiv, inklużi l-funzjonijiet superviżorji u maniġerjali, li jkollu
 l-awtorità finali tat-teħid tad-deċiżjonijiet u li jkollu s-setgħa
 jistabbilixxi l-istrateġija, l-objettivi u d-direzzjoni kumplessiva tal-entità.
 (18)
 "konsumatur" tfisser persuna fiżika li,
 f'kuntratti finanzjarji koperti minn dan ir-Regolament, tkun qed taġixxi għal
 finijiet li huma lil hinn mis-sengħa, in-negozju jew il-professjoni tagħha;
 (19)
 “parametru referenzjarju ta' rata tal-imgħax
 interbankarja" tfisser parametru referenzjarju fejn l-assi sottostanti
 għall-finijiet tal-punt (1)(c) ta' dan l-Artikolu hija r-rata li biha
 l-banek jistgħu jsellfu jew jissellfu mingħand banek oħra;
 (20)
 “parametru referenzjarju ta' kommodità"
 tfisser parametru referenzjarju fejn l-assi sottostanti għall-finijiet
 tal-punt (1)(c) ta' dan l-Artikolu huwa kommodità skont it-tifsira
 tal-punt (2) tal-Artikolu 2 tar-Regolament tal-Kummissjoni (KE)
 Nru 1287/2006[27];
 Kwoti tal-emissjonijiet kif definit fil-punt (11) tat-Taqsima C
 tal-Anness I tal-[MiFID] ma għandhomx jitqiesu bħala kommoditajiet
 għall-fini ta’ dan ir-Regolament;
 (21)
 “parametru referenzjarju ta' importanza
 kritika" tfisser parametru referenzjarju, li l-maġġoranza tal-kontributuri
 tiegħu huma entitajiet taħt superviżjoni u li jirreferenzja strumenti
 finanzjarji li għandhom valur nozzjonali ta’ mill-inqas EUR 500 biljun;
 (22)
 "jinsab" f’rabta ma’ persuna ġuridika
 tfisser l-Istat Membru jew il-pajjiż terz fejn jinsab l-uffiċċju reġistrat ta’
 dik il-persuna jew indirizz uffiċjali ieħor, filwaqt li f’rabta ma’ persuna
 fiżika, l-Istat Membru jew il-pajjiż terz fejn dik il-persuna hija residenti
 għal finijiet ta' taxxa.
 2. Il-Kummissjoni tingħata
 s-setgħa tadotta atti delegati, f’konformità mal-Artikolu 37 bil-għan li
 tispeċifika aktar l-elementi tekniċi tad-definizzjonijiet stipulati fil-paragrafu 1,
 b’mod partikolari li jispeċifikaw x'jikkostitwixxi tqiegħed għad-dispożizzjoni
 tal-pubbliku għall-finijiet tad-definizzjoni ta’ indiċi, u biex jitqiesu
 l-iżviluppi teknoloġiċi u tas-suq.
 Meta applikabbli, il-Kummissjoni tqis
 il-konverġenza internazzjonali tal-prassi superviżorja fir-rigward
 tal-parametri referenzjarji.
 Artikolu 4
 Esklużjoni tal-amministraturi li ma jkunux konxji mill-użu
 ta' parametru referenzjarju fornut minnhom u l-amministraturi li ma jagħtux
 il-kunsens tagħhom
 1. Dan ir-Regolament ma għandux
 japplika għal amministratur fir-rigward ta’ parametru referenzjarju fornut
 minnu meta dak l-amministratur ma jkunx konxju u ma setax b’mod raġonevoli jkun
 konxju li dak il-parametru referenzjarju qed jintuża għall-finijiet msemmija fil-punt (2)
 tal-Artikolu 3(1).
 2. Dan ir-Regolament ma għandux
 japplika għall-amministratur ta’ parametru referenzjarju msemmi
 fl-Artikolu 25(3) fir-rigward ta’ dak il-parametru referenzjarju.
 TITOLU II
 INTEGRITÀ U KREDIBBILTÀ TAL-PARAMETRU REFERENZJARJU
 Kapitolu 1
 Governanza u Kontroll tal-Amministraturi
 Artikolu 5
 Rekwiżiti ta' governanza
 1. Ir-rekwiżiti ta’ governanza
 li ġejjin japplikaw għall-amministratur:
 (a)
 l-amministratur ikollu arranġamenti ta’ governanza
 robusti, li jinkludu struttura organizzazzjonali ċara definita b’mod ċar,
 trasparenti u rwoli u responsabbiltajiet konsistenti għall-persuni kollha
 involuti fil-forniment ta’ parametru referenzjarju.
 L-amministratur jieħu l-passi kollha meħtieġa biex
 jiżgura li l-forniment ta’ parametru referenzjarju ma jkun affettwat mill-ebda
 kunflitt ta’ interess eżistenti jew potenzjali u li fejn tkun meħtieġa
 kwalunkwe diskrezzjoni jew ġudizzju fil-proċess tal-parametru referenzjarju,
 dan jiġi eżerċitat b’mod indipendenti u onest ("Governanza u kunflitti ta'
 interess");
 (b)
 l-amministratur jistabbilixxi funzjoni ta’
 sorveljanza biex jipprovdi sorveljanza tal-aspetti kollha tal-forniment
 tal-parametri referenzjarji tiegħu ("Sorveljanza");
 (c)
 l-amministratur ikollu qafas ta’ kontroll li
 jiżgura li l-parametru referenzjarju jiġi fornut u ppublikat jew jitqiegħed
 għad-dispożizzjoni skont dan ir-Regolament ("Kontrolli");
 (d)
 l-amministratur ikollu qafas ta' responsabbiltà li
 jkopri ż-żamma tar-reġistri, l-awditjar u l-analiżi, u l-proċess tal-ilmenti,
 li jipprovdi evidenza tal-konformità mar-rekwiżiti ta’ dan ir-Regolament
 ("Responsabbilizzazzjoni").
 2. Amministratur jikkonforma
 mar-rekwiżiti ta’ governanza u kontroll stabbiliti fit-Taqsima A
 tal-Anness 1.
 3. Il-Kummissjoni tingħata
 s-setgħa tadotta atti delegati skont l-Artikolu 37 biex tispeċifika
 r-rekwiżiti ta’ governanza u kontroll skont it-Taqsima A
 tal-Anness 1. Il-Kummissjoni tqis dan li ġej:
 (a)
 l-iżviluppi fil-parametri referenzjarji u s-swieq
 finanzjarji fid-dawl tal-konverġenza internazzjonali tal-prassi superviżorja
 fir-rigward tar-rekwiżiti ta’ governanza tal-parametri referenzjarji;
 (b)
 karatteristiċi speċifiċi ta' tipi differenti ta'
 parametri referenzjarji u amministraturi;
 (c)
 kunflitti ta’ interess eżistenti jew potenzjali
 fil-forniment tal-parametri referenzjarji, il-vulnerabbiltà tal-parametri
 referenzjarji għall-manipulazzjoni u l-importanza tal-parametri referenzjarji
 għall-istabbiltà finanzjarja, is-swieq u l-investituri.
 Artikolu 6
 Esternalizzazzjoni
 1. L-amministarturi ma
 jesternalizzawx funzjonijiet fil-forniment ta’ parametru referenzjarju b’tali
 mod li materjalment jiġi mfixkel il-kontroll tal-amministratur fuq il-forniment
 tal-parametru referenzjarju jew il-kapaċità tal-awtorità kompetenti relevanti
 li tagħmel superviżjoni tal-parametru referenzjarju.
 2. Meta ssir esternalizzazzjoni,
 l-amministratur jiżgura li jiġu ssodisfati r-rekwiżiti tal-esternalizzazzjoni
 stipulati fit-Taqsima B tal-Anness 1.
 3. Meta l-amministratur
 jesternalizza funzjonijiet jew kwalunkwe servizz u attività rilevanti
 fil-forniment ta’ parametru referenzjarju lil kwalunkwe fornitur ta’ servizz,
 huwa jibqa’ kompletament responsabbli għat-twettiq tal-obbligi tiegħu kollha
 skont dan ir-Regolament.
 Kapitolu 2
 Dejta tal-input u metodoloġija u rappurtar tal-ksur
 Artikolu 7
 Dejta tal-input u metodoloġija
 1. Il-forniment ta’ parametru
 referenzjarju jkun regolat bir-rekwiżiti li ġejjin fir-rigward tad-dejta
 tal-input u l-metodoloġija:
 (a)
 Id-dejta tal-input tkun suffiċjenti biex
 tirrappreżenta b'mod preċiż u kredibbli r-realtà tas-suq jew l-ekonomika li l-parametru
 referenzjarju huwa maħsub biex ikejjel ("Dejta suffiċjenti u
 preċiża").
 Id-dejta tal-input tkun dejta
 tat-tranżazzjonijiet. Jekk id-dejta tat-tranżazzjonijiet disponibbli ma tkunx
 suffiċjenti biex tirrappreżenta b'mod preċiżi u kredibbli r-realtà tas-suq jew
 l-ekonomika li l-parametru referenzjarju hu maħsub biex ikejjel, tista' tintuża
 dejta tal-input li ma tkunx dejta tat-tranżazzjonijiet, sakemm tali dejta tkun
 verifikabbli.
 (b)
 L-amministratur jikseb id-dejta tal-input minn
 panil jew kampjun kredibbli u rappreżentattiv ta’ kontributuri sabiex jiżgura
 li l-parametru referenzjarju li jirriżulta jkun kredibbli u rappreżentattiv
 tas-suq jew ir-realtà ekonomika li l-parametru referenzjarju huwa maħsub biex
 ikejjel ("Kontributuri rappreżentattivi").
 (c)
 Meta d-dejta tal-input ta’ parametru referenzjarju
 ma tkunx dejta tat-tranżazzjonijiet u l-kontributur ikun parti f'aktar minn
 50 % tal-valur tat-tranżazzjonijiet fis-suq li dak il-parametru
 referenzjarju huwa intenzjonat ikejjel, l-amministratur jivverifika li d-dejta
 tal-input tippreżenta suq suġġett għall-forzi kompetittivi tal-provvista u
 d-domanda. Meta l-amministratur isib li d-dejta tal-input ma tirrappreżentax
 suq soġġett għall-forzi kompetittivi tal-provvista u d-domanda, huwa jew jibdel
 id-dejta tal-input, il-kontributuri jew il-metodoloġija biex jiżgura li d-dejta
 tal-input tirrappreżenta suq li huwa soġġett għall-forzi kompetittivi
 tal-provvista u d-domanda, jew ma jibqax iforni dak il-parametru referenzjarju
 (“Impatt fuq is-suq”).
 (d)
 L-amministratur juża metodoloġija
 għad-determinazzjoni tal-parametru referenzjarju li tkun robusta u kredibbli u
 li għandha regoli ċari li jidentifikaw kif u meta tista' tiġi eżerċitata
 d-diskrezzjoni fid-determinazzjoni ta’ dak il-parametru referenzjarju
 ("Metodoloġija robusta u kredibbli").
 (e)
 L-amministratur jiżviluppa, jopera u jamministra
 d-dejta u l-metodoloġija tal-parametru referenzjarju b'mod trasparenti
 ("Trasparenza").
 2. Amministratur jikkonforma
 mar-rekwiżiti dwar id-dejta tal-input u l-metodoloġija stabbiliti fit-Taqsima C
 tal-Anness I.
 3. Il-Kummissjoni tingħata
 s-setgħa tadotta atti delegati f’konformità mal-Artikolu 37 li
 jikkonċernaw miżuri biex tispeċifika aktar il-kontrolli fir-rigward tad-dejta
 tal-input, iċ-ċirkostanzi li fihom id-dejta tat-tranżazzjonijiet tista’ ma
 tkunx biżżejjed u kif dan jista’ jintwera lis-superviżuri u r-rekwiżiti
 għall-iżvilupp ta’ metodoloġiji. Il-Kummissjoni tqis dan li ġej:
 (a)
 l-iżviluppi fil-parametri referenzjarji u s-swieq
 finanzjarji fid-dawl tal-konverġenza internazzjonali tal-prassi superviżorja
 fir-rigward tal-parametri referenzjarji;
 (b)
 karatteristiċi speċifiċi ta' parametri
 referenzjarji u tipi ta' parametri referenzjarji differenti; u
 (c)
 l-vulnerabbiltà tal-parametri referenzjarji li jiġu
 mmanipulati fid-dawl tal-metodoloġiji u d-dejta tal-input użati;
 Artikolu 8
 Rappurtar ta' ksur
 1. L-amministratur jiżgura li
 hemm sistemi adegwati u kontrolli effettivi li jiżguraw l-integrità tad-dejta
 tal-input għall-fini tal-paragrafu 2.
 2. L-amministratur jimmonitorja
 d-dejta tal-input u l-kontributuri sabiex jidentifka ksur tar-[Regolament dwar
 l-Abbuż tas-Suq] u kwalunkwe kondotta li tista’ tinvolvi manipulazzjoni jew
 tentattiv ta’ manipulazzjoni tal-parametri referenzjarji u jinnotifika
 lill-awtorità kompetenti rilevanti skont l-Artikolu 11(2) tar-[Regolament
 dwar l-Abbuż tas-Suq] u jipprovdi l-informazzjoni relevanti kollha fejn
 jissuspetta li, fir-rigward ta’ parametru referenzjarju, kien hemm:
 (a)
 ksur materjali tar-[Regolament dwar l-Abbuż
 tas-Suq];
 (b)
 kondotta li tista’ tinvolvi manipulazzjoni jew
 tentattiv ta’ manipulazzjoni ta’ parametru referenzjarju; jew
 (c)
 kollużjoni bil-għan ta' manipulazzjoni jew ta'
 tentattiv ta' manipulazzjoni ta' parametru referenzjarju.
 3. L-amministratur ikollu
 proċeduri għall-maniġers, l-impjegati, u għal kwalunkwe persuna fiżika oħra li
 s-servizzi tagħha jitqiegħdu għad-dispożizzjoni jew ikunu taħt il-kontroll
 tiegħu biex jirrappurtaw ksur ta’ dan ir-Regolament b’mod intern permezz ta’
 kanal speċifiku u awtonomu.
 Kapitolu 3
 Kodiċi ta' kondotta u rekwiżiti għall-kontributuri
 Artikolu 9
 Kodiċi ta' kondotta
 1. L-amministratur jadotta
 kodiċi ta’ kondotta għal kull parametru referenzjarju li jispeċifika biċ-ċar
 ir-responsabbiltajiet u l-obbligi tal-amministratur u l-kontributuri
 fir-rigward tal-forniment ta' parametru referenzjarju li jinkludi deskrizzjoni
 ċara tad-dejta tal-input li għandha tingħata, u tal-anqas tal-elementi
 stipulati fit-Taqsima D tal-Anness I.
 2. Il-kodiċi ta’ kondotta jiġi
 ffirmat mill-amministratur u mill-kontributuri u jkun legalment vinkolanti fuq
 il-partijiet kollha għalih.
 3. Il-Kummissjoni tingħata
 s-setgħa tadotta atti delegati f’konformità mal-Artikolu 37 li
 jikkonċernaw miżuri biex tispeċifika aktar it-termini tal-kodiċi ta' kondotta
 fit-Taqsima D tal-Anness I għal tipi differenti ta' parametri
 referenzjarji u biex jitqiesu l-iżviluppi fil-parametri referenzjarji u s-swieq
 finanzjarji.
 Il-Kummissjoni tqis il-karatteristiċi differenti
 tal-parametri referenzjarji u tal-kontributuri, notevolment f’termini ta’
 differenzi fid-dejta tal-input u l-metodoloġiji, ir-riskji li d-dejta tal-input
 tiġi mmanipulata u l-konverġenza internazzjonali tal-prassi superviżorja
 fir-rigward tal-parametri referenzjarji.
 Artikolu 10
 Dejta regolata
 1. Meta d-dejta tal-input
 ikkontribwita lil parametru referenzjarju tkun dejta regolata,
 l-Artikoli 7(1)(b), 8(1), 8(2) u l-Artikolu 9 ma japplikawx.
 2. L-amministratur jidħol fi
 ftehim mal-kontributur tad-dejta regolata li jidentifika b’mod ċar
 għall-kontributur il-parametri referenzjarji li l-amministratur qiegħed jiddetermina
 bid-dejta regolata u jiżgura l-konformità ma’ dan ir-Regolament.
 Artikolu 11
 Governanza u kontrolli
 1. Ir-rekwiżiti ta’ governanza u
 ta’ kontroll li ġejjin japplikaw għal kontributur taħt superviżjoni:
 (a)
 Il-kontributur taħt superviżjoni jiżgura li l-forniment
 ta’ dejta tal-input ma jkun affettwat mill-ebda kunflitt ta’ interess eżistenti
 u li fejn tkun meħtieġa kwalunkwe diskrezzjoni, din tiġi eżerċitata b’mod
 indipendenti u onest fuq il-bażi tal-informazzjoni rilevanti skont il-kodiċi
 ta’ kondotta ("Kunflitti ta' interess").
 (b)
 Il-kontributur taħt superviżjoni jkollu qafas ta’
 kontroll li jiżgura l-integrità, il-preċiżjoni u l-kredibbiltà tad-dejta
 tal-input u li d-dejta tal-input tiġi pprovduta f’konformità
 mad-dispożizzjonijiet ta’ dan ir-Regolament u l-kodiċi ta’ kondotta
 ("Kontrolli adegwati").
 2. Kontributur taħt superviżjoni
 jikkonforma mar-rekwiżiti dwar is-sistemi u l-kontrolli stabbiliti
 fit-Taqsima E tal-Anness I.
 3. Il-kontributur taħt
 superviżjoni jikkoopera bis-sħiħ mal-amministratur u l-awtorità kompetenti
 rilevanti fl-awditjar u s-superviżjoni tal-forniment ta' parametru
 referenzjarju u jpoġġi għad-dispożizzjoni l-informazzjoni u r-reġistri miżmuma
 skont it-Taqsima E tal-Anness 1.
 4. Il-Kummissjoni tingħata
 s-setgħa tadotta atti delegati f’konformità mal-Artikolu 37 fir-rigward
 ta' miżuri li jkomplu jispeċifikaw aktar ir-rekwiżiti li jikkonċernaw
 is-sistemi u l-kontrolli stabbiliti fit-Taqsima E tal-Anness I għal
 tipi differenti ta’ parametri referenzjarji.
 Il-Kummissjoni tqis il-karatteristiċi differenti
 tal-parametri referenzjarji u l-kontributuri taħt superviżjoni, notevolment
 f’termini ta’ differenzi fid-dejta tal-input provduta u l-metodoloġiji użati,
 ir-riskji ta’ manipulazzjoni tad-dejta tal-input u n-natura tal-attivitajiet
 imwettqa minn kontributuri taħt superviżjoni, u l-iżviluppi fil-parametri
 referenzjarji u s-swieq finanzjarji fid-dawl tal-konverġenza internazzjonali
 tal-prassi superviżorja fir-rigward tal-parametri referenzjarji.
 TITOLU III
 REKWIŻITI SETTORJALI U PARAMETRI REFERENZJARJI TA' IMPORTANZA KRITIKA
 Kapitolu 1
 Setturi tal-parametri referenzjarji
 Artikolu 12
 Karatteristiċi speċifiċi għal tipi differenti ta' parametri referenzjarji u
 setturi
 1. Flimkien mar-rekwiżiti
 tat-Titolu II, ir-rekwiżiti speċifiċi stabbiliti fl-Anness II
 japplikaw għall-parametri referenzjarji tar-rati tal-imgħax interbankarji.
 2. Flimkien mar-rekwiżiti
 tat-Titolu II, ir-rekwiżiti speċifiċi stabbiliti fl-Anness II
 japplikaw għall-parametri referenzjarji tal-kommoditajiet.
 3. Il-Kummissjoni tingħata
 s-setgħa tadotta atti delegati skont l-Artikolu 39 biex tispeċifika, jew
 taġġusta, fid-dawl tal-iżviluppi fis-suq u teknoloġiċi u l-iżviluppi
 internazzjonali, l-elementi li ġejjin tal-Annessi II u III:
 (a)
 Il-perjodu ta’ żmien li warajh id-dejta ta’ input tiġi
 ppubblikata (l-Anness II, il-punt 6)
 (b)
 Il-proċessi għall-elezzjoni tal-kumitat ta’
 sorveljanza u għan-nominazzjoni u r-responsabbiltajiet tiegħu
 (l-Anness II, il-punti 8, 9 u 10)
 (c)
 Il-frekwenza tal-awditi (l-Anness II,
 il-punt 12)
 (d)
 Il-proċessi li bihom id-dejta tal-input tiġi
 pprovduta għandhom jiġu speċifikati fil-kodiċi ta’ kondotta (l-Anness II,
 il-punt 13)
 (e)
 Is-sistemi u l-kontrolli ta’ kontributur
 (l-Anness II, il-punt 16)
 (f)
 Ir-reġistri li għandhom jinżammu minn kontributur u
 l-mezz li jridu jinżammu fih (l-Anness II, il-punt 17 u 18
 (g)
 Is-sejbiet li għandhom jiġu rrapportati
 lill-maniġment mill-funzjoni tal-konformità tal-kontributur (l-Anness II,
 il-punt 19)
 (h)
 Il-frekwenza tal-analiżijiet interni tad-dejta
 tal-input u l-proċeduri (l-Anness II, il-punt 20)
 (i)
 Il-frekwenza tal-awditi esterni tal-kontributur
 tad-dejta tal-input (l-Anness II, il-punt 21)
 (j)
 Il-kriterji u l-proċeduri għall-iżvilupp
 tal-parametru referenzjarju (l-Anness III, il-punt 1a)
 (k)
 L-elementi li għandhom jiġu inklużi
 fil-metodoloġija u d-deskrizzjoni tal-metodoloġija (l-Anness III,
 il-punti 1 u 2)
 (l)
 Ir-rekwiżiti tal-amministratur fir-rigward
 tal-kwalità u l-integrità tal-kalkolu tal-parametru referenzjarju u l-kontenut
 tad-deskrizzjoni mehmuża ma’ kull kalkolu (l-Anness III. il-punti 5 u
 6)
 Kapitolu 2
 Parametri referenzjarji ta' importanza kritika
 Artikolu 13
 Parametri referenzjarji ta' importanza kritika
 1. Il-Kummissjoni tadotta lista
 ta’ parametri referenzjarji li jinsabu fl-Unjoni li huma parametri
 referenzjarji ta' importanza kritika, skont id-definizzjoni stipulata
 fl-Artikolu 3(21).
 Dawk l-atti ta’ implimentazzjoni jiġu adottati
 skont il-proċedura ta’ eżami msemmija fl-Artikolu 38(2).
 2. Fi żmien ħamest (5) ijiem ta'
 xogħol mid-data tal-applikazzjoni tad-deċiżjoni li tinkludi parametru
 referenzjarju ta' importanza kritika fil-lista msemmija fil-paragrafu 1
 ta’ dan l-Artikolu, l-amministratur ta’ dak il-parametru referenzjarju ta'
 importanza kritika jinnotifika l-kodiċi ta’ kondotta lill-awtorità kompetenti
 rilevanti. L-awtorità kompetenti rilevanti tivverifika fi żmien 30 jum
 jekk il-kontenut tal-kodiċi ta’ kondotta jikkonformax mar-rekwiżiti ta’ dan
 ir-Regolament. Fil-każ li l-awtorità kompetenti relevanti ssib elementi li ma
 jikkonformawx mar-rekwiżiti ta’ dan ir-Regolament, hija tinforma
 lill-amministratur. L-amministratur jaġġusta l-kodiċi ta’ kondotta biex jiżgura
 li jikkonforma mar-rekwiżiti ta’ dan ir-Regolament fi żmien 30 jum minn
 din it-talba.
 Artikolu 14
 Kontribuzzjoni obbligatorja
 1. Meta l-kontributuri, b’valur
 ta’ mill-anqas 20 % tal-kontributuri ta’ parametru referenzjarju ta'
 importanza kritika jieqfu jikkontribwixxu, jew ikun hemm biżżejjed
 indikazzjonijiet li mill-inqas 20 % tal-kontributuri x’aktarx li se jieqfu
 jikkontribwixxu, fi kwalunkwe sena, l-awtorità kompetenti tal-amministratur
 tal-parametru referenzjarju ta' importanza kritika jkollha s-setgħa li:
 (a)
 teżiġi mill-entitajiet taħt superviżjoni, magħżula
 skont il-paragrafu 2, li jikkontribwixxu dejta tal-input
 lill-amministratur skont l-metodoloġija, il-kodiċi tal-kondotta jew regoli
 oħra;
 (b)
 tiddetermina l-għamla li fiha, u ż-żmien sa meta,
 kull dejta tal-input għandha tiġi kontribwita;
 (c)
 tibdel il-kodiċi tal-kondotta, il-metodoloġija jew
 regoli oħra ta’ parametru referenzjarju ta' importanza kritika.
 2. Fil-każ ta' parametru
 referenzjarju ta' importanza kritika, l-entitajiet taħt superviżjoni li huma
 meħtieġa jikkontribwixxu skont il-paragrafu 1 jiġu determinati
 mill-awtorità kompetenti tal-amministratur fuq il-bażi tal-kriterji li ġejjin:
 (a)
 id-daqs reali u potenzjali tal-parteċipazzjoni
 fis-suq tal-entità taħt superviżjoni li l-parametru referenzjarju jipprova
 jkejjel;
 (b)
 l-għarfien espert u l-kapaċità li tipprovdi dejta
 tal-input tal-kwalità meħtieġa tal-entità taħt superviżjoni.
 3. L-awtorità kompetenti ta’
 kontributur taħt superviżjoni li kien meħtieġ jikkontribwixxi għal parametru
 referenzjarju permezz ta’ miżuri meħuda skont il-punti (a) u (b)
 tal-paragrafu 1 għandhom jassistu lill-awtorità kompetenti
 tal-amministratur fl-infurzar tat-tali miżuri.
 4. L-awtorità kompetenti
 tal-amministratur tanalizza kull miżura adottata skont il-paragrafu 1 sena
 wara l-adozzjoni tagħha. Hija tirrevokaha jekk:
 (a)
 tikkonkludi li l-kontributuri x’aktarx ikomplu
 jikkontribwixxu dejta tal-input għal mill-inqas sena jekk is-setgħa tiġi
 revokata u dan jintwera b’mill-inqas:
 (1)
 impenn bil-miktub mill-kontributuri
 lill-amministratur u lill-awtorità kompetenti li se jkomplu jikkontribwixxu
 dejta tal-input lill-parametru referenzjarju ta' importanza kritika għal
 mill-inqas sena jekk is-setgħa ta' kontribuzzjoni obbligatorja tiġi rrevokata;
 (2)
 rapport bil-miktub mill-amministratur lill-awtorità
 kompetenti li jipprovdi evidenza għal valutazzjoni tiegħu li l-vijabbiltà
 kontinwa tal-parametru referenzjarju ta' importanza kritika tista’ tiġi żgurata
 ladarba l-parteċipazzjoni obbligatorja tiġi rrevokata.
 (b)
 tikkonkludi li huwa disponibbli parametru
 referenzjarju ta' sostituzzjoni aċċettabbli u li l-utenti tal-parametru
 referenzjarju jistgħu jaqilbu għal dan is-sostitut bl-inqas spejjeż li
 jintweraw, b'mill-inqas, b'rapport bil-miktub mill-amministratur li jispjega l-mezzi
 tat-tranżizzjoni għas-sostitut tal-parametru referenzjarju u l-kapaċità u
 l-ispejjeż għall-utenti biex jittrasferixxu għan dan il-parametru
 referenzjarju.
 5. L-amministratur jinnotifika
 lill-awtorità kompetenti rilevanti f’każ li xi kontributur jikser ir-rekwiżiti
 tal-paragrafu 1 ta’ dan l-Artikolu hekk malli jkun teknikament possibbli.
 TITOLU IV
 TRANSPARENZA U PROTEZZJONI TAL-KONSUMATUR
 Artikolu 15
 Dikjarazzjoni ta’ parametru referenzjarju
 1. Amministratur jippubblika
 dikjarazzjoni ta’ parametru referenzjarju għal kull parametru referenzjarju li:
 (a)
 b’mod ċar u bla ambigwità tiddefenixxi s-suq jew
 r-realtà ekonomika mkejla mill-parametru referenzjarju u f’liema ċirkostanzi
 dan il-kejl jista’ jsir mhux kredibbli;
 (b)
 tiddeskrivi jew telenka l-għanijiet li għalihom
 huwa xieraq li jintuża l-parametru referenzjarju u f’liema ċirkostanzi jista’
 ma jibqax adattat għal dawn l-għanijiet;
 (c)
 tistipula l-ispeċifikazzjonijiet tekniċi li b’mod
 ċar u mhux ambigwu jidentifikaw dawk l-elementi tal-kalkolu fejn tista’ tiġi eżerċitata
 diskrezzjoni, il-kriterji applikabbli għall-eżerċizzju ta' din id-diskrezzjoni
 u l-persuni li jistgħu jeżerċitaw id-diskrezzjoni, u kif din id-diskrezzjoni
 tista' sussegwentement tiġi evalwata;
 (d)
 jipprovdi notifika tal-possibbiltà li fatturi,
 inklużi fatturi esterni lil hinn mill-kontroll tal-amministratur, jistgħu
 jirrikjedu bidliet fil-parametru referenzjarju, jew il-waqfien tiegħu; u
 (e)
 jagħti parir li kwalunkwe kuntratt finanzjarju jew
 strument finanzjarju ieħor li huwa referenzajt mal-parametru referenzjarju
 għandu jkun kapaċi jiflaħ, jew inkella jindirizza l-possibbiltà ta’ bidliet
 fil-parametru referenzjarju, jew il-waqfien tiegħu.
 2. Sabiex tiġi żgurata
 l-konformità mal-paragrafu 1, l-amministratur jikkonforma mar-rekwiżiti
 dettaljati stipulati fit-Taqsima F tal-Anness 1.
 Artikolu 16
 Trasparenza tad-dejta tal-input
 1. L-amministratur jippubblika
 d-dejta tal-input użata biex jiġi ddeterminat il-parametru referenzjarju hekk
 kif il-parametru referenzjarju jiġi ppubblikat ħlief meta l-pubblikazzjoni jkollha
 konsegwenzi negattivi serji fuq il-kontributuri jew taffettwa b’mod negattiv
 l-kredibbiltà jew l-integrità tal-parametru referenzjarju. F’dawn il-każijiet
 il-pubblikazzjoni tista’ tiġi ttardjata għal perjodu li jnaqqas b’mod
 sinifikanti dawn il-konsegwenzi. Ma għandha tiġi ppubblikata l-ebda dejta
 personali inkluża fid-dejta tal-input.
 2. Il-Kummissjoni tingħata
 s-setgħa tadotta atti delegati f’konformità mal-Artikolu 37 li
 jikkonċernaw miżuri biex tispeċifika aktar l-informazzjoni li għandha tiġi divulgata
 skont il-paragrafu 1, il-mezz ta' dan il-pubblikazzjoni kif ukoll
 iċ-ċirkostanzi meta l-pubblikazzjoni tista’ tiġi ttardjata u l-mezzi li bihom
 tiġi trażmessa.
 Artikolu 17
 Waqfien ta' parametru referenzjarju
 1. L-amministratur jippubblika
 proċedura dwar x’azzjonijiet għandu jieħu l-amministratur f’każ ta’ bidliet jew
 waqfien ta’ parametru referenzjarju.
 2. Entitajiet taħt superviżjoni
 li joħorġu jew ikunu sidien ta’ strumenti finanzjarji jew huma parti
 f'kuntratti finanzjarji li jirreferenzjaw ma' parametru referenzjarju jħejju
 pjanijiet robusti bil-miktub li jistipulaw l-azzjonijiet li jieħdu f’każ li
 parametru referenzjarju jibdel materjalment jew li ma jibqax jiġi prodott.
 L-entitajiet taħt superviżjoni jipprovdu lill-awtorità kompetenti rilevanti
 b’dawn il-pjanijiet wara talba għal dan.
 Artikolu 18
 Valutazzjoni tal-adegwatezza
 1. Meta entità taħt superviżjoni
 tkun beħsiebha tidħol f’kuntratt finanzjarju ma’ konsumatur, dik l-entità taħt
 superviżjoni l-ewwel tikseb l-informazzjoni neċessarja dwar l-għarfien u
 l-esperjenza tal-konsumatur fir-rigward tal-parametru referenzjarju,
 is-sitwazzjoni finanzjarja tiegħu u l-għanijiet tiegħu fir-rigward ta’ dak
 il-kuntratt finanzjarju, u d-dikjarazzjoni ppubblikata tal-parametru
 referenzjarju skont l-Artikolu 15, u tivvaluta jekk r-riferenzjar
 tal-kuntratt finanzjarju ma' dak il-parametru referenzjarju huwiex adattat għal
 dak il-konsumatur.
 2. Meta l-entità taħt
 superviżjoni tqis, fuq il-bażi tal-valutazzjoni skont il-paragrafu 1, li
 l-parametru referenzjarju mhux adattat għall-konsumatur, l-entità taħt
 superviżjoni tavża lill-konsumatur dwar ir-raġunijiet bil-miktub.
 TITOLU V
 UŻU TA' PARAMETRI REFERENZJARJI FORNUTI MINN AMMINISTRATURI AWTORIZZATI JEW
 MINN AMMINISTRATURI MINN PAJJIŻI TERZI
 Artikolu 19
 Użu ta' parametri referenzjarji robusti
 Entità taħt superviżjoni tista' tuża parametru
 referenzjarju fl-Unjoni bħala referenza fi strument finanzjarju jew f'kuntratt
 finanzjarju jew biex tkejjel il-prestazzjoni ta' fond ta' investiment jekk jiġi
 fornut minn amministratur awtorizzat skont l-Artikolu 23 jew minn
 amministratur li jinsab f’pajjiż terz li huwa reġistrat skont
 l-Artikolu 21.
 Artikolu 20
 Ekwivalenza
 1. Parametri referenzjarji
 fornuti minn amministratur stabbilit f’pajjiż terz jistgħu jintużaw minn l-entitaijiet
 taħt superviżjoni fl-Unjoni sakemm jiġu ssodisfati l-kundizzjonijiet li ġejjin:
 (a)
 il-Kummissjoni tkun adottat deċiżjoni ta’
 ekwivalenza skont il-paragrafu 2, li tagħraf il-qafas ġuridiku u l-prassi
 superviżorja ta’ dak il-pajjiż terz bħala ekwivalenti għar-rekwiżiti ta’ dan
 ir-Regolament;
 (b)
 l-amministratur ikun awtorizzat jew reġistrat f'dak
 il-pajjiż terz u jkun soġġett għal superviżjoni fih;
 (c)
 l-amministratur ikun innotifika lill-AETS dwar
 il-kunsens tiegħu li l-parametri referenzjarji attwali jew prospettivi tiegħu
 jistgħu jintużaw mill-entitaijiet taħt superviżjoni fl-Unjoni, il-lista
 tal-parametri referenzjarji li jistgħu jintużaw fl-Unjoni u l-awtorità
 kompetenti responsabbli għas-superviżjoni tiegħu fil-pajjiż terz;
 (d)
 l-amministratur ikun irreġistrat kif dovut skont
 l-Artikolu 21; u
 (e)
 l-arranġamenti ta’ kooperazzjoni msemmija
 fil-paragrafu 3 ta’ dan l-Artikolu huma operattivi;
 2. Il-Kummissjoni tista’ tadotta
 deċiżjoni li tgħid li l-qafas ġuridiku u l-prassi superviżorja ta’ pajjiż terz
 jiżguraw li:
 (a)
 amministraturi awtorizzati jew reġistrati f’dak
 il-pajjiż terz ikunu konformi ma' rekwiżiti vinkolanti li huma ekwivalenti
 għar-rekwiżiti li jirriżultaw minn dan ir-Regolament, b’mod partikolari meta
 jitqies jekk il-qafas ġuridiku u l-prassi superviżorja ta’ pajjiż terz
 jiżgurawx il-komformità mal-prinċipji IOSCO dwar il-parametri referenzjarji
 finanzjarji ppubblikati fis-17 ta’ Lulju 2013; u
 (b)
 rekwiżiti vinkolanti huma soġġetti għal
 superviżjoni u infurzar effettivi fuq bażi kontinwa f’dak il-pajjiż terz.
 Dawk l-atti ta’ implimentazzjoni jiġu adottati
 skont il-proċedura ta’ eżami msemmija fl-Artikolu 38(2).
 3. L-AETS tistabbilixxi
 arranġamenti ta' kooperazzjoni mal-awtoritajiet kompetenti tal-pajjiżi terzi li
 l-qafas ġuridiku u l-prassi superviżorja tagħhom ġew rikkonoxxuti bħala
 ekwivalenti skont il-paragrafu 2. Dawn l-arranġamenti jispeċifikaw
 tal-inqas:
 (a)
 il-mekkaniżmi għall-iskambju tal-informazzjoni bejn
 l-AETS u l-awtoritajiet kompetenti tal-pajjiżi terzi konċernati, fosthom
 l-aċċess għall-informazzjoni kollha dwar l-amministratur awtorizzat f'dak
 il-pajjiż terz li tintalab mill-AETS;
 (b)
 il-mekkaniżmu għal notifika fil-pront lill-AETS
 meta awtorità kompetenti ta’ pajjiż terz tqis li amministratur awtorizzat f'dak
 il-pajjiż terz u li tkun qiegħda twettaq superviżjoni tiegħu jkun qed jikser
 il-kundizzjonijiet tal-awtorizzazzjoni tiegħu jew leġiżlazzjoni nazzjonali
 oħra;
 (c)
 il-proċeduri dwar il-koordinazzjoni
 tal-attivitajiet ta' superviżjoni fosthom ta' spezzjonijiet fil-post.
 4. L-AETS tiżviluppa abbozz ta’
 standards tekniċi regolatorji biex tiddetermina l-kontenut minimu
 tal-arranġamenti ta’ kooperazzjoni msemmija fil-paragrafu 3 biex tiżgura
 li l-awtoritajiet kompetenti u l-AETS ikunu jistgħu jeżerċitaw is-setgħat
 superviżorji kollha tagħhom skont dan ir-Regolament:
 L-AETS tissottometti dak l-abbozz tal-istandards
 tekniċi regolatorji lill-Kummissjoni sa [XXX].
 Qiegħda tiġi ddelegata setgħa lill-Kummissjoni
 sabiex tadotta l-istandards tekniċi regolatorji msemmija fl-ewwel subparagrafu
 skont il-proċedura stabbilita fl-Artikoli minn 10 sa 14 tar-Regolament (UE)
 Nru 1095/2010.
 Artikolu 21
 Reġistrazzjoni
 1. L-AETS tirreġistra
 l-amministraturi li jkunu nnotifikawha dwar il-kunsens tagħhom imsemmi
 fl-Artikolu 20(1)(c). Ir-reġistru jkun aċċessibbli pubblikament fuq is-sit
 elettroniku tal-AETS u jkun fih informazzjoni dwar il-parametri referenzjarji
 li l-amministraturi rilevanti huma permessi jipprovdu u l-awtorità kompetenti
 responsabbli għas-superviżjoni tagħhom fil-pajjiż terz.
 2. L-AETS tirtira
 r-reġistrazzjoni ta' amministratur imsemmija fil-paragrafu 1 mir-reġistru
 msemmi fil-paragrafu 1 meta:
 (a)
 L-AETS ikollha raġunijiet fondati abbażi ta’
 evidenza dokumentata, biex tqis li, l-amministratur qed jaġixxi b’manjiera li
 hija ċarament ta’ preġudizzju għall-interessi tal-utenti tal-parametri
 referenzjarji tiegħu jew għall-funzjonament ordnat tas-swieq; jew
 (b)
 l-AETS ikollha raġunijiet fondati abbażi ta’
 evidenza dokumentata, biex tqis li, l-amministratur ikun kiser b'mod serju
 l-leġiżlazzjoni nazzjonali jew dispożizzjonijiet oħra applikabbli għalih
 fil-pajjiż terz u li fuq il-bażi tagħhom il-Kummissjoni tkun adottat
 id-deċiżjoni skont l-Artikolu 20(2).
 3. L-AETS tieħu deċiżjoni skont
 il-paragrafu 2 biss jekk ikunu ssodisfati l-kundizzjonijiet li ġejjin:
 (a)
 L-AETS tkun irreferiet il-kwistjoni lill-awtorità
 kompetenti tal-pajjiż terz u dik l-awtorità kompetenti ma tkunx ħadet il-miżuri
 xierqa meħtieġa biex tipproteġi lill-investituri u l-funzjonament tajjeb
 tas-swieq fl-Unjoni jew tkun naqset milli turi li l-amministratur konċernata kkonforma
 mar-rekwiżiti applikabbli għalih fil-pajjiż terz;
 (b)
 L-AETS tkun infurmat lill-awtorità kompetenti
 tal-pajjiż terz bl-intenzjoni tagħha li tirtira r-reġistrazzjoni
 tal-amministratur, tal-anqas 30 jum qabel l-irtirar.
 4. L-AETS tinforma
 lill-awtoritajiet kompetenti l-oħra dwar kwalunkwe miżura adottata skont
 il-paragrafu 2 mingħajr dewmien u tippubblika d-deċiżjoni tagħha fis-sit
 elettroniku tagħha.
 TITOLU VI
 AWTORIZZAZZJONI U SUPERVIŻJONI TAL-AMMINISTRATURI
 Kapitolu 1
 Awtorizzazzjoni
 Artikolu 22
 Rekwiżiti għal awtorizzazzjoni
 1. Amministratur japplika
 għall-awtorizzazzjoni biex iforni parametri referenzjarji jekk iforni
 indiċijiet li jintużaw jew li huma maħsuba biex jintużaw biex jirrefernezjaw
 strumenti finanzjarji jew kuntratti finanzjarji jew biex ikejlu l-prestazzjoni
 ta’ fond ta' investiment.
 2. L-amministratur awtorizzat
 jikkonforma f’kull waqt mal-kundizzjonijiet għall-awtorizzazzjoni u jinnotifika
 lill-awtorità kompetenti bi kwalunkwe bidla materjali fil-kundizzjonijiet
 tal-awtorizzazzjoni inizjali.
 Artikolu 23
 Applikazzjoni għal awtorizzazzjoni
 1. L-amministratur jissottometti
 applikazzjoni għall-awtorizzazzjoni lill-awtorità kompetenti tal-Istat Membru
 fejn ikun jinsab l-amministratur.
 2. L-applikazzjoni
 għall-awtorizzazzjoni skont il-paragrafu 1 issir:
 (a)
 fi żmien 30 jum tax-xogħol minn kwalunkwe
 ftehim li tagħmel entità taħt superviżjoni biex tuża indiċi fornut minn dak
 l-amministratur bħala parametru referenzjarju għal strument finanzjarju jew
 kuntratt finanzjarju jew biex titkejjel il-prestazzjoni ta’ fond ta'
 investiment;
 (b)
 fi żmien 30 jum tax-xogħol minn meta
 l-amministratur jagħti l-kunsens tiegħu skont il-paragrafu 2
 tal-Artikolu 25 għar-referenzjar tal-indiċi fl-istrument finanzjarju
 msemmi fil-paragrafu 1 tal-Artikolu 25.
 3. Amministratur applikant
 jipprovdi l-informazzjoni kollha meħtieġa biex jissodisfa lill-awtorità
 kompetenti li l-amministratur applikant ikun stabbilixxa, meta tingħata
 l-awtorizzazzjoni, l-arranġamenti meħtieġa kollha sabiex jissodisfa r-rekwiżiti
 stabbiliti f’dan ir-Regolament.
 4. Fi żmien 15-il jum ta' xogħol
 minn meta tasal l-applikazzjoni, l-awtorità kompetenti rilevanti tivvaluta jekk
 l-applikazzjoni hijiex kompluta u tinnotifika lill-applikant kif xieraq. Jekk
 l-applikazzjoni ma tkunx kompluta, allura l-applikant jissottometti
 l-informazzjoni addizzjonali meħtieġa mill-awtorità kompetenti rilevanti.
 5. Fi żmien 45 jum
 tax-xogħol mill-wasla ta’ applikazzjoni kompluta, l-awtorità kompetenti
 rilevanti, teżamina l-applikazzjoni u tadotta deċiżjoni biex tawtorizza jew tirrifjuta
 l-awtorizzazzjoni tal-amministratur applikant. Fi żmien ħamest ijiem ta’ xogħol
 wara l-adozzjoni ta’ deċiżjoni jekk tawtorizzax jew tirrifjutax
 l-awtorizzazzjoni, l-awtorità kompetenti tinnotifika lill-amministratur
 konċernata. Meta l-awtorità kompetenti tirrifjuta li tawtorizza
 lill-amministratur applikant, hija tagħti r-raġunijiet għad-deċiżjoni tagħha.
 6. L-awtorità kompetenti
 tinnotifika lill-AETS dwar kwalunkwe deċiżjoni li tawtorizza amministratur
 applikant jew li tirrifjuta awtorizzazzjoni u l-AETS tippubblika lista
 tal-amministraturi awtorizzati skont dan ir-Regolament. Din il-lista tiġi
 aġġornata fi żmien sebat (7) ijiem tax-xogħol wara n-notifika msemmija f'dan
 il-paragrafu.
 7. Il-Kummissjoni tingħata
 s-setgħa tadotta atti delegati f’konformità mal-Artikolu 39 li jikkonċerna
 miżuri li jkomplu jispeċifikaw l-informazzjoni li trid tiġi pprovduta
 fl-applikazzjoni għal awtorizzazzjoni filwaqt li jitqies il-prinċipju
 tal-proporzjonalità u l-ispejjeż tal-amministraturi u l-awtoritajiet kompetenti.
 Artikolu 24
 Irtirar jew sospensjoni ta' awtorizzazzjoni
 1. L-awtorità kompetenti tirtira
 jew tissospendi l-awtorizzazzjoni ta’ amministratur jekk l-amministratur:
 (a)
 b’mod espliċitu jirrinunzja għall-awtorizzazzjoni
 jew ma jkun forna l-ebda parametri referenzjarji matul it-12-il xahar ta’
 qabel;
 (b)
 kiseb l-awtorizzazzjoni billi għamel
 dikjarazzjonijiet foloz jew bi kwalunkwe mezz irregolari ieħor;
 (c)
 ma jkunx għadu jissodisfa l-kundizzjonijiet li ġie
 awtorizzat skonthom; jew
 (d)
 kiser serjament jew repetutament id-dispożizzjonijiet
 ta’ dan ir-Regolament.
 2. L-awtorità kompetenti
 tinnotifika lill-AETS dwar id-deċiżjoni tagħha fi żmien ħamest ijiem ta’
 xogħol.
 Kapitolu 2
 Notifika
 ta’ parametri referenzjarji
 Artikolu 25
 Notifika lill-AETS tal-użu ta’ indiċi fi strument finanzjarju
 1. Kull meta awtorità kompetenti
 ssir taf li indiċi qed jintuża bħala referenza għal strument finanzjarju, jew
 li saret talba għal ammissjoni għal negozjar lil ċentru tan-negozjar taħt
 is-superviżjoni ta' dik l-awtorità kompetenti fir-rigward ta’ strument
 finanzjarju li jirreferenzja ma' indiċi, dik l-awtorità kompetenti tinnotifika
 lill-AETS fi żmien għaxart (10) ijiem ta’ xogħol.
 2. Fi żmien għaxart (10) ijiem
 ta’ xogħol minn kwalunkwe notifika, l-AETS tinnotifika lill-amministratur
 rilevanti ta’ parametru referenzjarju billi tipprovdi d-dettalji sħaħ tal-użu
 tiegħu u titlob lill-amministratur biex jikkonferma li qed jagħti l-kunsens
 tiegħu biex il-parametru referenzjarju jintuża b'dan il-mod fi żmien għaxart
 (10) ijiem ta’ xogħol.
 3. Mingħajr preġudizzju
 għall-Artikolu 30 [MIFIR], meta l-amministratur ma jikkonfermax lill-AETS
 dwar il-kunsens tiegħu sal-iskadenza stipulata fil-paragrafu 2, l-AETS
 tinnotifika lill-awtorità kompetenti rilevanti, li titlob liċ-ċentru
 tan-negozjar jirtira l-elenkar ta’ dak l-istrument finanzjarju jew jirrifjuta
 l-ammissjoni tiegħu għal negozjar fi żmien għaxart (10) ijiem ta’ xogħol.
 4. L-AETS tippubblika fuq
 il-websajt tagħha lista tan-notifiki kollha skont il-paragrafi 1, 2 u 3.
 L-AETS tiżviluppa abbozzi ta’ standards tekniċi
 ta’ implimentazzjoni sabiex tistabbilixxi l-proċeduri u l-forom għall-iskambju
 ta’ informazzjoni msemmija fil-paragrafu 1 u 2.
 L-AETS tissottometti lill-Kummissjoni dak l-abbozz
 tal-istandards tekniċi ta' implimentazzjoni msemmi fl-ewwel sottoparagrafi sa
 [XXXX].
 Il-Kummissjoni tingħatalha s-setgħa li tadotta
 l-istandards tekniċi ta’ implimentazzjoni msemmija fl-ewwel subparagrafu, skont
 l-Artikolu 15 tar-Regolament 1095/2010.
 Kapitolu 3
 Kooperazzjoni
 superviżorja
 Artikolu 26
 Delega ta’ kompiti bejn l-awtoritajiet kompetenti
 1. Skont l-Artikolu 28
 tar-Regolament (UE) Nru 1095/2010 awtorità kompetent tista' tiddelega
 l-kompiti tagħha skont dan ir-Regolament lill-awtorità kompetenti ta’ Stat
 Membru ieħor. Id-delega tal-kompiti ma għandhiex taffettwa r-responsabbiltà
 tal-awtorità kompetenti li tkun qed tiddelega u l-awtoritajiet kompetenti
 jinnotifikaw lill-AETS dwar kwalunkwe proposta ta' delega 60 jum qabel ma
 tali delega tidħol fis-seħħ.
 2. L-awtorità kompetenti tista’
 tiddelega xi kompiti tagħha skont dan ir-Regolament lill-AETS soġġett
 għall-qbil tal-AETS. Id-delega tal-kompiti ma għandhiex taffettwa
 r-responsabilità tal-awtorità kompetenti li tiddelega.
 3. L-AETS tinnotifika
 lill-Istati Membri dwar proposta ta’ delega fi żmien sebat ijiem. L-AETS
 tippubblika d-dettalji ta’ kwalunkwe delega fi żmien ħamest ijiem ta’ xogħol
 min-notifika.
 Artikolu 27
 Divulgazzjoni ta' informazzjoni minn Stat Membru ieħor
 1. L-awtorità kompetenti tista’
 tiddivulga informazzjoni riċevuta minn awtorità kompetenti oħra biss jekk:
 (a)
 tkun kisbet il-qbil bil-miktub ta’ dik l-awtorità
 kompetenti u l-informazzjoni tiġi ddivulgata biss għall-finijiet li tkun qablet
 magħhom dik l-awtorità kompetenti; jew
 (b)
 meta tali divulgazzjoni tkun meħtieġa għal
 proċedimenti legali.
 Artikolu 28
 Kooperazzjoni f'każ ta' talba fir-rigward ta' spezzjoni fil-post jew
 investigazzjonijiet
 1. L-awtorità kompetenti
 rilevanti tista’ titlob l-assistenza ta' awtorità kompetenti oħra fir-rigward
 ta' spezzjonijiet fil-post jew investigazzjonijiet.
 2. L-awtorità kompetenti li tkun
 qed tagħmel it-talba msemmija fil-paragrafu 1 tinforma lill-AETS b’dan.
 Fil-każ ta’ investigazzjoni jew spezzjoni b’effett transfruntier,
 l-awtoritajiet kompetenti jistgħu jitolbu lill-AETS sabiex tikkoordina
 l-ispezzjoni fil-post jew l-investigazzjoni.
 3. Meta awtorità kompetenti
 tirċievi talba mingħand awtorità kompetenti oħra biex twettaq spezzjoni
 fil-post jew investigazzjoni, tista’:
 (a)
 twettaq l-ispezzjoni jew l-investigazzjoni fil-post
 hija stess;
 (b)
 tippermetti lill-awtorità kompetenti li bagħtet
 it-talba tipparteċipa fl-ispezzjoni fil-post jew l-investigazzjoni;
 (c)
 taħtar awdituri jew esperti biex iwettqu
 l-ispezzjoni fil-post jew investigazzjoni;
 Kapitolu 4
 Rwol tal-Awtoritajiet Kompetenti
 Artikolu 29
 Awtoritajiet kompetenti
 1. Għall-amministraturi u
 l-kontributuri taħt superviżjoni, kull Stat Membru jaħtar l-awtorità kompetenti
 rilevanti responsabbli għat-twettiq tal-kompiti li jirriżultaw minn dan
 ir-Regolament u jinforma lill-Kummissjoni u lill-AETS bihom.
 2. Meta Stat Membru jaħtar iżjed
 minn awtorità kompetenti waħda, huwa jiddetermina b’mod ċar ir-rwoli rispettivi
 u jaħtar awtorità waħda biex tkun responsabbli għall-koordinazzjoni
 tal-kooperazzjoni u l-iskambju tal-informazzjoni mal-Kummissjoni, l-AETS u
 l-awtoritajiet kompetenti l-oħra tal-Istati Membri.
 3. L-AETS tippubblika
 fil-websajt tagħha lista tal-awtoritajiet kompetenti maħtura skont
 il-paragrafu 1.
 Artikolu 30
 Setgħat tal-awtoritajiet kompetenti
 1. Sabiex jaqdu dmirijiethom
 skont dan ir-Regolament, l-awtoritajiet kompetenti jkollhom, f’konformità
 mal-liġi nazzjonali, mill-inqas is-setgħat superviżorji u investigatorji li
 ġejjin:
 (a)
 ikollhom aċċess għal kwalunkwe dokument u dejta
 oħra fi kwalunkwe forma u li jirċievu jew jieħdu kopja tagħhom;
 (b)
 jitolbu jew jeżiġu informazzjoni mingħand kwalunkwe
 persuna, inklużi dawk li huma involuti suċċessivament fit-trażmissjoni ta’
 ordnijiet jew fit-twettiq tal-operazzjonijiet konċernati, kif ukoll
 is-superjuri tagħhom, u jekk meħtieġ, isejħu u jistaqsu lil kwalunkwe persuna
 bħal din bil-għan li jiksbu informazzjoni;
 (c)
 fir-rigward ta' parametri referenzjarji li d-dejta
 tal-input tagħhom tkun komoditajiet, jitolbu informazzjoni mingħand
 parteċipanti tas-suq dwar is-swieq spot relatati skont formati standardizzati,
 jiksbu rapporti dwar it-tranżazzjonijiet, u jkollhom aċċess dirett għas-sistemi
 tan-negozjanti;
 (d)
 iwettqu spezzjonijiet fil-post jew
 investigazzjonijiet, f’siti ħlief fir-residenzi privati ta’ persuni fiżiċi
 (e)
 jidħlu f'siti tal-persuni fiżiċi u ġuridiċi sabiex
 jikkonfiskaw dokumenti u dejta oħra fi kwalunkwe forma, fejn ikun hemm suspett
 raġonevoli li dokumenti u dejta oħra marbuta mas-suġġett tal-ispezzjoni jew
 l-investigazzjoni jistgħu jkunu relevanti biex jiġi evidenzjat ksur ta’ dan
 ir-Regolament. Meta tkun meħtieġa awtorizzazzjoni minn qabel mill-awtorità
 ġudizzjarja tal-Istat Membru konċernat, skont il-liġi nazzjonali, tali setgħa
 tintuża biss wara li tkun inkisbet awtorizzazzjoni minn qabel;
 (f)
 jitolbu reġistrazzjonijiet eżistenti ta’
 konverżazzjonijiet telefoniċi, komunikazzjonijiet elettroniċi jew reġistri
 tat-traffiku tad-dejta ieħor miżmuma minn entitajiet taħt superviżjoni;
 (g)
 jitolbu l-iffriżar jew is-sekwestru ta' assi jew
 iż-żewġ affarijiet;
 (h)
 jissospendu t-tranżazzjonijiet tal-istrument
 finanzjarju konċernat li jirreferenzja parametru referenzjarju;
 (i)
 jeħtieġu waqfien temporanju ta’ kwalunkwe prassi li
 l-awtorità kompetenti tqis li tmur kontra dan ir-Regolament;
 (j)
 jimponu projbizzjoni temporanja fuq l-eżerċizzju
 ta’ attività professjonali;
 (k)
 jieħdu l-miżuri kollha meħtieġa biex jiġi żgurat li
 l-pubbliku jkun infurmat korrettament dwar il-forniment ta’ parametru
 referenzjarju, fosthom billi jeżiġu li l-persuna li tkun ippubblikat jew
 qassmet il-parametru referenzjarju tippubblika dikjarazzjoni korrettiva dwar
 kontribuzzjonijiet jew ċifri passati tal-parametru referenzjarju.
 2. L-awtoritajiet kompetenti
 jeżerċitaw il-funzjonijiet u s-setgħat tagħhom, imsemmija fil-paragrafu 1,
 fi kwalunkwe minn dawn il-modi li ġejjin:
 (a)
 direttament;
 (b)
 f’kollaborazzjoni ma’ awtoritajiet oħra jew
 intrapriżi tas-suq;
 (c)
 fir-responsabbiltà tagħhom b’delega lil dawn
 l-awtoritajiet jew l-intrapriżi tas-suq;
 (d)
 permezz ta’ applikazzjoni lill-awtoritajiet
 ġudizzjarji kompetenti.
 Għall-eżerċitar ta’ dawk is-setgħat,
 l-awtoritajiet kompetenti jkollhom fis-seħħ salvagwardji adegwati u effettivi
 fir-rigward tad-dritt għal difiża u d-drittijiet fundamentali.
 3. L-Istati Membri jiżguraw li
 jkunu fis-seħħ miżuri xierqa sabiex l-awtoritajiet kompetenti jkollhom
 is-setgħat superviżorji u investigatorji li jkunu jeħtieġu biex iwettqu dmirijiethom.
 4. Persuna ma għandhiex titqies
 li qed tikser xi restrizzjoni fuq id-divulgazzjoni ta' informazzjoni imposta
 minn kuntratt jew minn kwalunkwe dispożizzjoni leġiżlattiva, regolatorja jew
 amministrattiva meta tpoġġi għad-dispożizzjoni informazzjoni skont
 il-paragrafu 2.
 Artikolu 31
 Miżuri u sanzjonijiet amministrattivi
 1. Mingħajr preġudizzju
 għas-setgħat superviżorji tal-awtoritajiet kompetenti skont l-Artikolu 34,
 l-Istati Membri, f’konformità mal-liġi nazzjonali, jipprevedu li l-awtoritajiet
 kompetenti jkollhom is-setgħa jieħdu miżuri amministrattivi xierqa u jimponu
 l-miżuri u s-sanzjonijiet amministrattivi mill-anqas għal:
 (a)
 ksur tal-Artikoli 5(1), 6, 7(1), 8, 9, 10, 11,
 14, 15, 16, 17, 18, 19, 22 u 23 ta’ dan ir-Regolament; u
 (b)
 nuqqas ta’ kooperazzjoni jew konformità
 f’investigazzjoni jew ma' spezzjoni jew talba koperta mill-Artikolu 30.
 2. F’każ ta’ ksur imsemmi
 fil-paragrafu 1, l-Istati Membri, f’konformità mal-liġi nazzjonali, jagħtu
 lill-awtoritajiet kompetenti s-setgħa japplikaw mill-inqas dawn il-miżuri u
 sanzjonijiet amministrattivi li ġejjin:
 (a)
 ordni li teħtieġ lill-persuna responsabbli
 mill-ksur sabiex twaqqaf l-imġiba u sabiex ma tirrepetix dik l-imġiba;
 (b)
 l-eliminazzjoni tal-profitti miksuba jew tat-telf
 evitat bis-saħħa tal-ksur, meta dawn ikunu jistgħu jiġu ddeterminati;
 (c)
 twissija pubblika li tindika l-persuna responsabbli
 u n-natura tal-ksur;
 (d)
 irtirar jew sospensjoni tal-awtorizzazzjoni ta’
 entità regolata;
 (e)
 projbizzjoni temporanja li tipprojbixxi kwalunkwe
 persuna fiżika, li tinżamm responsabbli għal tali ksur, milli teżerċita
 funzjonijiet ta’ mmaniġġar ma' amministraturi jew kontributuri;
 (f)
 l-impożizzjoni tas-sanzjonijiet amministrattivi
 pekunarji massimi sa mill-anqas tliet darbiet l-ammont tal-profitti miksuba jew
 it-telf evitat bis-saħħa tal-ksur, meta dawn ikunu jistgħu jiġu ddeterminati;
 jew
 (1)
 fir-rigward ta’ persuna fiżika s-sanzjonijiet
 amministrattivi pekunarji massimi ta' mill-anqas:
 (i) għall-ksur tal-Artikoli 5(1), 6, 7(1), 8,
 9, 10, 11, 14, 15, 16, 17, 18, 19, 22 u 23, EUR 500 000 jew fl-Istati
 Membri fejn l-Euro ma tkunx il-munita uffiċjali, il-valur korrispondenti
 fil-munita nazzjonali fid-data tad-dħul fis-seħħ ta’ dan ir-Regolament; jew
 (ii) għall-ksur tal-punti (b) jew (c)
 tal-Artikolu 7(1), EUR 100 000 jew fl-Istati Membri fejn l-Euro
 ma tkunx il-munita uffiċjali, il-valur korrispondenti fil-munita nazzjonali
 fid-data tad-dħul fis-seħħ ta’ dan ir-Regolament;
 (2)
 fir-rigward ta’ persuna ġuridika s-sanzjonijiet
 amministrattivi pekunarji massimi ta' mill-anqas:
 (i) għall-ksur tal-Artikoli 5(1), 6, 7(1), 8,
 9, 10, 11, 14, 15, 16, 17, 18, 19, 22 u 23, l-ogħla minn
 EUR 1 000 000 jew 10 % tal-fatturat annwali totali tagħha
 skont l-aħħar kontijiet disponibbli approvati mill-korp tal-maniġment; Meta
 l-persuna ġuridika tkun impriża prinċipali jew sussidjarja ta’ impriża
 prinċipali li trid tħejji kontijiet finanzjarji konsolidati skont id-Direttiva
 2013/34/UE, il-fatturat annwali totali rilevanti jkun il-fatturat annwali
 totali jew tat-tip korrispondenti ta’ dħul skont id-Direttiva 86/635/KE għall-banek
 u d-Direttiva 91/674/KE għall-kumpaniji tal-assigurazzjoni skont l-aħħar
 kontijiet konsolidati disponibbli approvati mill-korp maniġerjali tal-impriża
 prinċipali aħħarija, jew jekk il-persuna tkun assoċjazzjoni, 10 %
 tal-fatturat aggregat tal-membri tagħha; jew
 (ii) għall-ksur tal-punti (b) u (c)
 tal-Artikoli 6(1), l-ogħla minn EUR 250 000 jew 2 %
 tal-fatturat annwali totali tagħha skont l-aħħar kontijiet disponibbli
 approvati mill-korp tal-maniġment; meta l-persuna ġuridika tkun impriża prinċipali
 jew sussidjarja ta’ impriża prinċipali li trid tħejji kontijiet finanzjarji
 konsolidati skont id-Direttiva 2013/34/UE, il-fatturat annwali totali rilevanti
 jkun il-fatturat annwali totali jew tat-tip korrispondenti ta’ dħul skont
 id-Direttiva 86/635/KE għall-banek u d-Direttiva 91/674/KE għall-kumpaniji
 tal-assigurazzjoni skont l-aħħar kontijiet konsolidati disponibbli approvati
 mill-korp maniġerjali tal-impriża prinċipali aħħarija, jew jekk il-persuna tkun
 assoċjazzjoni, 10 % tal-fatturat aggregat tal-membri tagħha.
 3. Sa [12-il xahar wara d-dħul
 fis-seħħ ta’ dan ir-Regolament] l-Istati Membri jinnotifikaw ir-regoli
 fir-rigward tal-paragrafi 1 u 2 lill-Kummissjoni u lill-AETS. Huma
 jinnotifikaw lill-Kummissjoni u lill-AETS minnufih dwar kwalunkwe emenda sussegwenti
 fihom.
 4. L-Istati Membri jistgħu
 jagħtu setgħat ta’ sanzjonar oħra lill-awtoritajiet kompetenti skont il-liġi
 nazzjonali minbarra dawk imsemmija fil-paragrafu 1 u jistgħu jipprevedu
 livelli ogħla ta' sanzjonijiet minn dawk stabbiliti f’dak il-paragrafu.
 Artikolu 32
 Eżerċizzju tas-setgħat ta’ superviżjoni u sanzjonar
 1. L-Istati Membri jiżguraw li,
 meta jiddeterminaw it-tip u l-livell ta’ sanzjonijiet amministrattivi,
 l-awtoritajiet kompetenti jikkunsidraw iċ-ċirkostanzi rilevanti kollha, inklużi
 fejn xieraq:
 (a)
 is-serjetà u t-tul taż-żmien tal-ksur;
 (b)
 il-grad tar-responsabbiltà tal-persuna
 responsabbli;
 (c)
 is-saħħa finanzjarja tal-persuna responsabbli, kif
 indikat, partikolarment, mill-fatturat totali tal-persuna ġuridika responsabbli
 jew mid-dħul annwali tal-persuna fiżika responsabbli;
 (d)
 il-livell tal-profitti miksuba jew tat-telf evitat
 mill-persuna responsabbli, sa fejn dawn jistgħu jiġu ddeterminati;
 (e)
 il-livell ta’ kooperazzjoni tal-persuna
 responsabbli mal-awtorità kompetenti, mingħajr preġudizzju għall-ħtieġa li tiġi
 żgurata l-eliminazzjoni tal-profitti miksuba jew tat-telf evitat minn dik
 il-persuna;
 (f)
 ksur preċedenti mill-persuna konċernata;
 (g)
 miżuri meħuda, wara l-ksur, minn persuna
 responsabbli sabiex tiġi evitata r-ripetizzjoni tal-ksur.
 2. Fl-eżerċizzju tas-setgħat
 tagħhom ta’ sanzjonar skont iċ-ċirkustanzi definiti fl-Artikolu 31
 l-awtoritajiet kompetenti jikkooperaw mill-qrib biex jiżguraw li s-setgħat
 superviżorji u investigattivi u s-sanzjonijiet amministrattivi jipproduċu
 r-riżultati mixtieqa minn dan ir-Regolament. Huma jikkoordinaw ukoll l-azzjoni
 tagħhom sabiex jevitaw il-possibbiltà tad-duplikazzjoni u t-trikkib meta
 japplikaw is-setgħat superviżorji u investigattivi u sanzjonijiet
 amministrattivi u multi f’każijiet transfruntieri..
 Artikolu 33
 Pubblikazzjoni tad-deċiżjonijiet
 1. Deċiżjoni li timponi sanzjoni
 amministrattiva jew miżura għal ksur ta’ dan ir-Regolament tiġi ppubblikata
 mill-awtoritajiet kompetenti fuq il-websajt uffiċjali tagħhom immedjatament
 wara li l-persuna sanzjonata tiġi mgħarrfa dwar dik id-deċiżjoni.
 Il-pubblikazzjoni tkun tinkludi għall-inqas informazzjoni dwar it-tip u
 n-natura tal-ksur u l-identità tal-persuni responsabbli. Dan l-obbligu ma
 japplikax għal deċiżjonijiet li jimponu miżuri li huma ta’ natura investigattiva.
 2. Meta l-pubblikazzjoni
 tal-identità tal-persuni ġuridiċi jew dejta personali ta’ persuni fiżiċi
 titqies mill-awtorità kompetenti li tkun sproporzjonata wara valutazzjoni
 individwali mwettqa fuq il-proporzjonalità tal-pubblikazzjoni ta’ din id-dejta,
 jew meta l-pubblikazzjoni thedded l-istabbiltà tas-swieq finanzjarji jew
 investigazzjoni fis-seħħ, l-awtoritajiet kompetenti jew:
 (a)
 jittardjaw il-pubblikazzjoni ta’ deċiżjoni li
 timponi sanzjoni jew miżura sal-mument meta jispiċċaw ir-raġunijiet għan-nuqqas
 ta’ pubblikazzjoni;
 (b)
 jippubblikaw id-deċiżjoni li tiġi imposta sanzjoni
 jew miżura fuq bażi anonima b’mod li huwa konformi mal-liġi nazzjonali, jekk
 din il-pubblikazzjoni anonima tiżgura protezzjoni effettiva tad-dejta personali
 konċernata; Fil-każ ta’ deċiżjoni li sanzjoni jew miżura tiġi ppubblikata fuq
 bażi anonima, il-pubblikazzjoni tad-dejta rilevanti tista’ tiġi posposta għal
 perjodu raġonevoli ta’ żmien jekk ikun previst li f’dak il-perjodu r-raġunijiet
 għal pubblikazzjoni anonima jispiċċaw;
 (c)
 ma jippubblikawx id-deċiżjoni li tiġi imposta
 sanzjoni jew miżura f’każ li l-għażliet stipulati f’(a) u (b) hawn fuq jitqiesu
 insuffiċjenti biex jiżguraw:
 (1)
 li ma tiġix mhedda l-istabbilità tas-swieq
 finanzjarji; jew
 (2)
 il-proporzjonalità tal-pubblikazzjoni ta’ dawn
 id-deċiżjonijiet fir-rigward ta’ miżuri jitqiesu ta’ natura minuri.
 3. Meta d-deċiżjoni li tiġi
 imposta sanzjoni jew miżura tkun soġġetta għal appell quddiem l-awtoritajiet
 ġudizzjarji jew awtoritajiet rilevanti oħrajn, l-awtoritajiet kompetenti xorta
 jippubblikaw, immedjatament, fuq is-sit elettroniku uffiċjali tagħhom din
 l-informazzjoni u kwalunkwe informazzjoni sussegwenti dwar ir-riżultat ta’ tali
 appell. Barra minn dan, tiġi ppubblikata wkoll kwalunkwe deċiżjoni li
 tannulla deċiżjoni preċedenti li tiġi imposta sanzjoni jew miżura.
 4. L-awtoritajiet kompetenti
 jiżguraw li kwalunkwe pubblikazzjoni, f’konformità ma’ dan l-Artikolu, tibqa’
 fuq is-sit elettroniku uffiċjali tagħhom għal perjodu ta’ mill-inqas ħames snin
 wara l-pubblikazzjoni tagħha. Dejta personali li tkun tinsab fil-pubblikazzjoni
 tinżamm fuq il-websajt uffiċjali tal-awtorità kompetenti għall-perjodu li hu
 meħtieġ skont ir-regoli applikabbli dwar il-protezzjoni tad-dejta biss.
 Artikolu 34
 Setgħat tal-awtoritajiet kompetenti
 1. Fi żmien 30 jum tax-xogħol
 mid-dħul fis-seħħ tad-deċiżjoni msemmija fl-Artikolu 13(1) li tiddetermina
 parametru referenzjarju bħala parametru referenzjarju ta' importanza kritika,
 l-awtorità kompetenti tistabbilixxi kulleġġ ta’ awtoritajiet kompetenti.
 2. Il-Kulleġġ ikun magħmul
 mill-awtorità kompetenti tal-amministratur, l-AETS u l-awtoritajiet kompetenti
 tal-kontributuri.
 3. L-awtoritajiet kompetenti ta'
 Stati Membri oħra għandhom id-dritt ikunu membri tal-kulleġġ meta, li kieku dak
 il-parametru referenzjarju ta' importanza kritika kellu ma jibqax jiġi fornut,
 ikun hemm impatt negattiv sinifikanti fuq l-istabbiltà finanzjarja, jew
 tal-funzjonament ordnat tas-swieq, jew fuq il-konsumaturi, jew l-ekonomija
 reali ta' dawk l-Istati Membri.
 Meta awtorità kompetenti jkollha l-intenzjoni li
 ssir membru ta’ kulleġġ skont l-ewwel subparagrafu, hija tressaq talba
 lill-awtorità kompetenti tal-amministratur li jkun fiha evidenza li r-rekwiżiti
 ta’ dik id-dispożizzjoni huma ssodisfati. L-awtorità kompetenti rilevanti
 tal-amministratur tikkunsidra t-talba u tinnotifika lill-awtorità li tkun
 ressqet it-talba fi żmien 20 jum ta’ xogħol minn meta tasal it-talba jekk
 hija tikkunsidrax li dawk rekwiżiti ġew issodisfati. Meta tqis li dawk
 ir-rekwiżiti ma ġewx issodisfati, l-awtorità li tkun ressqet it-talba tista’
 tirreferi l-kwistjoni lill-AETS skont il-paragrafu 10.
 4. L-AETS tikkontribwixxi
 għall-promozzjoni u l-monitoraġġ tal-funzjonament effiċjenti, effettiv u
 konsistenti tal-kulleġġi tas-superviżuri msemmija f’dan l-Artikolu skont
 l-Artikolu 21 tar-Regolament (UE) Nru 1095/2010. Għal dak l-għan,
 l-AETS tipparteċipa kif xieraq u titqies bħala awtorità kompetenti għal dak
 l-għan.
 5. L-awtorità kompetenti
 tal-amministratur tippresjedi l-laqgħat tal-kulleġġ, tikkoordina l-azzjonijiet
 tal-kulleġġ u tiżgura skambju effiċjenti ta’ informazzjoni bejn il-membri
 tal-kulleġġ.
 6. L-awtorità kompetenti
 tal-amministratur tistabbilixxi arranġamenti bil-miktub fil-qafas tal-kulleġġ
 fir-rigward tas-suġġetti li ġejjin:
 (a)
 l-informazzjoni li għandha tiġi skambjata bejn
 l-awtoritajiet kompetenti;
 (b)
 il-proċess tat-teħid tad-deċiżjonijiet bejn
 l-awtoritajiet kompetenti;
 (c)
 il-każijiet li fihom l-awtoritajiet kompetenti
 jridu jikkonsultaw lil xulxin;
 (d)
 l-assistenza li għandha tingħata skont
 l-Artikolu 14(3) fl-infurzar tal-miżuri msemmija fl-Artikolu 14(1)(a)
 u (b).
 Meta l-amministratur iforni aktar minn parametru
 referenzjarju wieħed, l-awtorità kompetenti tal-amministratur tista’
 tistabbilixxi kulleġġ wieħed fir-rigward tal-parametri referenzjarji kollha
 fornuti minn dak l-amministratur.
 7. Fil-każ ta’ nuqqas ta’ qbil
 dwar l-arranġamenti skont il-paragrafu 6, kwalunkwe membru tal-kulleġġ,
 minbarra l-AETS, jista’ jirreferi l-kwistjoni lill-AETS. L-awtorità kompetenti
 tal-amministratur tqis kif dovut kwalunkwe parir mogħti mill-AETS rigward
 l-arranġamenti ta’ koordinazzjoni bil-miktub qabel ma taqbel dwar it-test
 finali tagħhom. L-arranġamenti ta’ koordinazzjoni bil-miktub ikunu stipulati
 f’dokument uniku li jkun fih ir-raġunijiet sħaħ għal kwalunkwe tbegħid
 sinifikattiv mill-parir tal-AETS. L-awtorità kompetenti tal-amministratur
 tittrażmetti l-arranġamenti ta’ koordinazzjoni bil-miktub lill-membri
 tal-kulleġġ u lill-AETS.
 8. Qabel ma tittieħed kwalunkwe
 miżura msemmija l-Artikoli 14, 23, 24 u 31, l-awtorità kompetenti tal-amministratur
 tikkonsulta lill-membri tal-kulleġġ. Il-membri tal-kulleġġ jagħmlu dak kollu li
 huwa raġonevolment fis-setgħa tagħhom biex jilħqu ftehim.
 Kwalunkwe deċiżjoni tal-awtorità kompetenti
 tal-amministratur li tieħu tali miżuri tqis l-impatt fuq l-awtoritajiet
 kompetenti l-oħra u l-Istati Membri rispettivi tagħhom, b’mod partikolari
 l-impatt potenzjali fuq l-istabilità tas-sistema finanzjarja fi kwalunkwe Stat
 Membru ieħor konċernat.
 9. Fi żmien 15-il jum ta’ xogħol
 wara li l-kwistjoni tkun ġiet innotifikata lill-kulleġġ, u fin-nuqqas ta’ qbil
 bejn il-membri tal-kulleġġ dwar jekk għandhiex tittieħed kwalunkwe miżura
 msemmija fil-paragrafu 8, l-awtorità kompetenti tal-amministratur tista’
 tadotta deċiżjoni. Fil-każ ta' kwalunkwe devjazzjoni ta' dik id-deċiżjoni
 mill-opinjonijiet espressi mill-membri l-oħra tal-kulleġġ u, fejn xieraq,
 l-AETS tingħata r-raġunijiet sħaħ. L-awtorità kompetenti tal-amministatur
 tinnotifika d-deċiżjoni tagħha, mingħajr dewmien bla bżonn, lill-kulleġġ u
 lill-AETS.
 10. L-awtoritajiet kompetenti,
 minbarra l-AETS, jistgħu jirreferu lill-AETS kwalunkwe sitwazzjoni minn dawn li
 ġejjin:
 (a)
 meta l-awtorità kompetenti ma tkunx ikkomunikat
 informazzjoni essenzjali;
 (b)
 meta, wara talba li ssir skont il-paragrafu 3,
 l-awtorità kompetenti tal-amministratur tkun innotifikat lill-awtorità li tkun
 ressqet it-talba li r-rekwiżiti ta’ dak il-paragrafu ma ġewx issodisfatti jew
 meta ma tkunx aġixxiet fi żmien raġonevoli fir-rigward tat-tali talba;
 (c)
 meta l-awtoritajiet kompetenti ma jirnexxilhomx
 jiftiehmu dwar il-kwistjonijiet stipulati fil-paragrafu 6;
 (d)
 meta l-parametru referenzjarju jkunparametru
 referenzjarju ta' importanza kritika, meta jkun hemm nuqqas ta’ qbil mal-miżura
 meħuda skont l-Artikoli 14, 23, 24 u 31.
 Mingħajr preġudizzju għall-Artikolu 258 TFUE,
 l-AETS tista’ taġixxi f’konformità mas-setgħat mogħtija lilha skont
 l-Artikolu 19 tar-Regolament (UE) Nru 1095/2010. L-AETS tista’ wkoll
 tassisti lill-awtoritajiet kompetenti fl-iżvilupp ta' prassi ta' kooperazzjoni
 konsistenti fuq inizjattiva tagħha stess skont it-tieni subparagrafu
 tal-Artikolu 19(1) ta’ dak ir-Regolament.
 Artikolu 35
 Kooperazzjoni mal-AETS
 1. L-awtoritajiet kompetenti
 jikkooperaw mal-AETS għall-finijiet ta’ dan ir-Regolament, skont ir-Regolament
 (UE) Nru 1095/2010.
 2. L-awtoritajiet kompetenti
 jipprovdu lill-AETS, mingħajr dewmien, l-informazzjoni kollha meħtieġa biex
 twettaq d-dmirijietha, skont l-Artikolu 35 tar-Regolament (UE)
 Nru 1095/2010.
 3. L-AETS tiżviluppa abbozzi ta’
 standards tekniċi ta’ implimentazzjoni sabiex tistabbilixxi l-proċeduri u
 l-forom għall-iskambju ta’ informazzjoni kif imsemmi fil-paragrafu 2.
 L-AETS tissottometti lill-Kummissjoni l-abbozz
 tal-istandards tekniċi ta' implimentazzjoni msemmi fl-ewwel sottoparagrafu sa
 [XXXX].
 Il-Kummissjoni tingħatalha s-setgħa li tadotta
 l-istandards tekniċi ta’ implimentazzjoni msemmija fl-ewwel subparagrafu, skont
 l-Artikolu 15 tar-Regolament 1095/2010.
 Artikolu 36
 Sigriet professjonali
 1. Kwalunkwe informazzjoni
 kunfidenzjali li tasal, tiġi skambjata jew trażmessa skont dan ir-Regolament
 tkun suġġetta għall-kundizzjonijiet tas-sigriet professjonali stabbiliti
 fil-paragrafu 2.
 2. L-obbligu tas-sigriet
 professjonali japplika għall-persuni kollha li jaħdmu jew li ħadmu
 għall-awtorità kompetenti jew għal kwalunkwe awtorità jew impriża tas-suq jew
 persuna fiżika jew ġuridika li l-awtorità kompetenti tkun iddelegat xi setgħat
 għandhom, inklużi l-awdituri u l-esperti kuntratti mill-awtorità kompetenti.
 3. L-informazzjoni koperta
 mis-sigriet professjonali ma tista' tiġi ddivulgata lil ebda persuna jew
 awtorità oħra ħlief permezz tad-dispożizzjonijiet stabbiliti bil-liġi.
 4. L-informazzjoni kollha
 skambjata bejn l-awtoritajiet kompetenti skont dan ir-Regolament li tikkonċerna
 l-operat jew il-kundizzjonijiet operattivi u kwistjonijiet ekonomiċi jew
 personali oħra titqies kunfidenzjali u tkun soġġetta għar-rekwiżiti tas-sigriet
 professjonali, ħlief fejn l-awtorità kompetenti tiddikjara, meta ssir
 il-komunikazzjoni, li din l-informazzjoni tista’ tiġi ddivulgata jew li din
 id-divulgazzjoni hija meħtieġa fi proċedimenti legali.
 TITOLU VII
 ATTI DELEGATI U TA' IMPLIMENTAZZJONI
 Artikolu 37
 Eżerċizzju tad-delega
 1. Is-setgħa ta’ adozzjoni ta’
 atti delegati tkun mogħtija lill-Kummissjoni soġġetta għall-kundizzjonijiet
 stabbiliti f'dan l-Artikolu.
 2. Is-setgħa li tadotta atti
 delegati msemmija fl-Artikoli 3(2), 5(3), 7(3), 9(3), 11(4), 12(3), 16(2),
 u 23(7) tingħata lill-Kummissjoni għal perjodu ta’ żmien indeterminat minn
 [data ta’ dħul fis-seħħ ta’ dan ir-Regolament].
 3. Id-delega ta’ setgħa msemmija
 fl-Artikoli 3(2), 5(3), 7(3), 9(3), 11(4), 12(3), 16(2), u 23(7) tista'
 tkun irrevokata fi kwalunke ħin mill-Parlament Ewropew jew mill-Kunsill.
 Deċiżjoni ta’ revoka ttemm id-delega tas-setgħa speċifikata f’dik id-deċiżjoni.
 Din issir effettiva fil-jum ta’ wara dak tal-pubblikazzjoni tad-deċiżjoni f’Il-Ġurnal
 Uffiċjali tal-Unjoni Ewropea jew f’data aktar tard speċifikata fiha. Ma
 taffettwa l-validità tal-ebda att delegat diġà fis-seħħ.
 4. Malli tadotta att delegat,
 il-Kummissjoni tinnotifikah simultanjament lill-Parlament Ewropew u
 lill-Kunsill.
 5. Att delegat adottat skont
 l-Artikoli 3(2), 5(3), 7(3), 9(3), 11(4), 12(3), 16(2), u 23(7) jidħol
 fis-seħħ biss jekk la l-Parlament Ewropew u lanqas il-Kunsill ma jesprimu
 oġġezzjoni fi żmien xahrejn min-notifika ta' dak l-att lill-Parlament Ewropew u
 lill-Kunsill jew jekk, qabel l-iskadenza ta' dak il-perjodu, kemm il-Parlament
 Ewropew kif ukoll il-Kunsill ikunu infurmaw lill-Kummissjoni li mhumiex se
 joġġezzjonaw. Dak il-perjodu jiġi estiż b’xahrejn bl-inizjattiva tal-Parlament
 Ewropew jew tal-Kunsill.
 Artikolu 38
 Proċedura ta' kumitat
 1. Il-Kummissjoni tkun megħjuna
 mill-Kumitat Ewropew tat-Titoli. Dan il-kumitat ikun kumitat skont it-tifsira
 tar-Regolament (UE) Nru 182/2011.
 2. Meta ssir referenza għal dan
 il-paragrafu, japplika l-Artikolu 5 tar-Regolament (UE) Nru 182/2011,
 wara li kienu kkunsidrati d-dispożizzjonijiet tal-Artikolu 8 tiegħu.
 TITOLU VIII
 Dispożizzjonijiet Tranżizzjonali u Finali
 Artikolu 39
 Dispożizzjonijiet tranżizzjonali
 1. Amministratur li jforni
 parametru referenzjarju fi [id-data tad-dħul fis-seħħ ta’ dan ir-Regolament]
 japplika għal awtorizzazzjoni skont l-Artikolu 23 fi żmien [24 xahar wara
 d-data tal-applikazzjoni].
 2. Amministratur li ssottomessa
 applikazzjoni għal awtorizzazzjoni skont il-paragrafu 1 jistgħu jibqa'
 jipproduċi parametru referenzjarju eżistenti sakemm u sa meta din
 l-awtorizzazzjoni ma tiġix irrifjutata.
 3. Jekk parametru referenzjarju
 eżistenti ma jissodisfax ir-rekwiżiti ta’ dan ir-Regolament, iżda t-tibdil f'dak
 il-parametru referenzjarju biex jikkonforma mar-rekwiżiti ta’ dan ir-Regolament
 iwassal għal avveniment ta' force majeure, jiffrustra jew inkella jikser
 it-termini ta’ kwalunkwe kuntratt finanzjarju jew strument finanzjarju li
 jirreferenzja ma' dak il-parametru referenzjarju japplika l-paragrafu 4
 ta' dan l-Artikolu.
 4. L-użu ta’ parametru
 referenzjarju jkun permess mill-awtorità kompetenti rilevanti tal-Istat Membru
 fejn ikun jinsab l-amministratur sa dak iż-żmien li matul il-parametru
 referenzjarju jirreferenzja strumenti finanzjarji u kuntratti finanzjarji
 b’valur ta’ mhux aktar minn 5 % tal-valur tal-istrumenti finanzjarji u
 l-kuntratti finanzjarji li kienu jirreferenzjaw ma' dan il-parametru
 referenzjarju meta daħal fis-seħħ dan ir-Regolament. L-ebda strument
 finanzjarju jew kuntratt finanzjarju ma għandu jirreferenzja ma' parametru
 referenzjarju bħal dan wara d-dħul fis-seħħ ta’ dan ir-Regolament.
 Artikolu 40
 Analiżi
 Sal-1 ta' Lulju 2018,
 il-Kummissjoni tanalizza u tirrapporta għand il-Parlament Ewropew u
 lill-Kunsill dwar dan ir-Regolament u partikolarment:
 (a)
 il-funzjonament u l-effikaċja tar-reġim
 tal-parametri referenzjarji ta' importanza kritika u l-parteċipazzjoni
 obbligatorja skont l-Artikoli 13 u 14 u d-definizzjoni ta’ parametru
 referenzjarju ta' importanza kritika fl-Artikolu 3;
 (b)
 l-effettività tar-reġim superviżorju
 fit-Titolu VI u tal-kulleġġi skont l-Artikolu 34, u l-adegwatezza
 tas-superviżjoni ta’ ċerti parametri referenzjarji minn korp tal-Unjoni; u
 (c)
 l-valur tar-rekwiżit tal-adegwatezza skont
 l-Artikolu 18.
 Artikolu 41
 Dħul fis-seħħ
 Dan ir-Regolament jidħol fis-seħħ l-għada tal-jum
 tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
 Huwa japplika minn [12-il xahar wara d-dħul
 fis-seħħ].
 Madankollu, l-Artikolu 13(1) u 34 japplikaw
 minn [sitt (6) xhur wara d-dħul fis-seħħ].
 Dan ir-Regolament jorbot fl-intier
 tiegħu u huwa direttament applikabbli fl-Istati Membri kollha.
 Magħmul fi Brussell,
 Għall-Parlament Ewropew Għall-Kunsill
 Il-President Il-President
 ANNESS I
 Taqsima A Rekwiżiti ta’ Governanza u Kontroll
 biex tiġi żgurata l-konformità mal-Artikolu 5(1)
 I. Rekwiżiti tal-governanza u l-kunflitti
 ta’ interess li jiżguraw il-konformità mal-Artikolu 5(1)(a)
 1. Il-forniment ta’ parametru
 referenzjarju jkun operattivament u funzjonalment separata minn kwalunkwe parti
 tal-operat tal-amministratur li tista' toħloq kunflitt ta’ interess reali jew
 potenzjali. Jekk dawn il-kunflitti ma jistgħux ikunu mmaniġġati, l-operatur
 tal-parametru referenzjarju jwaqqaf kwalunkwe attività jew relazzjoni li toħloq
 dawn il-kunflitti jew jieqaf jipproduċi l-parametru referenzjarju.
 2. L-amministratur jippubblika,
 jew jiddivulga l-kunflitti potenzjali jew eżistenti kollha ta' interess
 għall-kontributuri u l-utenti tal-parametru referenzjarju u għall-awtorità
 kompetenti rilevanti, inklużi kunflitti ta’ interess li jirriżultaw mis-sjieda
 jew il-kontroll tal-amministratur.
 3. L-amministratur jistabbilixxi
 politiki u proċeduri adegwati għall-identifikazzjoni, id-divulgazzjoni,
 l-immaniġġar jew il-mitigazzjoni u l-evitar ta’ kunflitti ta’ interess sabiex
 tiġi protetta l-integrità u l-indipendenza tad-determinazzjonijiet
 tal-parametru referenzjarju. Dawn għandhom jiġu rieżaminati u aġġornati
 regolarment. Il-politiki u l-proċeduri għandhom iqisu u jindirizzaw il-livell
 ta’ kunflitti ta’ interess, il-grad ta’ diskrezzjoni eżerċitat fil-proċess
 tal-parametru referenzjarju u r-riskji li l-parametru referenzjarju joħloq, u
 jiżguraw:
 (a)
 il-kunfidenzjalità ta’ informazzjoni kontribwita
 lill-amministratur, jew prodotta minnu, soġġetta għall-obbligi
 tad-divulgazzjoni u t-trasparenza skont dan ir-Regolament; u
 (b)
 speċifikament li jimmitigaw il-kunflitti minħabba
 sjieda jew kontroll tal-amministratur, jew minħabba interessi oħra tal-grupp
 tiegħu jew bħala riżultat ta’ persuni oħra li jistgħu jeżerċitaw influwenza jew
 kontroll fuq l-amministratur f’dak li għandu x’jaqsam mal-istipular
 tal-parametru referenzjarju.
 4. L-amministratur jiżgura li
 l-impjegati, kif ukoll kwalunkwe persuna fiżika oħra li s-servizzi tagħha
 jitqiegħdu għad-dispożizzjoni jew taħt il-kontroll tiegħu u li huma direttament
 involuti fl-għoti ta’ parametru referenzjarju:
 (a)
 ikollhom il-ħiliet, l-għarfien u l-esperjenza
 neċessarji biex iwettqu d-dmirijiet assenjati u li jkunu soġġetti għal
 immaniġġar u superviżjoni effettivi;
 (b)
 ma jkunux soġġetti għal influwenza jew kunflitti
 ta’ interess mhux dovuti u li l-kumpens u l-evalwazzjoni tal-prestazzjoni ta’
 dawn il-persuni ma joħolqux kunflitti ta’ interess jew b’mod ieħor jaffettwaw
 l-integrità tal-proċess tal-parametru referenzjarju;
 (c)
 l-interessi u l-konnessjonijiet kummerċjali tagħhom
 ma għandhomx jikkompromettu l-funzjonijiet tal-amministratur;
 (d)
 ikunu pprojbiti milli jikkontribwixxu
 għad-determinazzjoni ta' parametru referenzjarju permezz ta’ involviment
 f'offerti ta' prezz jew f'offerti ta' akkwist u tranżazzjonijiet fuq bażi
 personali jew f’isem parteċipanti tas-suq; u
 (e)
 jkunu soġġetti għal proċeduri effettivi li
 jikkontrollaw l-iskambju ta’ informazzjoni ma’ impjegati oħra, kif ukoll ma'
 kwalunkwe persuna oħra involuta f’attivitajiet li jistgħu joħolqu riskju ta’
 kunflitti ta’ interess jew fejn dik l-informazzjoni tista’ taffettwa
 l-parametru referenzjarju.
 5. L-amministratur jistabbilixxi
 proċeduri ta’ kontroll intern speċifiċi biex jiżguraw l-integrità u
 l-kredibbiltà tal-impjegat jew il-persuna li tiddetermina parametru
 referenzjarju, inklużi mill-inqas l-iffirmar mill-maniġment qabel it-tixrid
 tal-parametru referenzjarju.
 6. Il-punti 7 u 8 ta’ din
 it-taqsima japplikaw meta d-dejta tal-input tiġi kkontribwita minn funzjoni ta'
 uffiċċju ta' kuntatt, li tfisser kwalunkwe dipartiment, diviżjoni, grupp, jew
 persunal tal-kontributuri jew ta' kwalunkwe mill-affiljati tiegħu li jwettaq
 kwalunkwe tranżazzjoni ta' prezzar, bejgħ, kummerċjalizzazzjoni, reklamar,
 solleċitazzjoni, strutturar, jew attivitajiet ta' senserija.
 7. Meta l-Amministraturi
 jirċievu dejta tal-input mingħand impjegati b'funzjoni ta' uffiċċju ta'
 kuntatt, l-Amministratur jikseb dejta minn sorsi oħra li tista' tikkonferma dik
 id-dejta tal-input.
 8. L-Amministratur ma għandux
 jaċċetta dejta tal-input minn funzjonijiet ta' uffiċċju ta' kuntatt sakemm ma
 jkunx hemm sorveljanza interna adegwata u proċeduri ta’ verifika għad-dejta
 mill-funzjoni tal-uffiċċju ta' kuntatt li jissodisfaw ir-rekwiżiti li ġejjin:
 (a)
 Ikun hemm validazzjoni tal-input qabel jintuża
 fid-determinazzjoni ta' parametru referenzjarju inkluż proċeduri għal
 rieżaminazzjonijiet multipli minn persunal superjuri biex jiċċekkjaw l-input u
 proċeduri interni ta' ffirmar mill-maniġment għas-sottomissjoni tal-input;
 (b)
 Ikun hemm separazzjoni fiżika bejn l-impjegati
 fil-funzjoni tal-uffiċċju ta' kuntatt u l-linji ta’ rappurtar;
 (c)
 Tingħata konsiderazzjoni sħiħa lill-miżuri
 tal-immaniġġar tal-kunflitti biex jiġu identifikati, iddivulgati, immaniġġati,
 mitigati u evitati inċentivi eżistenti jew potenzjali biex id-dejta tal-input
 tiġi mmanipulata jew influwenzata b’xi mod ieħor, inkluż permezz ta’ politiki
 ta’ rimunerazzjoni u kunflitti ta’ interess bejn l-attivitajiet
 tal-kontribuzzjoni tad-dejta tal-input u kwalunkwe operat ieħor tal-Kontributur
 jew ta’ kwalunkwe mill-affiljati tiegħu jew kwalunkwe mill-klijenti jew
 konsumaturi rispettivi tagħhom.
 II. Rekwiżiti ta' sorveljanza biex tiġi
 żgurata l-konformità mal-Artikolu 5(1)(b)
 9. L-amministratur jistabbilixxi
 u jżomm funzjoni ta’ superviżjoni permanenti effikaċi li topera
 indipendentement u li jkollha xi wħud mir-responsabbiltajiet li ġejjin, li jiġu
 addattati għall-kumplessità, l-użu u l-vulnerabbiltà tal-parametru
 referenzjarju:
 (a)
 rieżami tad-definizzjoni u l-metodoloġija
 tal-parametru referenzjarju;
 (b)
 sorveljanza ta' kwalunkwe bidla fil-metodoloġija
 tal-parametru referenzjarju u l-awtorizzazzjoni lill-amministratur biex iwettaq
 konsultazzjoni dwar dawn il-bidliet;
 (c)
 sorveljanza tal-qafas tal-kontroll
 tal-amministratur u tal-kodiċi ta’ kondotta u tal-immaniġġar u tal-operat
 tal-parametru referenzjarju;
 (d)
 rieżami u approvazzjoni tal-proċeduri għall-waqfien
 tal-parametru referenzjarju, inkluża kwalunkwe konsultazzjoni dwar il-waqfien;
 (e)
 sorveljanza ta' kwalunkwe parti terza involuta
 fil-forniment tal-parametru referenzjarju, inklużi l-aġenti tal-kalkolu jew
 tat-tixrid;
 (f)
 valutazzjoni tal-awditi jew ir-rieżamijiet interni
 u esterni, u l-monitoraġġ tal-implimentazzjoni tal-azzjonijiet identifikati;
 (g)
 monitoraġġ tad-dejta tal-input u tal-kontributuri u
 tal-azzjonijiet tal-amministratur fil-kontestazzjoni jew il-validazzjoni
 tal-kontribuzzjonijiet tad-dejta tal-input;
 (h)
 teħid ta' miżuri effettivi fir-rigward ta’
 kwalunkwe ksur tal-kodiċi ta’ kondotta; u
 (i)
 rappurtar lill-awtoritajiet kompetenti rilevanti
 dwar kwalunkwe imġiba ħażina mill-kontributuri jew l-amministraturi li
 l-funzjoni ta' sorveljanza ssir taf biha, u ta' kwalunkwe dejta tal-input
 anomali jew suspettuża.
 10. Il-funzjoni ta’ sorveljanza
 tkun waħda minn dawn li ġejjin:
 (a)
 meta l-amministratur ikun proprjetà ta’ jew
 kontrollat minn kontributuri jew utenti, bord jew kumitat separat, li
 l-kompożizzjoni tiegħu tiżgura l-indipendenza tiegħu u n-nuqqas ta’ kunflitti
 ta’ interess. Meta l-amministratur ikun proprjetà ta’ jew kontrollat minn kontributuri,
 il-maġġoranza tal-kumitat ma għandhiex tkun kontributuri. Meta l-amministratur
 ikun proprjetà ta’ jew kontrollat minn utenti, il-maġġoranza tal-kumitat ma
 għandhiex tkun utenti.
 (b)
 meta l-amministratur ma jkunx proprjetà ta’ jew
 kontrollat mill-kontributuri jew l-utenti tiegħu, bord jew kumitat intern.
 Il-membri tal-bord jew tal-kumitat intern ma jridu jkunu involuti fil-forniment
 tal-ebda parametru referenzjarju li jissorveljaw;
 (c)
 meta l-amministratur jista’ juri li fid-dawl
 tan-natura, l-iskala u l-kumplessità tal-forniment tiegħu tal-parametru
 referenzjarju, u r-riskju u l-impatt tal-parametru referenzjarju, ir-rekwiżiti
 taħt il-punti a u b ma jkunux proporzjonati, persuna fiżika tista' tipprovdi
 l-funzjoni ta’ uffiċjal ta’ sorveljanza. L-uffiċjal tas-sorveljanza ma jridx
 ikun involut fil-forniment ta’ kwalunkwe parametru referenzjarju li
 jissorvelja;
 11. Il-funzjoni ta’ sorveljanza
 tista' teżerċita sorveljanza fuq aktar minn parametru referenzjarju wieħed
 fornut minn amministratur sakemm xorta waħda tikkonforma mar-rekwiżiti l-oħra
 ta’ din it-taqsima.
 III. Rekwiżiti ta' kontroll biex tiġi
 żgurata l-konformità mal-Artikolu 5(1)(c)
 12. L-amministratur jiżgura li
 jkun hemm qafas ta' kontroll xieraq għall-forniment tal-parametru
 referenzjarju. Il-qafas ta’ kontroll għandu jkun proporzjonat mal-livell ta’
 kunflitti identifikati, il-grad ta’ diskrezzjoni fil-proċess tal-parametru
 referenzjarju u n-natura tad-dejta tal-input tal-parametru referenzjarju, u
 jinkludi:
 (a)
 l-immaniġġar tar-riskju operattiv;
 (b)
 il-kontinwità adegwata u effettiva tal-operat u
 pjanijiet ta’ rkupru minn diżastri.
 13. Meta d-dejta tal-input ma
 tkunx dejta ta' tranżazzjoni, l-amministratur:
 (a)
 jistabbilixxi miżuri biex jiżgura li l-kontributuri
 jikkonformaw mal-kodiċi ta’ kondotta u l-istandards applikabbli għad-dejta
 tal-input;
 (b)
 jistabbilixxi miżuri għall-monitoraġġ tad-dejta
 tal-input, inkluż il-monitoraġġ tad-dejta tal-input qabel il-pubblikazzjoni
 tal-parametru referenzjarju u l-validazzjoni tad-dejta tal-input wara
 l-pubblikazzjoni biex jiġu identifikati żbalji u anomaliji.
 14. Il-qafas ta’ kontroll ikun
 dokumentat, rieżaminat u aġġornat kif xieraq u, wara talba jitqiegħed
 għad-dispożizzjoni tal-utenti u l-awtorità kompetenti rilevanti.
 IV. Rekwiżiti tal-kontabbiltà biex tiġi
 żgurata l-konformità mal-Artikolu 5(1)(d)
 15. L-amministratur jaħtar
 funzjoni interna, bil-kapaċità meħtieġa biex tirrieżamina u tirrapporta dwar
 il-konformità tal-amministratur mal-metodoloġija tal-parametru referenzjarju u
 ma' dan ir-Regolament.
 16. Għall-parametri referenzjarji
 ta' importanza kritika, l-amministratur jaħtar awditur estern indipendenti biex
 janalizza u jirraporta dwar kemm l-amministratur qed isegwi l-metodoloġija
 tal-parametru referenzjarju u dan ir-Regolament jekk id-daqs u l-kumplessità
 l-operati tal-amministratur tal-parametru referenzjarju joħolqu riskju
 sinifikanti għall-istabbiltà finanzjarja.
 17. B'talba mill-awtorità
 kompetenti rilevanti jew minn kwalunkwe utent ta’ parametru referenzjarju
 l-amministratur jipprovdi jew jippubblika dettalji tar-rieżamijiet
 fil-paragrafu 15 jew l-awditi skont il-paragrafu 16.
 18. L-amministratur iżomm reġistri
 ta’:
 (a)
 id-dejta tal-input kollha;
 (b)
 l-użu ta’ dan id-dejta tal-input biex jiddetermina
 l-parametru referenzjarju u l-metodoloġija użata;
 (c)
 kwalunkwe eżerċizzju ta’ ġudizzju jew diskrezzjoni
 mill-amministratur fid-determinazzjoni tal-parametru referenzjarju, inkluża
 ġustifikazzjoni sħiħa għall-ġudizzju jew id-diskrezzjoni, reġistri tat-twarrib
 ta’ kwalunkwe dejta tal-input, b’mod partikolari jekk kienet konformi
 mar-rekwiżiti tal-metodoloġija tal-parametru referenzjarju, u r-raġunijiet
 għalfejn twarrbet;
 (d)
 min issottometta d-dejta u l-persuni fiżiċi
 impjegati mill-amministraturi għad-determinazzjoni tal-parametri referenzjarji;
 (e)
 id-dokumenti kollha dwar kwalunkwe ilment, inklużi
 dawk sottomessi mill-ilmentatur kif ukoll ir-reġistri tal-amministratur; u
 (f)
 r-reġisrti tal-konverżazzjonijiet telefoniċi jew
 ta’ komunikazzjonijiet elettroniċi bejn kwalunkwe persuna impjegata
 mill-amministratur u l-kontributuri fir-rigward tal-parametru referenzjarju.
 19. L-amministratur iżomm
 ir-reġistri stipulati fil-punt 1 għal mill-inqas ħames snin f’tali forma
 li jkunu jistgħu jiġu rreplikati u jinftehmu l-kalkoli tal-parametru
 referenzjarju u li tippermetti awditu jew evalwazzjoni tad-dejta tal-input,
 tal-kalkoli, il-ġudizzji u d-diskrezzjoni. Ir-reġistri tal-konverżazzjonijiet
 telefoniċi jew komunikazzjonijiet elettroniċi reġistrati skont
 il-punt 18(f) jiġu pprovduti lill-persuni involuti fil-konverżazzjoni jew
 il-komunikazzjoni wara talba għal dan u jinżammu għal perjodu ta’ tliet snin.
 20. L-amministratur jistabbilixxi
 u jippubblika proċeduri għall-komunikazzjoni, l-immaniġġar u r-riżoluzzjoni
 f'waqtha tal-ilmenti relatati mal-parametru referenzjarju minn persuna, jew
 persuni, li jkunu indipendenti minn kwalunkwe persuna marbuta mal-ilment.
 Taqsima B Rekwiżiti ta' esternalizzazzjoni
 biex tiġi żgurata l-konformità mal-Artikolu 6
 1. Meta ssir esternalizzazzjoni,
 amministratur jiżgura li jiġu ssodisfati l-kundizzjonijiet li ġejjin:
 (a)
 il-fornitur tas-servizz ikollu l-ħila, il-kapaċità
 u kwalunkwe awtorizzazzjoni meħtieġa bil-liġi biex iwettaq il-funzjonijiet,
 is-servizzi jew l-attivitajiet esternalizzati b’mod kredibbli u professjonali;
 (b)
 amministratur jieħu azzjoni xierqa jekk ikun jidher
 li l-fornitur tas-servizz jista’ ma jkunx qiegħed iwettaq il-funzjonijiet b’mod
 effettiv u f'konformità ma’ liġijiet applikabbli u rekwiżiti regolatorji;
 (c)
 l-amministratur iżomm l-għarfien espert meħtieġ
 biex iwettaq effikaċement superviżjoni tal-funzjonijiet esternalizzati u
 jimmaniġġa r-riskji assoċjati mal-esternalizzazzjoni;
 (d)
 il-fornitur tas-servizz jiddivulga
 mal-amministratur kwalunkwe żvilupp li jista’ jkollu impatt materjali fuq
 il-kapaċità tiegħu li jwettaq il-funzjonijiet esternalizzati b’mod effettiv u
 f'konformità mal-liġijiet applikabbli u mar-rekwiżiti regolatorji;
 (e)
 il-fornitur tas-servizz jikkoopera mal-awtorità
 kompetenti rilevanti b’rabta mal-attivitajiet esternalizzati, u l-amministratur
 u l-awtorità kompetenti rilevanti jkollhom aċċess effettiv għad-dejta relatata
 mal-attivitajiet esternalizzati, kif ukoll għas-siti tal-operat tal-fornitur
 tas-servizz, u l-awtorità kompetenti rilevanti tkun tista' teżerċita dawn
 id-drittijiet ta’ aċċess;
 (f)
 l-amministratur ikun jista' jtemm l-arranġamenti
 meta meħtieġ.
 Taqsima C Rekwiżiti tad-Dejta u
 l-Metodoloġija biex tiġi żgurata konformità mal-Artikolu 7(1)
 I. Rekwiżiti ta' dejta suffiċjenti u
 preċiża u r-rappreżentattività tal-kontributuri biex tiġi żgurata l-konformità
 mal-Artikolu 7(1)(a) u (b)
 1. L-amministratur jiżgura li
 l-kontrolli fir-rigward tad-dejta tal-input jinkludu:
 (a)
 kriterji li jiddefinixxu min jista' jissottometti
 dejta tal-input lill-amministratur u proċess għall-għażla tal-kontributuri;
 (b)
 proċess għall-evalwazzjoni tad-dejta tal-input
 tal-kontributur, u biex il-kontributur jitwaqqaf milli jipprovdi aktar dejta
 tal-input, jew jiġu applikati sanzjonijiet oħra għan-nuqqas ta' konformità
 kontra l-kontributur, fejn xieraq; u
 (c)
 proċess għall-validazzjoni tad-dejta tal-input,
 inkluż permezz ta' indikaturi jew dejta oħra, sabiex tiġi żgurata l-integrità u
 l-preċiżjoni tagħha.
 II. Rekwiżiti għal metodoloġija robusta u
 kredibbli biex tiġi żgurata l-konformità mal-Artikolu 7(1)(d)
 2. Meta jiżviluppa
 l-metodoloġija tal-parametru referenzjarju l-amministratur tal-parametru
 referenzjarju,
 (a)
 iqis il-fatturi inklużi d-daqs u likwidità normali
 tas-suq, it-trasparenza tat-tranżazzjonijiet u l-pożizzjonijiet
 tal-parteċipanti tas-suq, il-konċentrazzjoni tas-suq, id-dinamika tas-suq, u
 l-adegwatezza ta’ kwalunkwe kampjun biex jirrappreżenta r-realtà ekonomika li
 l-parametru referenzjarju hu maħsub biex ikejjel;
 (b)
 jiddetermina x’jikkostitwixxi suq attiv
 għall-finijiet ta’ dak il-parametru referenzjarju; u
 (c)
 jistabbilixxu l-prijorità mogħtija lil tipi
 differenti ta’ dejta tal-input.
 3. L-amministratur juża
 metodoloġiji tal-parametri referenzjarji li:
 (a)
 ikunu rigorużi, kontinwi u li jistgħu jiġu
 vvalidati, fosthom bil-back-testing; u
 (b)
 jkunu reżiljenti u jiżguraw illi l-parametru
 referenzjarju jista’ jiġi kkalkulat fl-iktar sett wiesa' ta’ ċirkostanzi
 possibbli.
 4. L-amministratur ikollu
 fis-seħħ arranġamenti pubblikati ċari li jidentifikaw dawk iċ-ċirkostanzi fejn
 il-kwantità jew il-kwalità tad-dejta tal-input taqa’ fl-istandards meħtieġa
 mill-metodoloġija biex jiġi ddeterminat il-parametru referenzjarju b’mod preċiż
 u kredibbli, u li jiddeskrivi jekk u kif se jiġi kkalkolat il-parametru
 referenzjarju f’ċirkustanzi bħal dawn.
 III. Rekwiżiti ta' trasparenza biex tiġi
 żgurata l-konformità mal-Artikolu 7(1)(e)
 5. L-amministratur jispeċifika
 kif se jsiru konsultazzjonijiet dwar bidliet fil-metodoloġija. L-amministratur
 jippubblika l-proċeduri u r-raġunijiet għal kwalunkwe proposta ta' bidla
 materjali fil-metodoloġija tiegħu, inkluża definizzjoni ta’ x’jikkostitwixxi
 bidla materjali u meta se jinnotifika lil utenti b'xi bidliet. Dawn
 il-proċeduri:
 (a)
 jipprovdu avviż bil-quddiem, b’perjodu ta’ żmien
 ċar, li jagħti l-opportunità biex jiġi analizzat l-impatt ta’ tali tibdil
 propost u jsiru kummenti dwaru; u
 (b)
 jipprevedu kummenti, u tweġiba mingħand
 l-amministratur għal dawk il-kummenti, u li għandhom isiru disponibbli wara
 kull konsultazzjoni, ħlief fejn tkun intalbet il-kunfidenzjalità.
 Taqsima D Rekwiżiti tal-Kodiċi tal-Kondotta
 biex tiġi żgurata l-konformità mal-Artikolu 9
 1. Il-kodiċi ta’ kondotta miktub
 skont l-Artikolu 9 jinkludi mill-inqas l-elementi li ġejjin:
 (a)
 ir-rekwiżiti meħtieġa biex jiġi żgurat li d-dejta
 tal-input tingħata skont l-Artikoli 7 u 8; min jista' jikkontribwixxi
 dejta tal-input lill-amministratur u l-proċeduri biex tiġi evalwata l-identità
 ta’ kontributur u ta' kwalunkwe sottomittenti u l-awtorizzazzjoni ta’ kwalunkwe
 sottomittenti;
 (b)
 politiki li jiżguraw li l-kontributuri jipprovdu
 d-dejta tal-input rilevanti kollha; u
 (c)
 is-sistemi u l-kontrolli li l-kontributur hu
 meħtieġ jistabbilixxi, inklużi:
 –
 proċeduri għas-sottomissjoni tad-dejta tal-input,
 inklużi r-rekwiżiti għall-kontributur li jispeċifika jekk id-dejta tal-input
 hijiex dejta tat-tranżazzjonijiet u jekk id-dejta tal-input hijiex konformi
 mar-rekwiżiti tal-amministratur;
 –
 politiki dwar l-użu tad-diskrezzjoni fil-forniment
 tad-dejta tal-input;
 –
 kwalunkwe rekwiżit għall-validazzjoni tad-dejta
 tal-input qabel ma tingħata lill-amministratur;
 –
 politiki taż-żamma ta' rekords;
 –
 rekwiżiti ta’ rappurtar ta' dejta tal-input
 suspettuża;
 –
 rekwiżiti tal-immaniġġar tal-kunflitti
 2. L-amministratur jiżgura li
 l-kodiċi ta’ kondotta jikkonforma ma’ dan ir-Regolament.
 Taqsima E Rekwiżiti tal-governanza u l-kontroll tal-kontributuri applikati fuq il-kontributuri taħt
 superviżjoni biex tiġi żgurata l-konformità mal-Artikolu 11
 1. Kontributur taħt superviżjoni
 kollu sistemi u kontrolli effettivi li jiżguraw l-integrità u l-kredibbiltà
 tal-kontribuzzjonijiet kollha tad-dejta tal-input lill-amministratur, inklużi:
 (a)
 kontrolli dwar min jista' jissottometti dejta
 tal-input lill-amministratur, inkluż, fejn proporzjonat, proċess ta' ffirmar
 minn persuna fiżika superjuri għas-sottomettenti;
 (b)
 taħriġ xieraq għas-sottomittenti, li jkopru
 mill-inqas dan ir-Regolament u [ir-Regolament dwar l-Abbuż tas-Suq];
 (c)
 miżuri tal-immaniġġar tal-kunflitt, inkluża
 separazzjoni fiżika tal-impjegati fejn xieraq u kunsiderazzjoni dwar kif
 jitneħħew inċentivi li jinħolqu mill-politiki tar-rimunerazzjoni biex jiġi
 mmanipulat kwalunkwe parametru referenzjarju;
 (d)
 iż-żamma tar-reġistri tal-komunikazzjonijiet
 fir-rigward tal-forniment tad-dejta tal-input għal perjodu xieraq ta’ żmien.
 2. Meta d-dejta tal-input ma
 tkunx dejta ta’ tranżazzjonijiet, il-kontributuri taħt superviżjoni
 jistabbilixxu, flimkien mas-sistemi u l-kontrolli msemmija fil-punt (1),
 politiki li jiggwidaw kwalunkwe użu ta’ ġudizzju jew eżerċizzju ta'
 diskrezzjoni u ż-żamma ta' reġistri tar-raġunijiet għal kwalunkwe tali ġudizzju
 jew diskrezzjoni, u fejn proporzjonat iqisu n-natura tal-parametru
 referenzjarju u tad-dejta tal-input.
 Taqsima F Rekwiżiti tad-dikjarazzjoni ta'
 parametru referenzjarju biex tiġi żgurata l-konformità mal-Artikolu 15
 Mill-anqas id-dikjarazzjoni tal-parametru
 referenzjarju tinkludi:
 (a)
 id-definizzjonijiet tat-termini ewlenin kollha
 marbuta mal-parametru referenzjarju;
 (b)
 kif ġew adottati l-metodoloġija u l-proċeduri
 għar-rieżami u l-approvazzjoni tal-metodoloġija;
 (c)
 il-kriterji u l-proċeduri użati
 għad-determinazzjoni tal-parametru referenzjarju, inkluża deskrizzjoni
 tad-dejta tal-input, il-prijorità mogħtija għal tipi differenti ta’ dejta
 tal-input, l-użu ta’ kwalunkwe mudell jew metodu ta’ estrapolazzjoni u
 kwalunkwe proċedura għall-ibbilanċjar mill-ġdid tal-komponenti tal-indiċi
 tal-parametru referenzjarju;
 (d)
 il-kontrolli u r-regoli li jirregolaw kwalunkwe
 eżerċizzju ta’ diskrezzjoni jew ġudizzju mill-amministratur jew minn kwalunkwe
 kontributur, biex tiġi żgurata l-konsistenza fl-użu ta’ din id-diskrezzjoni jew
 il-ġudizzju;
 (e)
 il-proċeduri li jirregolaw id-determinazzjoni
 tal-parametru referenzjarju f’perjodi ta’ stress, jew f'perjodi meta s-sorsi
 tad-dejta tat-tranżazzjonijiet ma jkunu insuffiċjenti, mhux preċiżi jew mhux
 kredibbli u l-limitazzjonijiet potenzjali tal-parametru referenzjarju f’perjodi
 bħal dawn; u
 (f)
 il-proċeduri biex jiġu indirizzati żbalji fid-dejta
 tal-input, jew id-determinazzjoni tal-parametru referenzjarju, inkluż meta tkun
 meħtieġa determinazzjoni mill-ġdid tal-parametru referenzjarju.
 ANNESS II
 Parametri referenzjarji tar-Rati tal-Imgħax
 1. Dan l-Anness japplika
 għall-parametri referenzjarji tar-rati tal-imgħax interbankarji.
 2. Ir-rekwiżiti li ġejjin
 japplikaw flimkien jew b’sostituzzjoni għal dawk stipulati fl-Anness I.
 Dejta Preċiża u Suffiċjenti
 3. Il-punti 4 u 5 japplikaw
 għall-parametri referenzjarji tar-rata tal-imgħax interbankarja meta d-dejta
 tal-input tkun stimi jew kwotazzjonijiet.
 4. Id-dejta tat-tranżazzjonijiet
 għall-finijiet tal-Artikolu 7(1)(a) tkun:
 (a)
 it-tranżazzjonijiet tal-kontributur li
 jikkorrispondu mar-rekwiżiti tad-dejta tal-input fil-kodiċi ta’ kondotta fi:
 –
 is-suq tad-depożiti interbankarji mhux garantiti;
 –
 swieq tad-depożiti mhux garantiti oħrajn, inklużi
 ċertifikati ta’ depożiti u karti kummerċjali; u
 –
 swaps tal-indiċi mil-lum għall-għada ta' swieq
 relatati oħra, ftehimiet ta’ riakkwist, forwards tal-kambju, futures tar-rati
 tal-imgħax u opzjonijiet u operazzjonijiet tal-bank ċentrali.
 (b)
 L-osservazzjonijiet tal-kontributur dwar
 tranżazzjonijiet ta’ partijiet terzi fit-tranżazzjonijiet deskritti
 fil-paragrafu 2(a).
 5. Fin-nuqqas ta’ dejta
 tat-tranżazzjonijiet suffiċjenti fil-paragrafu 1, f’konformità
 mal-Artikolu 7(1)(a), biex tiġi ddeterminata d-dejta tal-input jistgħu
 jintużaw kwotazzjonijiet minn partijiet terzi għal kontributuri fl-istess swieq
 u ġudizzju espert. Id-dejta tal-input tista’ wkoll tiġi aġġustata biex ikun
 żgurat li d-dejta tal-input tkun rappreżentattiva tas-suq interbankarju u
 konsistenti miegħu. B’mod partikolari, id-dejta tal-input fil-paragrafu 1
 tista' tiġi aġġustata bl-applikazzjoni tal-kriterji li ġejjin:
 (a)
 kemm it-tranżazzjonijiet kienu qrib iż-żmien
 tal-għoti tad-dejta tal-input u l-impatt ta’ kwalunkwe avveniment fis-suq bejn
 meta saru t-tranżazzjonijiet u meta ngħatat id-dejta tal-input;
 (b)
 interpolazzjoni jew l-estrapolazzjoni minn dejta
 tat-tranżazzjonijiet; u
 (c)
 aġġustamenti biex jirriflettu bidliet
 fil-pożizzjonijiet tal-kreditu tal-kontributuri u ta' parteċipanti oħra
 tas-suq.
 Trasparenza tad-Dejta tal-Input
 6. Jekk id-dejta tal-input tkun
 stimi, l-amministratur jippubblika d-dejta tal-input tliet xhur wara li tkun
 ingħatat, inkella d-dejta tal-input tiġi ppubblikata skont l-Artikolu 16.
 Funzjoni ta’ sorveljanza
 7. Il-punti 7, 8 u 9
 tat-Taqsima A tal-Anness I ma għandhomx japplikaw.
 8. L-amministraturi jkollhom
 kumitat indipendenti ta' sorveljanza. Il-kontributuri jkunu minoranza
 tal-membri tal-kumitat ta’ sorveljanza. Id-dettalji tas-sħubija jsiru pubbliċi,
 flimkien ma’ kwalunkwe dikjarazzjoni ta’ kunflitti ta’ interess u l-proċessi
 għall-elezzjoni jew in-nomina tal-membri tal-kumitat ta’ sorveljanza.
 9. Il-kumitat ta’ sorveljanza
 tal-anqas jiltaqa' kull xahrejn u jippubblika minuti trasparenti fil-pront.
 10. Ir-responsabbiltajiet
 tal-funzjoni ta' sorveljanza jinkludu:
 (a)
 rieżami tad-definizzjoni u l-metodoloġija
 tal-parametru referenzjarju;
 (b)
 sorveljanza ta' kwalunkwe bidla fil-metodoloġija
 tal-parametru referenzjarju u l-awtorizzazzjoni lill-amministratur biex iwettaq
 konsultazzjoni dwar dawn il-bidliet;
 (c)
 sorveljanza tal-qafas tal-kontroll
 tal-amministratur u tal-kodiċi ta’ kondotta u tal-immaniġġar u tal-operat
 tal-parametru referenzjarju;
 (d)
 rieżami u approvazzjoni tal-proċeduri għall-waqfien
 tal-parametru referenzjarju, inkluża kwalunkwe konsultazzjoni dwar il-waqfien;
 (e)
 sorveljanza ta' kwalunkwe parti terza involuta
 fil-forniment tal-parametru referenzjarju, bħall-aġenti tal-kalkolu jew
 tat-tixrid;
 (f)
 valutazzjoni tal-awditi jew ir-rieżamijiet interni
 u esterni, u l-monitoraġġ tal-implimentazzjoni tal-azzjonijiet identifikati;
 (g)
 monitoraġġ tad-dejta tal-input u tal-kontributuri u
 tal-azzjonijiet tal-amministratur fil-kontestazzjoni jew il-validazzjoni tal-kontribuzzjonijiet
 tad-dejta tal-input;
 (h)
 l-impożizzjoni ta' sanzjonijiet għal ksur
 tal-kodiċi tal-kondotta fejn xieraq; u
 (i)
 rappurtar lill-awtoritajiet kompetenti rilevanti
 ta' kwalunkwe imġiba ħażina mill-kontributuri jew l-amministraturi li jsiru
 jafu bihom, u ta' kwalunkwe dejta tal-input anomali jew suspettuża.
 Awditjar
 11. Il-punti 15 u 16
 tat-Taqsima A tal-Anness I ma għandhomx japplikaw.
 12. Isir awditu estern
 tal-amministraturi kull sentejn, l-ewwel wieħed sitt xhur wara l-introduzzjoni
 tal-kodiċi ta’ kondotta, u mbagħad kull sentejn. Il-kumitat ta’ sorveljanza
 jista' jeħtieġ awditu estern tad-ditti li jikkontribwixxu jekk ma jkunx
 sodisfat b’xi aspetti tal-kondotta tagħhom.
 Kodiċi ta' Kondotta
 13. Il-kodiċi ta’ kondotta
 jispeċifika fid-dettall il-proċess li bih tiġi pprovduta d-dejta tal-input,
 inkluż, b’żieda mar-rekwiżiti tat-Taqsima D tal-Anness I:
 (a)
 l-użu ta’ dejta tal-input minn tranżazzjonijiet
 interbankarji u tranżazzjonijiet oħra, u swieq relatati li tista' tintuża biex
 tiġi żviluppata valutazzjoni preċiża tal-finanzjament tas-suq interbankarju.
 (b)
 rekwiżit li jinżammu reġistri interni preċiżi
 tat-tranżazzjonijiet kollha fis-suq interbankarju u ta’ swieq oħra rilevanti,
 flimkien ma’ rekwiżit li dawn ir-reġistri jingħataw lill-amministratur
 tal-parametru referenzjarju u lill-kumitat ta’ sorveljanza tiegħu fuq bażi
 regolari u wara talba għal dan;
 (c)
 proċeduri ta’ validazzjoni tal-kontribuzzjonijiet
 tad-dejta tal-input qabel il-pubblikazzjoni u korroborazzjoni
 tal-kontribuzzjonijiet tad-dejta tal-input wara l-pubblikazzjoni.
 (d)
 politiki għat-taħriġ ta’ kwalunkwe sottomettent,
 inkluż liema inputs għandhom jitqiesu meta jiġu ddeterminati
 l-kontribuzzjonijiet tad-dejta tal-input u kif għandu jintuża l-ġudizzju espert
 u jinkludu r-responsabbiltajiet regolatorji tagħhom;
 (e)
 rekwiżit għat-taħriġ tal-operaturi tas-suq li
 jeżegwixxu tranżazzjonijiet f'derivattivi li jirreferenzjaw ma' dawk
 il-parametri referenzjarji, fejn jiġi spjegat fid-detall ir-rwol tagħhom
 fil-proċess tad-determinazzjoni u x'inhu kuntatt inaċċettabbli mas-sottomittenti;
 u
 (f)
 rekwiżit li l-kontributuri kollha jkollhom fis-seħħ
 proċeduri ta’ rappurtar ta' suspetti lill-amministratur tal-parametru
 referenzjarju u lill-kumitat tas-sorveljanza għal analiżi.
 Sistemi u Kontrolli tal-Kontributuri
 14. Ir-rekwiżit li ġej japplika
 għall-kontributuri flimkien mar-rekwiżiti stipulati fit-Taqsima E
 tal-Anness I.
 15. Kull sottomettent ta'
 kontributur u l-maniġers diretti tagħhom jikkonfermaw bil-miktub li qraw
 il-kodiċi ta’ kondotta u li se jikkonformaw miegħu.
 16. Is-sistemi u l-kontrolli ta'
 kontributur jinkludu:
 (a)
 deskrizzjoni tar-responsabbiltajiet f'kull ditta,
 inklużi linji ta’ rappurtar u akkontabbiltà interni, inkluż fejn qegħdin
 is-sottomittenti u l-maniġers u l-ismijiet tal-individwi rilevanti u
 s-supplenti;
 (b)
 proċeduri interni għall-iffirmar
 tal-kontribuzzjonijiet tad-dejta tal-input;
 (c)
 proċeduri dixxiplinari fir-rigward ta’ tentattivi
 ta' manipulazzjoni, jew nuqqas ta' rappurtar, manipulazzjoni reali jew
 tentattiva minn partijiet esterni għall-proċess tal-kontribuzzjoni;
 (d)
 proċeduri effikaċi tal-immaniġġar tal-kunflitti ta’
 interess u kontrolli tal-komunikazzjoni, kemm fi ħdan il-kontributuri u bejn
 il-kontributuri u partijiet terzi oħra, biex tiġi evitata kwalunkwe influwenza
 esterna mhux xierqa fuq dawk responsabbli għas-sottomissjoni tar-rati.
 Is-sottomittenti jaħdmu f’postijiet fiżikament separati minn operaturi tas-suq
 tad-derivattivi tar-rati tal-imgħax;
 (e)
 proċeduri effettivi biex jipprevjenu jew
 jikkontrollaw l-iskambju ta’ informazzjoni bejn persuni involuti f’attivitajiet
 li jinvolvu riskju ta’ kunflitt ta' interess meta l-iskambju ta’ dik
 l-informazzjoni jista’ jaffettwa d-dejta tal-parametru referenzjarju
 kontribwita;
 (f)
 regoli biex tiġi evitata kollużjoni bejn
 il-kontributuri, u bejn il-kontributuri u l-amministraturi tal-parametri
 referenzjarji;
 (g)
 miżuri li jimpedixxu, jew jillimitwa, kwalunkwe
 persuna milli teżerċita influwenza mhux xierqa fuq il-mod ta’ kif persuni
 involuti fl-għoti ta' dejta tal-input iwettqu dawn l-attivitajiet;
 (h)
 it-tneħħija ta’ kwalunkwe rabta diretta bejn
 ir-rimunerazzjoni tal-impjegati involuti fl-għoti tad-dejta tal-input u
 r-rimunerazzjoni ta’, jew id-dħul iġġenerat minn, persuni involuti f’attività
 oħra, fejn jista’ jinħoloq kunflitt ta’ interess marbut ma’ dawk
 l-attivitajiet;
 (i)
 kontrolli biex tiġi identifikata kwalunkwe
 tranżazzjoni b’lura wara l-għoti tad-dejta tal-input.
 17. Il-kontributur iżomm reġistri
 dettaljati ta’:
 (a)
 l-aspetti rilevanti kollha tal-kontribuzzjonijiet
 tad-dejta tal-input;
 (b)
 il-proċess li jirregola d-determinazzjoni tad-dejta
 tal-input u l-iffirmar tad-dejta tal-input;
 (c)
 l-ismijiet tas-sottomittenti u r-responsabbiltajiet
 tagħhom;
 (d)
 kwalunkwe komunikazzjoni bejn is-sottomittenti u
 persuni oħra, inklużi operaturi tas-suq u sensara interni u esterni,
 b’relazzjoni mad-determinazzjoni jew l-kontribuzzjoni tad-dejta tal-input;
 (e)
 kwalunkwe interazzjoni tas-sottomittenti
 mal-amministratur jew ma' kwalunkwe aġent tal-kalkolu;
 (f)
 kwalunkwe mistoqsija dwar id-dejta tal-input u
 r-riżultat ta’ dawn il-mistoqsijiet;
 (g)
 rapporti dwar is-sensittività tal-kotba
 tat-tranżazzjonijiet ta' swaps tar-rata tal-imgħax u kwalunkwe ktieb ieħor ta'
 tranżazzjonijiet ta' derivattivi b’esponiment sinifikanti għall-iffissar
 tar-rati tal-imgħax interbankarji fir-rigward tad-dejta tal-imgħax; u
 (h)
 s-sejbiet ta’ kwalunkwe awditi interni u esterni.
 18. Ir-reġistri jinżammu f’mezz li
 jippermetti li l-ħażna tal-informazzjoni tkun aċċessibbli għal referenza
 fil-futur b’segwenza dokumentata tal-awditjar.
 19. Il-funzjoni tal-konformità
 tal-kontributur tirrapporta kwalunkwe sejba, inklużi tranżazzjonijiet b'lura
 lill-maniġment fuq bażi regolari.
 20. Id-dejta tal-input u
 l-proċeduri jkunu soġġetti għal analiżijiet interni fuq bażi regolari.
 21. Kull sentejn isir awditu
 estern tad-dejta tal-input tal-kontributur, tal-konformità mal-kodiċi ta’
 kondotta u d-dispożizzjonijiet ta’ dan ir-regolament, bl-ewwel wieħed isir sitt
 xhur wara l-introduzzjoni tal-kodiċi ta’ kondotta, u mbagħad kull sentejn.
 ANNESS III
 Parametri referenzjarji tal-Komoditajiet
 Dan l-Anness japplika għal “parametri referenzjarji
 tal-kommoditajiet" li tfisser parametru referenzjarju fejn l-assi
 sottostanti għall-finijiet tal-Artikolu 3(1)(c) ikun kommodità skont
 it-tifsira tal-punt (2) tal-Artikolu 2 tar-Regolament tal-Kummissjoni
 (KE) Nru 1287/2006[28];
 Metodoloġija
 1. Għall-finijiet
 tal-Artikoli 8, 9 u 16, il-metodoloġija u d-deskrizzjoni tal-metodoloġija
 fid-dikjarazzjoni tal-parametru referenzjarju tinkludi l-elementi li ġejjin:
 (a)
 il-kriterji u l-proċeduri kollha li jintużaw biex
 jiġi żviluppat il-parametru referenzjarju, inkluż kif l-amministratur juża
 d-dejta tal-input inkluż il-volum speċifiku, it-tranżazzjonijiet konklużi u
 rapportati, offerti ta' prezz jew offerti ta' akkwist u kwalunkwe informazzjoni
 oħra dwar is-suq fil-valutazzjoni tiegħu u/jew fil-perjodi jew l-intervalli
 tal-valutazzjoni, għaliex tintuża unità speċifika ta' referenza, kif
 l-amministratur jiġbor din id-dejta tal-input, il-linji gwida li jikkontrollaw
 l-eżerċizzju tal-ġudizzju mill-valutaturi u kwalunkwe informazzjoni oħra, bħal
 suppożizzjonijiet, mudelli u/jew estrapolazzjonijiet minn dejta miġbura, li
 jitqiesu biex issir il-valutazzjoni;
 (b)
 il-proċeduri u l-prassi tiegħu li huma maħsuba biex
 jiżguraw konsistenza bejn il-valutaturi tiegħu fl-eżerċizzju tagħhom ta'
 ġudizzju;
 (c)
 l-importanza relattiva li tingħata lil kull
 kriterju użat fil-kalkolu tal-parametru referenzjarju, b’mod partikolari t-tip
 ta’ dejta tas-suq użat, u t-tip ta’ kriterju użat biex jiggwida l-ġudizzju
 sabiex tiġi żgurata l-kwalità u l-integrità tal-kalkolu tal-parametru
 referenzjarju;
 (d)
 kriterji biex jiġi identifikat l-ammont minimu ta’
 dejta tat-tranżazzjonijiet meħtieġ għall-kalkolu ta’ parametru referenzjarju
 partikolari. Jekk dan il-limitu ma jiġix previst, jingħataw ir-raġunijiet
 għaliex mhuwiex stabbilit limitu minimu, inkluż l-istipular tal-proċeduri fejn
 ma jkunx hemm dejta tat-tranżazzjonijiet;
 (e)
 kriterji li jindirizzaw il-perjodi tal-valutazzjoni
 fejn id-dejta sottomessa tkun taħt il-limitu minimu tad-dejta rakkomandat
 tal-metodoloġija jew l-istandards ta’ kwalità mitluba mill-amministratur,
 inkluż kwalunkwe metodu alternattiv ta’ valutazzjoni inklużi mudelli teoretiċi
 ta’ stima;
 (f)
 kriterji għall-puntwalità fil-kontribuzzjonijiet
 tad-dejta tal-input u l-mezzi għal dawn il-kontribuzzjonijiet ta' dejta
 tal-input kemm jekk elettronikament, bit-telefown jew b’mod ieħor;
 (g)
 Kriterji u proċeduri li jindirizzaw il-perjodi
 tal-valutazzjoni fejn kontributur wieħed jew aktar jissottometti dejta tas-suq
 li tikkostitwixxi proporzjon sinifikanti mid-dejta tal-input totali għal dak
 il-parametru referenzjarju. L-amministratur jiddefinixxi wkoll il-kriterji u
 l-proċeduri tiegħu għal dak li jikkostitwixxi proporzjon sinifikanti għal kull
 kalkolu ta' parametru referenzjarju;
 (h)
 kriterji skont liema d-dejta ta’ tranżazzjoni
 tista’ tiġi eskluża mill-kalkolu ta' parametru referenzjarju.
 2. L-amministratur jippubblika:
 (a)
 ir-raġunijiet tal-adozzjoni ta' metodoloġija
 partikulari, inkluż kwalunkwe tekniki ta' aġġustament fil-prezz u
 ġustifikazzjoni għall-perjodu ta' żmien jew intervall li fih huwa aċċetatt li
 d-dejta tal-input tkun indikatur kredibbli tal-valuri fiżiċi tas-suq;
 (b)
 proċedura għal analiżi u approvazzjoni interni ta’
 metodoloġija partikolari, kif ukoll il-frekwenza ta’ din l-analiżi; u
 (c)
 proċedura għal analiżi esterna ta’ metodoloġija
 partikolari, inklużi l-proċeduri biex tinkiseb l-aċċettazzjoni fis-suq
 tal-metodoloġija permezz ta’ konsultazzjoni mal-utenti dwar bidliet importanti
 fil-proċessi tal-kalkolu tagħhom tal-parametru referenzjarju.
 Bidliet fil-Metodoloġija
 3. F’konformità
 mal-Artikolu 7(1)(e), l-amministratur jadotta u jippubblika lill-utenti
 proċeduri espliċiti u r-raġunijiet għal kwalunkwe bidla materjali proposta
 fil-metodoloġija tiegħu. Dawk il-proċeduri jkunu konsistenti mal-għan
 prevalenti li amministratur irid jiżgura l-integrità kontinwa tal-kalkoli
 tal-parametru referenzjarju tiegħu u jimplimenta bidliet għal b'mod korrett
 għas-suq partikolari li miegħu huma marbuta dawn il-bidliet. Dawn il-proċeduri
 jipprevedu:
 (a)
 avviż bil-quddiem f’perjodu ta’ żmien ċar li jagħti
 lill-utenti opportunità biżżejjed biex janalizzaw u jikkummentaw dwar l-impatt
 ta’ dawn il-bidliet proposti, wara li jitqiesu ċ-ċirkustanzi kumplessivi
 tal-kalkolu tal-amministratur;
 (b)
 li l-kummenti tal-utenti, u tweġiba mingħand
 l-amministratur għal dawk il-kummenti, isiru disponibbli għall-utenti kollha
 tas-suq wara kwalunkwe perjodu ta' konsultazzjoni, ħlief jekk il-kummentatur
 ikun talab il-kunfidenzjalità.
 4. L-amministratur jeżamina
 regolarment il-metodoloġiji tiegħu bil-għan li jiġi żgurat li dawn jirriflettu
 b’mod kredibbli s-suq fiżiku li qed jiġi vvalutat u jinkludi proċess biex
 jitqiesu l-opinjonijiet tal-utenti rilevanti.
 Kwalità u Integrità l-Kalkoli tal-Parametru
 Referenzjarju
 5. Skont l-Artikoli 8 u 9,
 l-amministratur:
 (a)
 jispeċifika l-kriterji li jiddefinixxu l-komodità
 fiżika li hija s-suġġett ta’ metodoloġija partikulari;
 (b)
 jagħti prijorità lid-dejta tal-input fl-ordni li
 ġejja, fejn konsistenti mal-metodoloġiji tal-amministraturi:
 (1)
 tranżazzjonijiet konklużi u rappurtati;
 (2)
 offerti ta' prezz u offerti ta' akkwist;
 (3)
 informazzjoni oħra.
 Jekk tranżazzjonijiet konklużi u rappurtati ma
 jingħatawx prijorità, ir-raġunijiet għandhom jiġu spjegati kif jitlob
 il-punt 6(b).
 (c)
 juża biżżejjed miżuri maħsuba biex jużaw dejta
 tas-suq sottomessa u meqjusa fil-kalkolu tal-parametru referenzjarju, li hija in
 bona fide, li jfisser li l-partijiet li ssottomettew id-dejta tas-suq ikunu
 wettqu, jew ikunu lesti jwettqu tranżazzjonijiet li jiġġeneraw tali dejta
 tas-suq u li t-tranżazzjonijiet konklużi kienu eżegwiti b'mod distakkat
 bejniethom u tingħata attenzjoni partikolari għal tranżazzjonijiet bejn
 affiljati;
 (d)
 jistabbilixxu u jużaw proċeduri biex jidentifikaw
 anomali jew dejta dwar tranżazzjonijiet suspettużi u jżommu reġistri ta’
 deċiżjonijiet li tiġi eskluża dejta ta' tranżazzjoni mill-proċess tal-kalkolu tal-parametru
 referenzjarju tal-amministratur;
 (e)
 jinkoraġġixxu lill-kontributuri jissottomettu
 d-dejta tas-suq kollha tagħhom li taqa' taħt il-kriterji tal-amministratur għal
 dak il-kalkolu. L-amministraturi jfittxu, sa fejn ikunu jistgħu u huwa
 raġonevoli, li jiżguraw li d-dejta sottomessa tkun rappreżentattiva
 tat-tranżazzjonijiet konklużi attwali tal-kontributuri; u
 (f)
 jużaw sistema ta’ miżuri xierqa biex jiżguraw li
 l-kontributuri jikkonformaw mal-istandards tal-kwalità tal-amministratur u ma'
 standards ta' integrità għad-dejta tas-suq.
 6. L-amministratur jiddeskrivi u
 jippubblika ma' kull kalkolu, sal-punt possibbli mingħajr ma jikkomprometti
 l-pubblikazzjoni dovuta tal-parametru referenzjarju:
 (a)
 spjegazzjoni qasira, biżżejjed biex tiffaċilita
 l-fehim tal-abbonat jew tal-awtorità kompetenti tal-parametru referenzjarju kif
 ġie żviluppat il-kalkolu, fosthom, bħala minimu, id-daqs u l-likwidità tas-suq
 fiżiku li qed jiġi vvalutat (bħall-għadd u l-volum tat-tranżazzjonijiet
 sottomessi), il-firxa u l-volum medju u l-firxa u l-medja tal-prezz, u
 l-perċentwali indikattivi ta’ kull tip ta’ dejta tas-suq li tqis fil-kalkolu;
 termini li jirreferu għall-metodoloġija tal-ipprezzar jiġu inklużi bħal
 “ibbażati fuq it-tranżazzjonijiet”, “ibbażati fuq il-firxa” jew “interpolati/estrapolati”;
 (b)
 spjegazzjoni qasira ta' sa fejn, u l-bażi li fuqha
 intuża fi kwalunkwe kalkolu ġudizzju li jinkludi l-esklużjonijiet ta’ dejta li
 mill-bqija kkonformat mar-rekwiżiti tal-metodoloġija rilevanti għal dak
 il-kalkolu, li bbaża l-prezzijiet fuq firxiet jew interpolazzjoni,
 estrapolazzjoni, jew li ppeża offerti ta' prezz jew offerti ta' akkwist ogħla
 mit-tranżazzjonijiet konklużi, jekk ikun hemm.
 Integrità tal-Proċess ta’ Rappurtar
 7. Skont l-Artikolu 5,
 l-amministratur:
 (a)
 jispeċifika l-kriterji li jiddefinixxu min jista'
 jissottometti dejta tas-suq lill-amministratur;
 (b)
 ikollu proċeduri tal-kontroll tal-kwalità biex
 jevalwa l-identità ta’ kontributur u kwalunkwe impjegat tal-kontributur li
 jirrapporta dejta tal-input u l-awtorizzazzjoni ta’ tali persuna biex
 tirrapporta dejta tal-input f’isem il-kontributur;
 (c)
 jispeċifika l-kriterji applikati lill-impjegati ta’
 kontributur li huma permessi jissottomettu dejta tal-input lil amministratur
 f’isem kontributur; jinkoraġġixxi lill-kontributuri jissottomettu dejta
 tat-transazzjonijiet mill-funzjonijiet back office u jfittex dejta ta'
 korroborazzjoni minn sorsi oħra fejn id-dejta tat-tranżazzjonijiet tasal
 direttament mingħand operatur tas-suq; u
 (d)
 jimplimenta kontrolli interni u proċeduri
 bil-miktub biex jidentifika komunikazzjonijiet bejn kontributuri u valutaturi
 li jippruvaw jinfluwenzaw kalkolu għall-benefiċċju ta’ xi pożizzjoni
 kummerċjali (kemm jekk tal-kontributur, l-impjegati tiegħu jew kwalunkwe parti
 terza), tentattiv biex valutatur jikser r-regoli jew il-linji gwida
 tal-amministratur jew jiġu identifikati kontributuri li jinvolvu ruħhom
 f'sekwenza ta' sottomissjonijiet anomali jew dejta tat-tranżazzjonijiet
 suspettuża. Dawn il-proċeduri jinkludu dispożizzjoni ta' eskalazzjoni
 mill-amministratur, ta’ inkjesta fil-kumpanija tal-kontributur. Il-kontrolli
 jinkludu indikaturi ta' kontroverifika mis-suq biex tiġi vvalidata
 l-informazzjoni sottomessa.
 Valutaturi
 8. Skont l-Artikolu 5,
 l-amministratur:
 (a)
 jadotta u jkollu regoli u linji gwida interni
 espliċiti għall-għażla tal-valutaturi, inkluż il-livell minimu ta’ taħriġ,
 esperjenza u ħiliet tagħhom, kif ukoll il-proċess għall-analiżi perjodika
 tal-kompetenza tagħhom;
 (b)
 jippjana għall-kontinwità u s-suċċessjoni
 fir-rigward tal-valutaturi tiegħu sabiex ikun żgurat li l-kalkoli jsiru b’mod
 konsistenti u minn impjegati li jkollhom livelli ta’ għarfien espert rilevanti;
 (c)
 joħloq proċeduri ta’ kontroll intern sabiex tiġi
 żgurata l-integrità u l-kredibbiltà tal-kalkoli. Bħala minimu, dawn
 il-kontrolli u l-proċeduri interni jeħtieġu superviżjoni kontinwa
 tal-valutaturi biex jiżguraw li metodoloġija ġiet applikata b’mod xieraq.
 Rendikonti tal-Entrati
 9. Skont l-Artikolu 5,
 l-amministratur ikollu regoli u proċeduri biex jiddokumenta kontemporanjament
 informazzjoni rilevanti, inkluż:
 (a)
 id-dejta tas-suq kollha;
 (b)
 il-ġudizzji li jagħmlu l-valutaturi biex jaslu
 għall-kalkolu ta' kull parametru referenzjarju;
 (c)
 jekk kalkolu eskludiex tranżazzjoni partikolari, li
 mill-bqija konformat mar-rekwiżiti tal-metodoloġija rilevanti għal dak
 il-kalkolu, u r-raġunijiet għaliex għamel hekk;
 (d)
 l-identità ta’ kull valutatur u ta’ kwalunkwe
 persuna oħra li sottomettiet jew inkella ġenerat kwalunkwe informazzjoni
 fil-punti (a), (b) jew (c).
 10. Skont l-Artikolu 5,
 l-amministratur ikollu regoli u proċeduri stabbiliti sabiex ikun żgurat li
 rendikont tal-entrati tal-informazzjoni rilevanti jinżamm mill-inqas għal ħames
 snin sabiex jiddokumenta l-kostruzzjoni tal-kalkoli tiegħu.
 Kunflitti ta' Interess
 11. Skont l-Artikolu 5,
 il-politiki u l-proċeduri tal-kunflitti ta’ interess ta' amministratur:
 (a)
 jiżguraw li l-kalkoli ta' parametru referenzjarju
 ma jkunux influwenzati bl-eżistenza, jew bil-potenzjal, ta’ relazzjoni jew
 interess kummerċjali jew ta' negozju personali bejn l-amministratur jew
 l-affiljati tiegħu, il-persunal tiegħu, il-klijenti, kwalunkwe parteċipant
 tas-suq jew persuni marbuta magħhom;
 (b)
 jiżguraw li l-interessi personali u
 l-konnessjonijiet kummerċjali tal-persunal tal-amministratur ma jitħallewx
 jikkompromettu l-funzjonijiet tal-amministratur, inkluż lil hinn mill-impjieg,
 fl-ivvjaġġar u billi jiġu aċċettati divertiment, rigali u ospitalità provduti
 mill-klijenti tal-amministratur jew minn parteċipanti oħra fis-suq
 tal-kommoditajiet;
 (c)
 jiżguraw, fir-rigward tal-kunflitti identifikati,
 segregazzjoni xierqa tal-funzjonijiet fl-amministratur permezz ta’
 superviżjoni, kumpens, sistemi ta' aċċess u flussi tal-informazzjoni;
 (d)
 jipproteġu l-kunfidenzjalità tal-informazzjoni
 sottomessa lill-amministratur, jew prodotta minnu, soġġetta għall-obbligi
 tad-divulgazzjoni tal-amministratur;
 (e)
 jipprojbixxu lill-maniġers, lill-valutaturi u lil
 impjegati oħra tal-amministratur milli jikkontribwixxu għal kalkolu ta'
 parametru referenzjarju permezz ta’ involviment f'offerti ta’ prezz jew
 f'offerti ta’ akkwist u tranżazzjonijiet, kemm fuq bażi personali kif ukoll
 f’isem xi parteċipanti tas-suq;
 (f)
 effettivament jindirizzaw il-kunflitti ta’ interess
 identifikati li jista’ jkun hemm bejn il-forniment tal-parametru referenzjarju
 tiegħu (inklużi l-impjegati kollha li jwettqu jew b'xi mod jipparteċipaw
 fil-kalkolu tal-parametru referenzjarju), u kwalunkwe operat ieħor
 tal-amministratur.
 12. L-amministratur jiżgura li
 l-operazzjonijiet kummerċjali l-oħra tiegħu jkollhom fis-seħħ proċeduri u
 mekkaniżmi maħsuba biex jimminimizzaw il-probabbiltà li l-kunflitti ta’
 interess jaffettwaw l-integrità tal-kalkoli tal-parametru referenzjarju.
 13. L-amministratur jiżgura li
 jkun fired il-linji ta’ rappurtar bejn il-maniġers, il-valutaturi u impjegati
 oħra tiegħu u mill-maniġers sal-ogħla livell ta' maniġment tal-amministratur u
 l-bord tiegħu biex jiżgura:
 (a)
 li l-amministratur jimplimenta b’mod sodisfaċenti
 r-rekwiżiti tar-Regolament; u
 (b)
 li r-responsabbiltajiet huma definiti b’mod ċar u
 ma jkunux f’kunflitt jew jikkawżaw perċezzjoni ta’ kunflitt.
 14. L-amministratur jiddivulga
 mal-utenti tiegħu kunflitt ta’ interess li jirriżulta mis-sjieda
 tal-amministratur malli jsir jaf bih.
 Ilmenti
 15. Skont l-Artikolu 5,
 l-amministratur ikollu fis-seħħ u jippubblika proċeduri bil-miktub biex
 jirċievi, jinvestiga u jżommu reġistri dwar l-ilmenti li jsiru dwar il-proċess
 tal-kalkolu tal-amministratur. Tali mekkaniżmi ta’ lment jiżguraw li:
 (a)
 l-amministratur ikollu fis-seħħ mekkaniżmu
 dettaljat bil-miktub ta’ politika ta’ trattament tal-ilmenti, li permezz tagħha
 l-abbonati jkunu jistgħu jressqu lmenti dwar jekk il-kalkolu ta' parametru
 referenzjarju speċifiku huwiex rappreżentattiv tal-valur tas-suq, it-tibdil
 propost fil-kalkolu ta' parametru referenzjarju, l-applikazzjonijiet ta’
 metodoloġija fir-rigward ta’ kalkolu ta' parametru referenzjarju speċifiku u
 deċiżjonijiet editorjali oħra fir-rigward tal-proċessi ta' kalkolu ta'
 parametru referenzjarju;
 (b)
 l-amministratur jiżgura li l-politika bil-miktub
 tiegħu dwar it-trattament tal-ilmenti tinkludi, fost affarijiet oħra,
 il-proċess u skeda fil-mira għall-immaniġġar tal-ilmenti;
 (c)
 ilmenti formali li jsiru kontra amministratur u
 l-persunal tiegħu jiġu investigati minn dak l-amministratur fil-waqt u b’mod
 ġust;
 (d)
 l-inkjesta titwettaq indipendentement minn
 kwalunkwe persunal li jista' jkun involut fis-suġġett tal-ilment;
 (e)
 l-amministratur jimmira li jlesti l-investigazzjoni
 tiegħu fl-iqsar żmien;
 (f)
 l-amministratur jinnotifika lill-ilmentatur u lil
 kwalunkwe parti rilevanti oħra dwar ir-riżultat tal-investigazzjoni bil-miktub
 u fi żmien raġonevoli;
 (g)
 ikun hemm rikors għand parti terza indipendenti
 maħtura mill-amministratur, jekk xi lmentatur ma jkunx sodisfat bil-mod kif ġie
 trattat ilment mill-amministratur rilevanti jew mid-deċiżjoni tal-amministratur
 f’sitwazzjoni mhux aktar tard minn sitt xhur minn meta sar l-ilment oriġinali;
 u
 (h)
 id-dokumenti kollha dwar ilment, inklużi dawk
 sottomessi mill-ilmentatur kif ukoll ir-reġistru tal-amministratur stess,
 jinżammu għal minimu ta’ ħames snin.
 16. Tiwlim dwar
 determinazzjonijiet fl-ipprezzar ta’ kuljum, li mhumiex ilmenti formali, jiġu
 riżolti mill-amministratur b’referenza għall-proċeduri standard xierqa tiegħu.
 Jekk ilment jirriżulta f’bidla fil-prezz, dan ikun ikkomunikat lis-suq
 mill-aktar fiss possibbli.
 DIKJARAZZJONI
 FINANZJARJA LEĠIŻLATTIVA
 QAFAS TAL-PROPOSTA/INIZJATTIVA
 Titolu
 tal-proposta/inizjattiva
 Regolament
 tal-Parlament Ewropew u tal-Kunsill dwar l-indiċi użati bħala parametri
 referenzjarji fi strumenti finanzjarji u kuntratti finanzjarji
 Qasam/oqsma
 ta' politika konċernat/i fl-istruttura ABM/ABB[29]
 Suq Intern
 Swieq Finanzjarji
 Natura
 tal-proposta/inizjattiva
 X Il-proposta/l-inizjattiva hija relatata ma’
 azzjoni ġdida
 ̈
 Il-proposta/inizjattiva tirrelata ma' azzjoni ġdida li ssegwi proġett
 pilota/azzjoni ta' tħejjija[30]
 ̈
 Il-proposta/inizjattiva hija relatata mal-estensjoni ta’ azzjoni eżistenti
 ̈
 Il-proposta/l-inizjattiva hija relatata ma’ azzjoni ridiretta lejn azzjoni
 ġdida
 Għanijiet
 L-għan(ijiet)
 strateġiku/ċi pluriennali tal-Kummissjoni fil-mira tal-proposta/inizjattiva
 Li tissaħħaħ il-fiduċja tal-investituri; jitnaqqas
 ir-riskju ta’ diżordni fis-suq, jitnaqqsu r-riskji sistemiċi
 L-objettiv(i)
 speċifiku/ċi u l-attività(jiet) ABM/ABB konċernata/i
 Għanijiet
 speċifiċi:
 - Jitnaqqas
 ir-riskju ta' manipulazzjoni tal-parametru referenzjarju
 - Jiġi żgurat
 l-użu xieraq ta' parametri referenzjarji robusti u kredibbli
 L-attivitajiet
 AMB/ABB konċernati
 L-għanijiet
 speċifiċi elenkati hawn fuq jeħtieġu l-kisba tal-għanijiet operattivi li
 ġejjin:
 - Jiġu
 limitati l-inċentivi u l-opportunitajiet ta' manipulazzjoni
 - Tiġi
 mminimizzata d-diskrezzjoni - jiġi żgurat li l-parametri referenzjarji jkunu
 bbażati fuq dejta suffiċjenti u rappreżentattiva
 - Tiġi żgurata
 governanza robusta u li l-kontrolli jindirizzaw ir-riskji
 - Titjieb
 it-trasparenza u jiġi żgurat li l-użu tal-parametri referenzjarji jkun ibbażat
 fuq l-adegwatezza
 - Tiġi żgurata
 sorveljanza effettiva
 Riżultat(i)
 u impatt mistennija
 Speċifika
 l-effetti li għandu jkollha l-proposta/inizjattiva fuq il-benefiċjarji/gruppi
 fil-mira.
 Il-proposta
 għandha l-għan li:
 - Tirregola
 l-forniment tal-parametri referenzjarji u l-għoti ta’ dejta tal-input
 għall-parametri referenzjarji
 - Tiżgura li
 jiġu applikati governanza u kontrolli adegwati għall-forniment tal-parametri
 referenzjarji u li l-kunflitti ta’ interess jiġu evitati
 - Tiżgura li
 l-metodoloġiji tal-parametru referenzjarju u d-dejta tal-input huma robusti u
 kredibbli
 - Tiżgura li
 l-attività ta’ kontribuzzjoni lill-parametri referenzjarji tkun soġġetta għal
 kontrolli xierqa u li jiġu evitati l-kunflitti ta’ interess
 - Tiżgura li
 l-parametri referenzjarji jiġu fornuti b'mod trasparenti
 - Tiżgura li
 titwettaq valutazzjoni tal-adegwatezza meta parametri referenzjarji jintużaw
 bħala referenza f’kuntratt finanzjarju ma’ konsumatur
 Indikaturi
 tar-riżultati u l-impatt
 1. Jitnaqqas ir-riskju ta' manipulazzjoni
 tal-parametru referenzjarju
 - Għadd ta' ksur tar-regolament dwar l-abbuż tas-suq
 fir-rigward tal-parametri referenzjarji
 - Għadd ta' sanzjonijiet u penali imposti
 - Għadd ta’ spezzjonijiet fil-post
 - Għadd ta’ miżuri superviżorji
 2. Jiġi żgurat l-użu xieraq ta' parametri
 referenzjarji robusti u kredibbli
 - Għadd ta' ksur tar-regolament
 - Għadd ta' sanzjonijiet u penali imposti
 - Għadd ta’ spezzjonijiet fil-post
 - Għadd ta’ miżuri superviżorji
 - Għadd ta’ azzjonijiet ċivili għal nuqqas ta’
 konformità ma’ dan ir-Regolament minn utenti ta’ parametru referenzjarju kontra
 amministraturi u kontributuri
 - Għadd ta' ilmenti li jaslu għand il-Kummissjoni
 mingħand utenti ta' parametru referenzjarju
 Raġunijiet
 għall-proposta/inizjattiva
 Rekwiżit(i)
 li għandu/hom jiġi/u ssodisfat(i) fi żmien qasir jew twil
 B'riżultat
 tal-applikazzjoni tar-Regolament fl-Istati Membri:
 - Jonqos
 ir-riskju ta' manipulazzjoni tal-parametri referenzjarji
 - Jiġi żgurat
 l-użu ta' parametri referenzjarji robusti u adegwati
 Valur miżjud
 tal-involviment tal-UE
 Il-parametri
 referenzjarji huma ta' natura transfruntiera fir-rigward tal-użu u l-forniment
 tagħhom. Fin-nuqqas ta’ qafas leġiżlattiv tal-UE, azzjonijiet nazzjonali minn
 stati membri jkunu ineffettivi, billi ma hemmx obbligu jew inċentiv
 għall-Istati Membri biex jikkooperaw ma’ xulxin u n-nuqqas ta’ din
 il-kooperazzjoni tħalli spazju għal arbitraġġ regolatorju. L-involviment tal-UE
 jiżgura reazzjoni konsistenti u koordinat li timminimizza l-ineffiċjenzi li
 jinħolqu permezz ta' approċċi diverġenti u l-possibbiltajiet għal arbitraġġ
 regolatorju li kieku jkunu jeżistu.
 Lezzjonijiet
 minn esperjenzi simili fil-passat
 Il-parametri referenzjarji huma simili
 għall-klassifikazzjonijiet tal-kreditu billi t-tnejn huma punti ta’ referenza
 għall-investimenti jew il-kuntratti finanzjarji. Fiż-żewġ każijiet il-kriżi
 finanzjarja wriet kif dubji dwar l-integrità u l-preċiżjoni tagħhom jistgħu
 jheddu s-swieq u jikkawżaw ħsara kemm fl-ekonomija reali kif ukoll lill-investituri.
 Din il-proposta tibni fuq l-esperjenza regolatorja f’rabta mar-regolament dwar
 l-aġenziji tal-klassifikazzjoni tal-kreditu, b’mod partikolari f’dak li għandu
 x’jaqsam mal-istrutturi regolatorji u superviżorji l-aktar effiċjenti u
 effettivi u r-rekwiżiti tal-governanza.
 Il-kompatibbiltà
 u s-sinerġija possibbli ma’ strumenti xierqa oħra
 Din il-proposta għandha sinerġiji sinifikanti
 mal-proposta għal Regolament dwar l-Abbuż tas-Suq (RAS)
 fl-Artikoli 2(3)(d) u 8(1)(d) u d-Direttiva dwar sanzjonijiet kriminali
 għall-abbuż tas-suq (criminal sanctions for market abuse Directive, CSMAD), li
 tiċċara li kwalunkwe manipulazzjoni ta’ parametri referenzjarji hija b’mod ċar
 u bla ekwivoku illegali u suġġetta għal sanzjonijiet amministrattivi jew
 kriminali. Ir-Regolament dwar l-integrità u t-trasparenza tas-suq tal-enerġija
 (REMIT) jipprevedi wkoll li l-manipulazzjoni tal-parametri referenzjarji li
 jintużaw għal bejgħ fil-livell ta' operaturi ta' prodotti tal-enerġija hija
 illegali. Dawn l-istrumenti għalhekk jindirizzaw l-imġiba tal-individwi
 fir-rigward tal-manipulazzjoni tal-parametri referenzjarji filwaqt li din
 il-proposta tindirizza d-dgħufijiet fil-qafas tal-produzzjoni tal-parametri
 referenzjarji li jiffaċilitaw il-manipulazzjoni tal-parametri referenzjarji.
 Id-Direttiva dwar is-Swieq fl-Istrumenti Finanzjarji
 u r-regolament ta’ implimentazzjoni ta’ dik id-direttiva, id-Direttiva dwar
 il-Prospett u r-regolament ta’ implimentazzjoni u d-Direttiva dwar l-Impriżi
 ta’ Investiment Kollettiv f’Titoli Trasferibbli kollha jirregolaw l-użu u
 t-trasparenza tal-parametri referenzjarji u b’hekk jikkumplimentaw
 l-azzjonijiet ta’ din il-proposta.
 Tul ta'
 żmien u impatt finanzjarju
 ̈ Proposta/inizjattiva ta’ tul ta’ żmien
 limitat
 Proposta/inizjattiva fis-seħħ minn [JJ/XX]SSSS
 sa [JJ/XX]SSSS
 Impatt finanzjarju minn SSSS sa SSSS
 X Proposta/inizjattiva b'tul taż-żmien mhux
 limitat
 Metodu/i ta’
 mmaniġġar previst(i)[31]
 X Immaniġġar dirett ċentralizzat
 mill-Kummissjoni
 X Immaniġġar indiretta ċentralizzat
 bid-delega tal-kompiti tal-implimentazzjoni lil:
 aġenziji eżekuttivi
 X korpi stabbiliti mill-Komunitajiet[32]
 korpi nazzjonali tas-settur pubbliku/korpi
 b’missjoni ta' servizz pubbliku
 persuni fdati bl-implimentazzjoni ta’
 azzjonijiet speċifiċi skont it-Titolu V tat-Trattat tal-Unjoni Ewropea u
 identifikati fl-att bażiku rilevanti skont it-tifsira tal-Artikolu 49
 tar-Regolament Finanzjarju
 ̈ Immaniġġar kodiviż
 mal-Istati Membri
 ̈ Immaniġġar deċentralizzat ma' pajjiżi terzi
 ̈ Immaniġġar konġunt
 ma’ organizzazzjonijiet internazzjonali (jiġu speċifikati aktar 'il
 quddiem)
 Jekk jiġi indikat
 aktar minn mod ta’ mmaniġġar wieħed, jekk jogħġbok agħti dettalji fit-taqsima
 "Kummenti".
 Kummenti
 Kombinazzjoni ta’ mmaniġġar dirett ċentralizzat (DĠ MARKT) u mmaniġġar
 ċentralizzat indiretta bid-delega ta’ kompiti ta’ implimentazzjoni lil korp
 maħluqa mill-KE (AETS)
 MIŻURI TA’ MMANIĠĠAR
 Regoli ta'
 monitoraġġ u rapportar
 Speċifika
 l-frekwenza u l-kundizzjonijiet.
 L-Artikolu 81
 tar-Regolament (UE) Nru 1095/2010 tal-Parlament Ewropew u tal-Kunsill
 tal-24 ta’ Novembru 2010 li jistabbilixxi l-Awtorità Ewropea
 tat-Titoli u s-Swieq jipprevedi evalwazzjoni tal-esperjenza miksuba b'riżultat
 tal-operat tal-Awtorità kull tliet snin mill-bidu effettiv tal-operat tagħha.
 Skont l-Artikolu 35 tar-Regolament, se jiġu prodotti rapport dwar
 l-applikazzjoni ta’ dan ir-Regolament sal-1 ta’ Jannar 2019.
 Sistema ta’
 mmaniġġar u kontroll
 Riskju/i
 identifikat(i)
 Twettqet
 valutazzjoni tal-impatt għall-proposta ta’ riforma tas-sistema ta’ superviżjoni
 finanzjarja fl-UE sabiex takkumpanja l-abbozz tar-Regolamenti li jistabbilixxu
 l-Awtorità Bankarja Ewropea, l-Awtorità Ewropea tal-Assigurazzjoni u
 l-Pensjonijiet tax-Xogħol u l-Awtorità Ewropea tat-Titoli u s-Swieq (AETS).
 Ir-riżorsi
 addizzjonali għall-AETS previsti bħala riżultat tal-proposta attwali huma
 meħtieġa sabiex l-AETS tkun tista’ twettaq il-kompetenzi tagħha u b’mod
 partikolari r-rwol tagħha f'dawn li ġejjin:
 - Tipparteċipa
 fil-kulleġġi tas-superviżuri għal parametri referenzjarji ta' importanza kritika
 u tistabbilixxi mekkaniżmu ta’ medjazzjoni, inkluża medjazzjoni vinkolanti dwar
 suġġetti importanti speċifikati f’dan ir-Regolament, tgħin biex tintlaħaq fehma
 komuni bejn l-awtoritajiet kompetenti fil-każ ta’ kwalunkwe nuqqas ta’ ftehim
 fir-rigward ta’ dan ir-Regolament.
 - Tikkoordina
 l-iżvilupp ta’ arranġamenti ta’ kooperazzjoni ma' pajjiżi terzi u l-iskambju
 ta’ informazzjoni rċevuta minn pajjiżi terzi bejn l-awtoritajiet kompetenti.
 - Tabbozza
 linji gwida għall-promozzjoni tal-konverġenza u l-konsistenza transsettorjali
 tar-reġimi tal-penali fir-rigward ta’ ksur ta’ dan ir-Regolament.
 - Iż-żamma ta'
 lista ta’ amministraturi reġistrati skont dan ir-Regolament u d-ditti minn
 pajjiżi terzi li jfornu parametri referenzjarji fl-Unjoni.
 - Li tirċievi
 notifiki tal-użu ta’ parametru referenzjarju fi strument finanzjarju jew
 kuntratt finanzjarju fl-Unjoni, u żżomm reġistru u tiżgura li l-amministraturi
 jkunu konxji minn dan l-użu.
 Mingħajr
 ir-riżorsi meħtieġa ma jistax ikun żgurat it-twettiq f’waqtu u effiċjenti
 tar-rwol tal-Awtorità.
 Metodu/i ta'
 kontroll previst(i)
 Is-sistemi ta’
 mmaniġġar u kontroll kif previsti fir-Regolament tal-AETS se japplikaw ukoll
 fir-rigward tar-rwol tal-AETS f'din il-proposta.
 Is-sett finali
 ta’ indikaturi sabiex tiġi vvalutata l-prestazzjoni tal-AETS se jiġi deċiż
 mill-Kummissjoni fi żmien it-twettiq tal-ewwel evalwazzjoni. Għall-valutazzjoni
 finali, l-indikaturi kwantitattivi se jkunu importanti daqs il-provi
 kwalitattivi miġbura fil-konsultazzjonijiet. L-evalwazzjoni tiġi rrepetuta kull
 tliet snin.
 Kostijiet u
 benefiċċji tal-kontrolli u r-rata probabbli ta' nonkomformità
 Il-kostijiet huma estimati fit-Taqsima 3.
 Il-benefiċċji ewlenin jinkludu li:
 - Jitnaqqas ir-riskju ta’ manipulazzjoni u għalhekk
 tissaħħaħ l-istabbiltà tas-suq u l-fiduċja restawrata fis-swieq finanzjarji.
 - Tittejjeb l-kredibbiltà tal-parametri
 referenzjarji u b’hekk titjieb tal-imparzjalità, l-integrità u l-effiċjenza
 tas-swieq finanzjarji.
 - Jiġi żgurat l-użu xieraq ta' parametri
 referenzjarji robusti u kredibbli u għalhekk protezzjoni aħjar
 għall-konsumaturi u għall-investituri.
 B’konsegwenza, din il-proposta tagħti kontribut biex
 titjieb l-imparzjalità tas-suq u tiżgura l-protezzjoni tal-konsumaturi u
 l-investitur. Dawn il-benefiċċji huwa diffiċli li jiġu kkwantifikati.
 Madankollu, minħabba l-importanza globali ta’ parametri referenzjarji robusti u
 kredibbli biex tinżamm l-istabbiltà tas-suq u tiġi restawrata l-fiduċja
 fis-swieq, il-benefiċċji huma sostanzjali meta mqabbla mal-kostijiet.
 Qed jiġi estimat li r-rata ta’ nonkonformità tkun
 baxxa minħabba li l-inizjattiva tipproponi regoli ċari u infurzabbli
 b’inċentivi biex jiżguraw il-konformità.
 Miżuri
 għall-prevenzjoni tal-frodi u l-irregolaritajiet:
 Speċifika l-miżuri ta' prevenzjoni u ta'
 protezzjoni eżistenti jew previsti.
 Għall-finijiet tal-ġlieda kontra l-frodi,
 il-korruzzjoni u kwalunkwe attività illegali oħra, id-dispożizzjonijiet
 tar-Regolament (KE) Nru 1073/1999 tal-Parlament Ewropew u tal-Kunsill
 tal-25 ta’ Mejju 1999 dwar investigazzjonijiet immexxija mill-Uffiċċju
 Ewropew ta' Kontra l-Frodi (OLAF) japplikaw għall-AETS mingħajr l-ebda
 restrizzjoni.
 L-Awtorità taċċedi mal-Ftehim Interistituzzjonali
 tal-25 ta’ Mejju 1999 bejn il-Parlament Ewropew, il-Kunsill
 tal-Unjoni Ewropea u l-Kummissjoni tal-Komunitajiet Ewropej rigward
 l-investigazzjonijiet interni mill-Uffiċċju Ewropew Kontra l-Frodi (OLAF) u
 tadotta minnufih dispożizzjonijiet xierqa għall-persunal kollu tal-Awtorità.
 Id-deċiżjonijiet ta’ finanzjament u l-ftehimiet u
 l-istrumenti ta’ implimentazzjoni li jirriżultaw minnhom jistipulaw
 espliċitament li l-Qorti tal-Awdituri u l-OLAF jistgħu, jekk ikun hemm bżonn,
 iwettqu kontrolli fil-post tal-benefiċjarji ta’ flus żburzati mill-Awtorità,
 kif ukoll fuq il-persunal responsabbli għall-allokazzjoni ta’ dan il-flus.
 IMPATT FINANZJARJU ESTIMAT
 TAL-PROPOSTA/INIZJATTIVA
 Intestatura/i
 tal-qafas finanzjarju pluriennali u tal-linja/i baġitarja/i tan-nefqa
 affettwata/i
 Linji baġitarji eżistenti
 Skont l-ordni
 tal-intestaturi tal-qafas finanzjarju pluriennali u linji baġitarji.
 Intestatura tal-qafas finanzjarju pluriennali || Linja baġitarja || Tip ta' nefqa || Kontribuzzjoni
 Numru [Deskrizzjoni] || Diff. || minn pajjiżi tal-EFTA[33] || minn pajjiżi kandidati[34] || minn pajjiżi terzi || skont it-tifsira tal-Artikolu 18(1)(aa) tar-Regolament Finanzjarju
 || 12.03.04 L-Awtorità Ewropea tat-Titoli u s-Swieq (ESMA) || Diff. || IVA || IVA || LE || LE
 Din l-inizjattiva leġiżlattiva se jkollha dawn
 l-impatti fuq l-infiq:
 a) DĠ MARKT
 għall-abbozzar tal-atti delegati, kif ukoll għall-evalwazzjoni, il-monitoraġġ tal-implimentazzjoni
 u r-rieżami potenzjali tal-inizjattiva.
 1 AD membru tal-persunal (full-time) u
 l-ispejjeż relatati; spejjeż annwali estimati ta’ EUR 0,142 miljun
 fis-sena.
 b) AETS
 (i) Spejjeż għar-Riżorsi Umani: żewġ aġenti temporanji biex jipparteċipaw u jimmedjaw fil-kulleġġi
 tas-superviżuri għall-parametri referenzjarji ta' importanza kritika, jagħtu
 pariri tekniċi lill-Kummissjoni dwar l-implimentazzjoni ta’ dan ir-Regolament,
 jikkoordinaw l-iżvilupp ta’ arranġamenti ta’ kooperazzjoni ma’ pajjiżi terzi,
 jabbozzaw linji gwida għall-promozzjoni tal-konverġenza u l-konsistenza bejn
 is-setturi tar-reġimi tal-penali u jżommu reġistri ta’ notifiki dwar l-użu
 tal-parametri referenzjarji u lista ta’ amministraturi reġistrati tal-parametri
 referenzjarji.
 L-ispiża annwali totali ta’ dawn iż-żewġ (2)
 aġenti temporanji tkun ta’ EUR 0,326 miljun, li minnhom il-Kummissjoni
 tikkontribwixxi 40 % (EUR 0,130 miljun) u l-Istati Membri 60 %
 (EUR 0,196 miljun).
 Mhuwiex previst li l-membri tal-persunal
 allokati mal-AETS jistgħu jitnaqqsu fil-ġejjieni (wara l-2020) billi l-għadd
 ta’ parametri referenzjarji, inklużi parametri referenzjarji ta' importanza
 kritika, x'aktarx li mhux se jonqos fil-ġejjieni iżda pjuttost se jiżdied u
 l-AETS xortra se jkun jeħtiġilha tipparteċipa u timmedja fil-kulleġġi
 tas-superviżuri għall-parametri referenzjarji ta' importanza kritika u twettaq
 kompiti rilevanti oħra stipulati hawn fuq.
 (ii) Spejjeż operattivi u infrastrutturali:
 nefqa inizjali ta’ EUR 0,25 miljun hija stmata
 għall-AETS, li minnha l-Kummissjoni tikkontribwixxi 40 % (EUR 0,1 miljun)
 u l-Istati Membri 60 % (EUR 0,15 miljun). Din in-nefqa tirrigwarda
 prinċipalment is-sistemi tal-IT għall-AETS biex jiġu ssodisfati r-rekwiżiti
 ta’:
 - Iż-żamma ta' lista ta’ amministraturi
 reġistrati skont dan ir-Regolament u d-ditti minn pajjiżi terzi li jfornu
 parametri referenzjarji fl-Unjoni.
 - Li tirċievi notifiki tal-użu ta’ parametru
 referenzjarju fi strument finanzjarju jew kuntratt finanzjarju fl-Unjoni, u
 żżomm reġistru u tiżgura li l-amministraturi jkunu konxji minn dan l-użu.
 L-AETS se jkun jeħtiġilha wkoll tipproduċi
 rapport dwar l-applikazzjoni ta’ dan ir-Regolament
 sal-1 ta’ Jannar 2018. L-ispiża totali
 ta’ EUR 0,3 miljun li minnhom il-Kummissjoni se tikkontribwixxi 40 %
 (EUR 0,12 miljun) u l-Istati Membri 60 % (EUR 0,18 miljun)
 fl-2017.
 Impatt
 estimat fuq in-nefqa
 Il-kompiti l-ġodda jitwettqu bir-riżorsi
 umani disponibbli fl-allokazzjoni tal-baġit annwali, fid-dawl tal-limiti
 baġitarji li huma applikabbli għall-korpi kollha tal-UE u f'konformità
 mal-programmar finanzjarju għall-aġenziji. Partikolarment, ir-riżorsi meħtieġa mill-aġenzija għall-kompiti l-ġodda
 u indikati fid-dikjarazzjonijiet finanzjarji attwali jkunu konsistenti u
 kompatibbli mal-ipprogrammar tar-riżorsi umani u finanzjarji għall-AETS,
 stabbilit permezz tal-Komunikazzjoni reċenti lill-Parlament Ewropew u
 lill-Kunsill Programmar tar-riżorsi umani u finanzjarji għall-aġenziji
 deċentralizzati 2014-2020" (COM(2013) 519).
 Sommarju
 tal-impatt estimat fuq in-nefqa
 EUR miljuni (sa tliet (3) ċifri wara l-punt deċimali)
 Intestatura tal-qafas finanzjarju pluriennali: || Numru 1A || Kompetittività għat-Tkabbir u l-Impjiegi
 DĠ: MARKT || || || Sena 2015[35] || Sena 2016 || Sena 2017 || Sena 2018 || Sena 2019 || Sena 2020 || TOTAL
  Approprjazzjonijiet operattivi || || || || || || ||
 12.03.04 - Awtorità Ewropea tat-Titoli u s-Swieq (AETS) || Impenji || (1) || 0,240 || 0,130 || 0,250 || 0,130 || 0,130 || 0,130 || 1,010
 Pagamenti || (2) || 0,240 || 0,130 || 0,250 || 0,130 || 0,130 || 0,130 || 1,010
 Approprjazzjonjiet ta’ natura amministrattiva finanzjati mill-pakkett ta’ programmi speċifiċi[36] || || || || || || ||
 Numru tal-linja baġitarja || 12.03.04 || (3) || || 0 || 0 || 0 || 0 || 0 || 0
 Approprjazzjonijiet TOTALI għad-DĠ MARKT || Impenji || =1+1a +3 || 0,240 || 0,130 || 0,250 || 0,130 || 0,130 || 0,130 || 1,010
 Pagamenti || =2+2a +3 || 0,240 || 0,130 || 0,250 || 0,130 || 0,130 || 0,130 || 1.010
  TOTAL tal-approprjazzjonijiet operattivi || Impenji || (4) || 0 || 0 || 0 || 0 || 0 || 0 ||
 Pagamenti || (5) || 0 || 0 || 0 || 0 || 0 || 0 ||
  TOTAL tal-approprjazzjonijiet ta’ natura amministrattiva finanzjati mill-pakkett ta' programmi speċifiċi || (6) || 0 || 0 || 0 || 0 || 0 || 0 ||
 Approprjazzjonijiet TOTALI taħt l-INTESTATURA Numru 1A tal-qafas finanzjarju plurieannali || Impenji || =4+ 6 || 0,240 || 0,130 || 0,250 || 0,130 || 0,130 || 0,130 || 1,010
 Pagamenti || =5+ 6 || 0,240 || 0,130 || 0,250 || 0,130 || 0,130 || 0,130 || 1,010
 Intestatura tal-qafas finanzjarju pluriennali || 5 || "Nefqa amministrattiva"
 EUR miljuni (sa tliet (3) ċifri wara l-punt deċimali)
 || || || Sena 2015 || Sena 2016 || Sena 2017 || Sena 2018 || Sena 2019 || Sena 2020 || TOTAL
 DĠ: MARKT || ||
  Riżorsi Umani (tad-DĠ MARKT) || 0,132 || 0,132 || 0,132 || 0,132 || 0,132 || 0,132 || 0,792
  Nefqa amministrattiva oħra || 0,010 || 0,010 || 0,010 || 0,010 || 0,010 || 0,010 || 0,060
 TOTAL DĠ MARKT || Approprjazzjonijiet || 0,142 || 0,142 || 0,142 || 0,142 || 0,142 || 0,142 || 0,852
 Approprjazzjonijiet TOTALI għall-INTESTATURA 5 tal-qafas finanzjarju plurieannali || (Impenji totali = Pagamenti totali) || 0,142 || 0,142 || 0,142 || 0,142 || 0,142 || 0,142 || 0,852
 EUR miljuni (sa tliet (3) ċifri wara l-punt deċimali)
 || || || Sena 2015 || Sena 2016 || Sena 2017 || Sena 2018 || Sena 2019 || Sena 2020 || TOTAL
 Approprjazzjonijiet TOTALI taħt l-INTESTATURI minn 1 sa 5 tal-qafas finanzjarju plurieannali || Impenji || 0,382 || 0,272 || 0,392 || 0,272 || 0,272 || 0,272 || 1,862
 Pagamenti || 0,382 || 0,272 || 0,392 || 0,272 || 0,272 || 0,272 || 1,862
 Estimu
 tal-impatt fuq l-approprjazzjonijiet operattivi
 ̈ Il-proposta/inizjattiva ma tirrikjedix l-użu ta'
 approprjazzjonijiet operattivi
 X Il-proposta/inizjattiva jeħtiġilha
 tuża approprjazzjonijiet operattivi, kif spjegat hawn taħt:
 Il-parti l-kbira mill-approprjazzjonijiet operattivi mill-Kummissjoni
 jirrelataw maż-żieda tal-finanzjament tal-AETS minħabba r-rekwiżiti skont dan
 ir-Regolament. B’mod partikolari, l-AETS se teħtieġ żewġ (2) membri oħra
 tal-persunal (aġenti temporanji) bi spiża totali ta’ EUR 0,326 miljun
 fis-sena, li jkunu kofinanzjati mill-Kummissjoni (EUR 0,130 miljun) u
 mill-Istati Membri (EUR 0,196 miljun). Dawn se jwettqu dawn
 l-attivitajiet:
 Jipparteċipaw u jimmedjaw fil-kulleġġi tas-superviżuri għal parametri
 referenzjarji
 Jipprovdu pariri tekniċi lill-Kummissjoni dwar l-implimentazzjoni ta’
 dan ir-Regolament.
 Jikkoordinaw l-iżvilupp ta’ arranġamenti ta’ kooperazzjoni ma’ pajjiżi
 terzi
 Jabbozzaw linji gwida għall-promozzjoni tal-konverġenza u l-konsistenza
 transettorjali tar-reġimi tal-penali
 Iżommu reġistri ta’ notifiki dwar l-użu ta’ parametri referenzjarji u
 lista ta' amministraturi reġistrati tal-parametri referenzjarji
 Hija wkoll stmata nefqa operattiva inizjali ta’ EUR 0,25 miljun
 għall-AETS, li minnha l-Kummissjoni tikkontribwixxi 40 % (EUR 0,1
 miljun) u l-Istati Membri 60 % (EUR 0,15 miljun). Din in-nefqa
 tirrigwarda prinċipalment is-sistemi tal-IT għall-AETS biex jiġu ssodisfati r-rekwiżiti
 ta’:
 Iż-żamma ta' lista ta’ amministraturi reġistrati skont dan
 ir-Regolament u d-ditti minn pajjiżi terzi li jfornu parametri referenzjarji
 fl-Unjoni.
 Li tirċievi notifiki tal-użu ta’ parametru referenzjarju fi strument
 finanzjarju jew kuntratt finanzjarju fl-Unjoni, u żżomm reġistru.
 Din l-inizjattiva teħtieġ ukoll iż-żieda tal-finanzjament tal-AETS
 fl-2017 biex tkopri l-ispejjeż tat-tħejjija ta’ rapport dwar l-applikazzjoni
 ta’ dan ir-Regolament sal-1 ta’ Jannar 2018. L-ispiża totali
 tat-tħejjija ta’ dan ir-rapport se tkun ta’ EUR 0,3 miljun (li għandhom
 jiġu impenjati u ttrasferiti lill-AETS fl-2017) li minnhom il-Kummissjoni
 tikkontribwixxi 40 % (EUR 0,12 miljun) u l-Istati Membri 60 %
 (EUR 0,18 miljun) fl-2017.
 Estimu
 tal-impatt fuq l-approprjazzjonijiet ta’ natura amministrattiva
 Sommarju
 ̈ Il-proposta/inizjattiva ma tirrikjedix l-użu ta'
 approprjazzjonijiet ta’ natura amministrattiva
 X Il-proposta/l-inizjattiva jeħtiġilha
 tuża approprjazzjonijiet ta' natura amministrattiva, kif spjegat hawn taħt:
 EUR miljuni (sa tliet
 (3) ċifri wara l-punt deċimali)
 || Sena 2015[37] || Sena 2016 || Sena 2017 || Sena 2018 || Sena 2019 || Sena 2020 || TOTAL
 INTESTATURA 5 tal-qafas finanzjarju plurieannali || 0,142 || 0,142 || 0,142 || 0,142 || 0,142 || 0,142 || 0,852
 Riżorsi umani || 0,132 || 0,132 || 0,132 || 0,132 || 0,132 || 0,132 || 0,792
 Nefqa amministrattiva oħra || 0,010 || 0,010 || 0,010 || 0,010 || 0,010 || 0,010 || 0,060
 Subtotal INTESTATURA 5 tal-qafas finanzjarju plurieannali || 0,142 || 0,141 || 0,142 || 0,142 || 0,142 || 0,142 || 0,852
 TOTAL || 0,142 || 0,142 || 0,142 || 0,142 || 0,142 || 0,142 || 0,852
 L-approprjazzjonijiet tar-riżorsi umani
 meħtieġa se jiġu ssodisfati mill-approprjazzjonijiet mid-DĠ li huma diġà
 assenjati għall-immaniġġar tal-azzjoni u/jew ġew riallokati fid-DĠ, flimkien,
 jekk ikun meħtieġ, ma’ kwalunkwe allokazzjoni addizzjonali li tista’ tingħata
 lid-DĠ li jkun qed imexxi l-azzjoni skont il-proċedura ta’ allokazzjoni annwali
 u fid-dawl tal-limitazzjonijiet baġitarji.
 Suppożizzjonijiet:
 - ibbażati fuq uffiċjal wieħed (1) AD li
 jaħdem full-time fuq din l-inizjattiva fid-DĠ MARKT (spejjeż medji ta’
 EUR 132 000 fis-sena);
 - spejjeż medji annwali tas-salarji
 tal-persunal huma bbażati fuq il-gwida tad-DĠ BUDG;
 - spejjeż għal missjonijiet ta’
 EUR 10 000 fis-sena, stima bbażata fuq l-abbozz tal-baġit tal-2012
 għall-missjonijiet għal kull persuna.
 Ħtiġijiet
 estimati għar-riżorsi umani
 ̈ Il-proposta/l-inizjattiva ma teħtieġx l-użu ta’ riżorsi umani.
 X Il-proposta/inizjattiva teħtieġ
 l-użu ta’ uffiċjal wieħed (1) tal-Kummissjoni fi grad AD fil-Kwartieri Ġenerali
 tal-Kummissjoni (DĠ MARKT) kif spjegat hawn taħt. MARKT huwa l-qasam
 tal-politika jew l-intestatura baġitarja konċernata. L-uffiċjal wieħed (1)
 tal-Kummissjoni fi grad AD se jkunu ffinanzjati permezz ta’ riallokazzjoni.
 Deskrizzjoni tal-kompiti li jridu jitwettqu:
 adozzjoni ta’ Atti Delegati li jispeċifikaw aktar il-leġiżlazzjoni u fosthom
 atti delegati kontinwi li jispeċifikaw aktar setturi differenti ta' parametri
 referenzjarji fid-dawl tal-iżviluppi teknoloġiċi u tas-suq. Identifikazzjoni
 ta' parametri referenzjarji transfruntieri ta' importanza kritika u
 speċifikazzjoni ulterjuri tal-kundizzjonijiet għalihom.
 L-estimu għandu jiġi espress f'unitajiet
 ekwivalenti għal full time
 || Sena 2015 || Sena 2016 || Sena 2017 || Sena 2018 || Sena 2019 || Sena 2020
 ||  Postijiet ta' stabbiliment tal-persunal (uffiċjali u aġenti temporanji)
 XX 01 01 01 (Kwartieri Ġenerali u l-Uffiċċji ta’ Rappreżentanza tal-Kummissjoni) || 1 || 1 || 1 || 1 || 1 || 1
 XX 01 01 02 (Delegazzjonijiet) || || || || || ||
 XX 01 05 01 (Riċerka indiretta) || || || || || ||
 10 01 05 01 (Riċerka diretta) || || || || || ||
 ||  Persunal estern (f'unitajiet Ekwivalenti għal Full Time: FTE)[38]
 XX 01 02 01 (CA, INT, SNE mill-"pakkett globali") || || || || || ||
 XX 01 02 02 (CA, INT, JED, LA u SNE fid-delegazzjonijiet) || || || || || ||
 XX 01 04 ss[39] || - fil-kwartieri ġenerali || || || || || ||
 - fid-delegazzjonijiet || || || || || ||
 XX 01 05 02 (CA, SNE, INT – Riċerka indiretta) || || || || || ||
 10 01 05 02 (CA, SNE, INT – Riċerka diretta) || || || || || ||
 Linji baġitarji oħra (speċifika) || || || || || ||
 TOTAL || 1 || 1 || 1 || 1 || 1 || 1
 Ir-riżorsi umani meħtieġa se jkunu
 mill-persunal tad-DĠ li diġà huma assenjati għall-immaniġġar tal-azzjoni u/jew
 ġie riallokati fid-DĠ, flimkien ma', jekk meħtieġ, kwalunkwe allokazzjoni
 addizzjonali li tista’ tingħata lid-DĠ tal-immaniġġar skont il-proċedura ta’
 allokazzjoni annwali u fid-dawl tal-limiti baġitarji.
 Kompatibbiltà
 mal-qafas finanzjarju pluriennali attwali
 X Il-proposta/inizjattiva hi kompatibbli
 mal-qafas finanzjarju pluriennali l-ġdid.
 ̈ Il-proposta/inizjattiva se tinvolvi riprogrammazzjoni
 tal-intestatura rilevanti fil-qafas finanzjarju pluriennali.
 Spjega r-ripprogrammar meħtieġ, billi tispeċifika
 l-linji baġitarji konċernati u l-ammonti korrispondenti.
 M/A
 ̈ Il-proposta/inizjattiva teħtieġ l-applikazzjoni tal-istrument
 tal-flessibbiltà jew ir-reviżjoni tal-qafas finanzjarju pluriennali.[40]
 Spjega x’inhu meħtieġ, billi tispeċifika l-intestaturi
 u l-intestaturi tal-baġit konċernati u l-ammonti korrispondenti.
 M/A
 Kontribuzzjonijiet
 minn partijiet terzi
 ̈ Il-proposta/inizjattiva ma tipprevedix kofinanzjament minn
 partijiet terzi.
 X Il-proposta/inizjattiva tipprovdi
 għall-kofinanzjament kif stmat hawn taħt:
 Approprjazzjonijiet f’EUR miljuni (sa tliet (3) ċifri
 wara l-punt deċimali)
 || Sena 2015 || Sena 2016 || Sena 2017 || Sena 2018 || Sena 2019 || Sena 2020 || Total
 Speċifika l-korp ta’ kofinanzjament || Stati Membri || Stati Membri || Stati Membri || Stati Membri || Stati Membri || Stati Membri || Stati Membri
 TOTAL tal-approprjazzjonijiet kofinanzjati || 0,361 || 0,196 || 0,376 || 0,196 || 0,196 || 0,196 || 1,521
 Il-kontribuzzjonijiet minn partijiet terzi għall-2015 jirreferu
 għall-kofinanzjament tal-AETS mill-Istati Membri. L-ispejjeż finanzjati
 għandhom x’jaqsmu prinċipalment ma’:
 a) Spejjeż għall-persunal: L-Istati Membri se jikkontribwixxu 60 % għall-iffinanzjar
 taż-żewġ (2) aġenti temporanji meħtieġa fl-uffiċċju prinċipali tal-AETS
 għall-implimentazzjoni tar-rekwiżiti skont dan ir-Regolament. Dan jimplika
 kontribuzzjoni annwali mill-Istati Membri ta’ EUR 0,196 miljun.
 b) Nefqa operattiva inizjali: L-Istati Membri jkun ukoll jeћtiġilhom jikkontribwixxu 60 % ta’
 EUR 0,25 miljun ta' nefqa operattiva inizjali mill-AETS fl-2015, li
 jammontaw għal EUR 0,15 miljun. Din in-nefqa tirrigwarda prinċipalment
 is-sistemi tal-IT biex l-AETS tissodisfa r-rekwiżiti f'dan ir-Regolament.
 c) Rappurtar dwar l-implimentazzjoni: L-Istati Membri jikkontribwixxu wkoll għall-finanzjament ta’ rapport
 mill-AETS dwar l-applikazzjoni ta’ dan ir-Regolament
 sal-1 ta’ Jannar 2018. L-ispejjeż totali tar-rapport huma
 previsti għal EUR 0,3 miljun[41]
 li minnhom l-Istati Membri se jikkontribwixxu 60 % (EUR 0,18 miljun)
 fl-2017.
 Impatt estimat fuq id-dħul
 X Il-proposta/inizjattiva ma għandha
 l-ebda impatt finanzjarju fuq id-dħul
 ̈ Il-proposta/inizjattiva għandha l-impatt finanzjarju li ġej:
 ANNESS
 għad-Dikjarazzjoni Finanzjarja Leġiżlattiva għal Proposta għal Regolament dwar
 il-parametri referenzjarji fuq l-ispiża estimata għall-AETS skont ir-rekwiżiti
 tal-proposta
 L-ispejjeż relatati mal-kompiti li għandhom
 jitwettqu mill-AETS ġew estimati skont tliet kategoriji ta’ spejjeż: l-ispejjeż
 tal-persunal, l-ispejjeż fuq l-infrastruttura u l-ispejjeż operattivi,
 f’konformità mal-klassifikazzjoni fl-abbozz tal-baġit ġenerali tal-AETS.
 a) Spejjeż għall-persunal: il-ħtieġa għal żieda fl-għadd tal-persunal tirrifletti d-dmirijiet
 ġodda tal-AETS li jirriżultaw minn dan ir-Regolament. Dawn jirrelataw mal-parteċipazzjoni tal-AETS u
 mal-medjazzjoni fil-kulleġġi tas-superviżuri għall-parametri referenzjarji ta'
 importanza kritika. Ukoll biex jagħtu pariri tekniċi lill-Kummissjoni dwar
 l-implimentazzjoni ta’ dan ir-Regolament, jikkoordinaw l-arranġamenti ta’
 kooperazzjoni ma’ pajjiżi terzi, jabbozzaw linji gwida għall-promozzjoni tal-konverġenza
 u l-konsistenza bejn is-setturi tar-reġimi tal-penali u jżommu reġistri ta’
 notifiki dwar l-użu tal-parametri referenzjarji u lista ta’ amministraturi
 reġistrati tal-parametri referenzjarji.
 Skont l-estimi attwali mill-istimi proprji
 tal-Kummissjoni u l-istimi tal-AETS, l-attivitajiet se jeħtieġu żewġ (2) aġenti
 temporanji. Dan huwa b'żieda mal-membri tal-persunal li attwalment qed jaħdmu
 fuq il-parametri referenzjarji fl-AETS. L-ispejjeż annwali addizzjonali
 estimati għall-persunal tal-AETS huma ta' EUR 0,326 miljun, li minnhom
 il-Kummissjoni se tikkontribwixxi 40 % (EUR 0,130 miljun) u l-Istati
 Membri 60 % (EUR 0,196 miljun).
 b) Spejjeż operattivi u infrastrutturali: nefqa operattiva inizjali ta’ EUR 0,25 miljun hija stmata
 għall-AETS, li minnha l-Kummissjoni tikkontribwixxi 40 % (EUR 0,1
 miljun) u l-Istati Membri 60 % (EUR 0,15 miljun) fl-2015. Din
 in-nefqa tirrigwarda prinċipalment is-sistemi tal-IT għall-AETS biex jiġu
 ssodisfati r-rekwiżiti ta’:
 - Iż-żamma ta' lista ta’ amministraturi reġistrati
 skont dan ir-Regolament u d-ditti minn pajjiżi terzi li jfornu parametri
 referenzjarji fl-Unjoni.
 - Li tirċievi notifiki tal-użu ta’ parametru
 referenzjarju fi strument finanzjarju jew kuntratt finanzjarju fl-Unjoni, u
 żżomm reġistru u tiżgura li l-amministraturi jkunu konxji minn dan l-użu.
 Din l-inizjattiva teħtieġ ukoll iż-żieda
 tal-finanzjament tal-AETS b’EUR 0,3 miljun fl-2017 biex tkopri l-ispejjeż
 tat-tħejjija ta’ rapport dwar l-applikazzjoni ta’ dan ir-Regolament
 sal-1 ta’ Jannar 2018. L-ispiża totali
 tat-tħejjija ta’ dan ir-rapport hija stmata li hija EUR 0,3 miljun (li
 għandhom jiġu impenjati u mħallsa fl-2017) li minnhom il-Kummissjoni
 tikkontribwixxi 40 % (EUR 0,12 miljun) u l-Istati Membri 60 %
 (EUR 0,18 miljun). Dawn l-ispejjeż ġew estimati abbażi tal-ispejjeż medji
 fid-DĠ MARKT biex jitħejjew rapporti simili u billi ġiet applikata korrezzjoni
 biex tirrifletti l-impatt tal-inflazzjoni.
 Il-proposta MA GĦANDHIEX implikazzjonijiet finanzjarji fuq id-dħul
 tal-AETS.
 L-ispjegazzjoni dettaljata tal-ispejjeż stmati għall-persunal skont
 il-kategoriji differenti hija ppreżentata fit-Tabella 1 hawn isfel.
 Suppożizzjonijiet oħrajn:
 - fuq il-bażi tad-distribuzzjoni tal-FTEs
 fl-abbozz tal-baġit tal-2012, huwa preżunt li żewġ (2) FTEs addizzjonali huma magħmula
 minn żewġ (2) aġenti temporanji, bi spiża totali ta’ EUR 0,326 miljun
 fis-sena, li jkunu kofinanzjati mill-Kummissjoni (EUR 0,130 miljun) u
 mill-Istati Membri (EUR 0,196 miljun) fis-sena.
 - l-ispejjeż annwali medji għas-salarji
 għall-kategoriji differenti tal-persunal huma bbażati fuq il-gwida tad-DĠ BUDG
 ta' EUR 132 000 fis-sena;
 - koeffiċjenti tal-ippeżar tas-salarji għal
 Pariġi ta’ 1,161;
 - spejjeż għal missjonijiet ta’
 EUR 10,000, stima bbażata fuq l-abbozz tal-baġit tal-2012
 għall-missjonijiet għal kull persuna;
 - spejjeż relatati mar-reklutaġġ (vjaġġi,
 lukanda, eżamijiet mediċi, illoġġjar u benefiċċji oħrajn, spejjeż tal-ġarr,
 eċċ.) ta’ EUR 12 700, stima bbażata fuq l-abbozz tal-baġit tal-2012
 għar-reklutaġġ għal kull persuna ġdida.
 SPEJJEŻ TAL-PERSUNAL TAL-AETS || || || || Euro (miljuni, tliet (3) ċifri wara l-punt deċimali) || ||
 Tip ta' spiża || Numru || Spiża medja || 2015 || 2016 || 2017 || 2018 || 2019 || 2020 || TOTAL
 Titolu 1: Nefqa fuq il-persunal || || || || || || || || ||
 li minnhom aġenti temporanji || 2 || 0,153 || 0,306 || 0,306 || 0,306 || 0,306 || 0,306 || 0,306 || 1,836
 || || || || || || || || ||
 Nefqa relatata mar-reklutaġġ || || 0,025 || || || || || || 0,025
 || || || || || || || || ||
 Spejjeż għall-missjonijiet || || || 0,020 || 0,020 || 0,020 || 0,020 || 0,020 || 0,020 || 0,120
 || || || || || || || || ||
 Total tal-intestatura nru 1 Spiża tal-Persunal || || 0,351 || 0,326 || 0,326 || 0,326 || 0,326 || 0,326 || 1,981
 || || || || || || || || ||
 li minnhom il-Komunità tikkontribwixxi (40 %) || || 0,140 || 0,130 || 0,130 || 0,130 || 0,130 || 0,130 || 0,790
 li minnhom l-Istati Membri jikkontribwixxu (60 %) || || 0,211 || 0,196 || 0,196 || 0,196 || 0,196 || 0,196 || 1,191
 [1] COM(2011) 651 finali 2011/0295 (COD)
 http://eur-lex.europa.eu/LexUriServ/LexUriServ.do?uri=COM:2011:0651:FIN:EN:PDF
 [2] Brussell, 20.10.2011 COM(2011) 654 finali 2011/0297
 (COD)
 http://eur-lex.europa.eu/LexUriServ/LexUriServ.do?uri=COM:2011:0654:FIN:EN:PDF
 [3] Ir-regolament REMIT: http://eur-lex.europa.eu/LexUriServ/LexUriServ.do?uri=OJ:L:2011:326:0001:01:MT:HTML
 [4] MiFID, l-Artikolu 40(1):
 http://ec.europa.eu/internal_market/securities/isd/mifid_en.htm
 [5] Ir-Regolament ta’ Implimentazzjoni tal-MiFID
 l-Artikolu 37(1)b http://ec.europa.eu/internal_market/securities/isd/mifid2_en.htm
 [6] http://eur-lex.europa.eu/LexUriServ/LexUriServ.do?uri=COM:2011:0652:FIN:EN:PDF
 [7] Id-Direttiva 2003/71/KE u r-Regolament (KE)
 Nru 809/2004, l-Anness XII, punt 4.2.2
 [8] Id-Direttiva dwar l-Impriżi għall-Investiment Kollettiv
 fit-Titoli Trasferibbli (2009/65/KE), l-Artikolu 53
 [9] http://www.esma.europa.eu/consultation/Consultation-Principles-Benchmarks-Setting-Processes-EU
 [10] http://www.esma.europa.eu/system/files/2013-150.pdf
 [11] [ xxx]
 [12] ĠU L 145, 30.4.2004, p. 1.
 [13] ĠU L 345, 31.12.2003, p. 64.
 [14] ĠU L 302, 17.11.2009, p. 32
 [15] ĠU L 326 , 8.12.2011, p. 1.
 [16] ĠU L 281, 23.11.1995, p. 31.
 [17] ĠU L 8, 12.1.2001, p. 1.
 [18] ĠU L 55, 28.2.2011, p. 13.
 [19] ĠU L 211 14,8.2009 p. 55.
 [20] ĠU L 9 14,8.2009 p. 112.
 [21] ĠU L 176 27,6.2013 p. 338.
 [22] ĠU L 335, 17.12.2009, p. 1.
 [23] ĠU L 302 17.11.2009 p. 32.
 [24] ĠU L 174, 1.7.2011, p. 1.
 [25] ĠU L 174, 1.7.2011, p. 1.
 [26] ĠU L 133,
 22.5.2008, p. 66.
 [27] ĠU L 241, 2.9.2006 p. 1.
 [28] ĠU L 241, 2.9.2006 p. 1
 [29] ABM: Immaniġġar Ibbażat fuq l-Attività - ABB: Ibbaġittjar
 Ibbażat fuq l-Attività (Activity-Based Budget).
 [30] Kif imsemmi fl-Artikolu49(6)(a) jew (b) tar-Regolament
 Finanzjarju.
 [31] Id-dettalji tal-metodi tal-immaniġġar u r-referenzi
 għar-Regolament Finanzjarju jinsabu fis-sit BudgWeb: http://www.cc.cec/budg/man/budgmanag/budgmanag_en.html
 [32] Kif imsemmija fl-Artikolu 185 tar-Regolament
 Finanzjarju.
 [33] EFTA: Assoċjazzjoni Ewropea tal-Kummerċ Ħieles.
 [34] Pajjiżi kandidati u, meta applikabbli, il-pajjiżi
 kandidati potenzjali mill-Balkani tal-Punent.
 [35] Is-sena N hija s-sena li fiha tibda l-implimentazzjoni
 tal-proposta/inizjattiva.
 [36] Assistenza teknika u/jew amministrattiva u nefqa b’appoġġ
 għall-implimentazzjoni tal-programmi u/jew l-azzjonijiet tal-UE (ex linji "BA"), riċerka indiretta, riċerka
 diretta.
 [37]
 [38] AK= Aġent Kuntrattwali; LA = Aġent
 Lokali; SNE = Espert Nazzjonali Sekondat; INT = persunal tal-aġenziji ("Intérimaire"); JED= "Jeune Expert en Délégation" (Esperti Żgħażagħ
 fid-Delegazzjonijiet)).
 [39] Sublimitumassimu,
 għall-persunal estern kopert mill-approprjazzjonijiet operattivi (ex
 linji "BA").
 [40] Ara l-punti 19 u 24 tal-Ftehim Interistituzzjonali.
 [41] Dawn l-ispejjeż ġew estimati abbażi tal-ispejjeż medji
 biex id-DĠ MARKT jipproduċi rapporti simili u billi ġiet applikata korrezzjoni
 biex tirrifletti l-impatt tal-inflazzjoni.